﻿ယီၡူၫအ့ၫ Joshua 1 

1 ယဟိဝၩ အခ့ၫအၡၩ စမိစ့ၭ ၥံၫဝ့ၫ အလးခဲၫ့နီၪ, ဆၧမၩအၥၭ လၧယဟိဝၩ ချဲၩ့ဆၧ လၧစမိစ့ၭ အခ့ၫအၡၩ စနိၫ့ အဖိၪခွၫ စယီရှုၫအ့ၫတၭ, စံၭဝ့ၫဒၪ, 2 ယခ့ၫယၡၩ စမိစ့ၭ ၥံၫယူၭဝ့ၫယူၭတၭ, ဘိၩ့နဲၪ့ယီၩ ဂဲထုၪ့ လ့ၩခၫ့ဂၬ ယီၫဒၫ့ယီၩ, နဝ့ၫဒၪ, ဒဲၦခမျၧး ထီးအလူၬယီၩ ထီၩ့ လၧခး လၧယဖ့ၪလၫ့ လဘံၪ့ လၧၦအံၫစရ့လၭဖိၪနီၪ ဆံၭ. 3 ကယဲ ဆၧအလး လၧနၥံၪ အခၪ့ယၫၥၭ ယဲးလၩ့ဝ့ၫ လစီၪ့လါလါနီၪ ယဖ့ၪလၫ့ယူၭ နၥံၪ, ဘဲၫယစံၭ စမိစ့ၭ အၥိၭနီၪလီၫ. 4 လၧၡါမုနၧၫ့ဖၫ ဒဲလ့ၭဘနၧၫ့ယီၩ ထီၩ့လၧထံၫမိၡါဖၭဒိၪ ယုၫဖြ့တံၫ, ၦဟံၥၭဖိၪ အခး ထၧၫ့ဘံၪ့ယၫ ဒဲထီၩ့လၧမၫဆမံၭဖၭဒိၪ လၧမုနုၬလခီၫ မိကဲၪထၪ့ နၥံၪအခး အနဲၩ့ထံၭလဖၪနီၪလီၫ. 5 လဆိၩဒၪနၧၩ, ၦဆၧၫ့ထုၪ့ လၧနမ့ၬယၫၥ့ၪ အီၪနးဂၩအ့ၬ; ဘဲၫ ယအီၪလၧစမိစ့ၭ အၥိၭနီၪ ယမိအီၪလၧနၥိၭလီၫ. ယလၩ့ဆါ လၧနဂးအ့ၬ; ယစဲၪ့ဒၪနၧၩ ဆ့အ့ၬ. 6 အီၪက့ၪဆီၪ့ နဂဲးနဘၭ ဒဲမၩဒူၩ နၥၭဘီၪ; အဂဲးဘဲၫယီၩ နမိအၪ့နၩ့ဖၭ ထံၫၥံၪခးၥံၪ လၧယဆိၪလၩ့ယၥၭ လၧအဝ့ၫၥံၪ အဖါလဖၪ လၧယမိဖ့ၪလၫ့ဝ့ၫ လၧၦခမျၧးယီၩ အန့ၥၫဆၧ အဂးလီၫ. 7 မွဲလါနၫ့ အီၪက့ၪဆီၪ့ နဂဲးနဘၭ ဒဲမၩဒူၩနၥၭ အ့ၪဆီၪ့ ဘီၪ. ဘဲၫၥိၭ နမိထီးလၩ့နၥၭ, ဒဲမၩ ဘဲၫကယဲ ဆၧၥီၪ့ဆၧၥၫ့ လၧယခ့ၫယၡၩ စမိစ့ၭ မၪလူၬနၧၩနီၪဆံၭ. လၧနစူၪထွ့ၪလခီၫ မွဲဂ့ၩ, လၧနစူၪစ့ၪလခီၫ မွဲဂ့ၩ, ထီးကၠၪပဲၩနၥၭ လဂ့ၩ, ဘဲၫၥိၭ ထီးနလ့ၩဆၧ လစီၪ့လါလါနီၪ, နမိဘီၪထၪ့ယီၫထၪ့ အဂဲးလီၫ. 8 လံၬဆၧၥီၪ့ဆၧၥၫ့ယီၩ မိစဲၪ့ထၪ့ခွံၬ လၧနနိၭအ့ၬ. အ့ၪမွဲ နဘၪဆီၫ့မီၪ့ဆၧ လၧအဖၧၩ့ လၧမုဆၫဆၫ, ဒဲလၧမုနၩနၩ, ဘဲၫၥိၭ နမိထီးလၩ့နၥၭ, ဒဲမၩဆၧ ဘဲၫကယဲ ဆၧကွ့ၭအၥၭ လၧအဖၧၩ့ ထီးအလူၬလီၫ. အဂဲးဘဲၫယီၩ ထီးနီၪလဖၧၫ့ နမိဒုၭဘီၪထၪ့ယီၫထၪ့ နဖၧၩ့ၥၭ ဒဲထီးနီၪလဖၧၫ့ နမိမၩ ဆၧကိၪ့ၥ့ၪလီၫ. 9 ယမၪလူၬနၧၩယူၭ မွဲအ့ၬဧၪ, အီၪက့ၪဆီၪ့ နဂဲးနဘၭ ဒဲမၩဒူၩနၥၭဘီၪ; ထီးၥၭမဲၪဆၧ လဂ့ၩ, ဒဲထီးမၩဂၭဂီၩ့ နၥၭ လဂ့ၩ, အဂဲးဘဲၫယီၩ ထီးဒၪ နလ့ၩဆၧ လစီၪ့လါလါနီၪ, ယဟိဝၩ နယွၩ အီၪလၧနၥိၭ ကိၭစီၪ့ဒ့ၭ လီၫ. 10 ထီးနီၪလဖၧၫ့ စယီရှုၫအ့ၫ မၪလူၬ ၦခမျၧး အၦဒိၪလဖၪတၭ, စံၭဝ့ၫဒၪ, 11 လ့ၩခၫ့ဂၬ ၦၥုၪ့တဲၩအလး, ဒဲမၪလူၬ ၦခမျၧးတၭ, စံၭ, တဲၩ့ဝဲၩနၥံၪ အဆၧအၪ့ဆၧအီၩ ဆံၭ, အဂဲးဘဲၫယီၩ လၧၥၧၫ့နံၩ အထးဖၧၩ့နီၪ နၥံၪ မိခၫ့ဂၬ ထံၫယီၫဒၫ့ယီၩ, ဘဲၫၥိၭ နၥံၪ မိလ့ၩနုၬ မၩန့ ထံၫၥံၪခးၥံၪ လၧယဟိဝၩ နၥံၪအယွၩ ဖ့ၪလၫ့နၥံၪ လၧနၥံၪ မိမၩန့ဝ့ၫလီၫ. 12 စယီရှုၫအ့ၫ ချဲၩ့ဆၧ လၧၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ လခီၫဒီၪ့တၭ, စံၭဝ့ၫဒၪ, 13 နၪ့ထၪ့ထဲၩ့ ဆၧချဲၩ့ လၧယဟိဝၩ အခ့ၫအၡၩ စမိစ့ၭ မၪလူၬနၥံၪ; တၭ စံၭဝ့ၫ, ယဟိဝၩ နၥံၪအယွၩ ဖ့ၪလၫ့ နၥံၪ လၧဆၧအီၪပွံၭ, ဒဲဖ့ၪလၫ့ နၥံၪ လၧအခးလဘံၪ့ယီၩလီၫ. 14 နၥံၪ အမိအဖါ, နၥံၪ အဖိၪအလံၩ, ဒဲနၥံၪ အဆၧဖိၪဆၧဎါ အဒိၩ့လဖၪနီၪ, မိအီၪလၩ့ထး လၧခးလဘံၪ့ အဖၧၩ့ လၧစမိစ့ၭ ဖ့ၪလၫ့ နၥံၪ လၧယီၫဒၫ့ အယီၩလခီၫလီၫ. အ့ၪမွဲ နၥံၪဝ့ၫယီၩ နၥံၪ မိဘၪ လ့ၩခၫ့ဂၬဆၧ လၧနၥံၪအထၧၫ့ဖုဝဲ အမ့ၬယၫ အီၪလၧနၥံၪအစူၪဝဲၩ, ကယဲ ၦၥုၭဖိၪ, ၦအဆီၪ့ ထီးအလူၬ ဒဲမၩဆၧၩ့ အဝ့ၫၥံၪ; 15 ထီၩ့လၩ့ လၧယဟိဝၩ ဖ့ၪလၫ့ နၥံၪ အထၧၫ့ဖုဝဲ အဆၧအီၪပွံၭ ဘဲၫ နၥံၪဝ့ၫဒၪ အၥိၭနီၪ, ဒဲအဝ့ၫၥံၪ မၩန့ဆ့ ခးလဘံၪ့ လၧယဟိဝၩ နယွၩ ဖ့ၪလၫ့ဝ့ၫနီၪဆံၭ. ထီးနီၪလဖၧၫ့ နၥံၪ မိထဲၩ့ထဲၩ့ လၧနၥံၪအခး လၧနၥံၪမၩန့ဝ့ၫ လဘံၪ့တၭ, နၥံၪ မိအီၪမုၬလၩ လၧအဖၧၩ့, လၧယဟိဝၩ အခ့ၫအၡၩ စမိစ့ၭ ဖ့ၪလၫ့ နၥံၪ လၧယီၫဒၫ့ မုထၪ့ အယီၩလခီၫလီၫ. 16 အဝ့ၫၥံၪ စံၭဆၧၫ့ စယီရှုၫအ့ၫတၭ, စံၭဝ့ၫဒၪ, ကယဲ ဆၧလၧနမၪလူၬပၧၩ ထီးအလူၬနီၪ ပမိမၩတၭ, ထီးဒၪ နအၪ့မၧၫ့လၩ့ ပၧၩနီၪ, ပမိလ့ၩ လစီၪ့လါလါ ကိၭစီၪ့ဒ့ၭ လီၫ. 17 ဘဲၫ ပခိၭနၪ စမိစ့ၭအလူ လၧဆၧကိၭမံၩ့ဒ့ၭ အၥိၭနီၪ, ပမိခိၭနၪ နလူ ဘဲၫနီၪၥိၭလီၫ. မွဲန့ၫ လၧယဟိဝၩ နယွၩ မိအီၪလါ လၧနၥိၭ ဘဲၫအအီၪလၧစမိစ့ၭ အၥိၭနီၪ ဆံၭ. 18 ကယဲ ၦလၧအပိၩ့ထၪ့ နဆၧမၪလူၬတၭ, လခိၭနၪဘၪ နလူ လၧနမၪလူၬဆၧ ထီးအလူၬနီၪ, မွဲအမိဘၪ ဆၧမၩၥံၫဝ့ၫ ကိၭဂၩဒ့ၭလီၫ. မွဲန့ၫ အီၪက့ၪလါ နဂဲးနဘၭ အ့ၪဆီၪ့, ဒဲမၩဒူၩနၥၭဘီၪ. 

ယီၡူၫအ့ၫ Joshua 2 

1 တၭ စနိၫ့ အဖိၪခွၫ စယီရှုၫအ့ၫ အၪ့မၧၫ့ယူၭ ၦနံၫဂၩ စဲၪ့ထၪ့ခွံၬ လၧၡံၭထံၫ့ ဘဲၫၥိၭ အမိလ့ၩ ယိၥူၪဆၧတၭ, စံၭဝ့ၫဒၪ, လ့ၩယိၥူၪ ခးလဘံၪ့နီၪ, ယ့ၫရခိၫ ဒၪလ့ၬနီၪ ဘီၪ. အဝ့ၫၥံၪ လ့ၩဝ့ၫတၭ, လ့ၩနုၬ လၧၦမဲၩဎွဲၩမုၪ နးရၫဟၭ အဂံၪ့ဖၧၩ့တၭ, အီၪလၧမုနၩ ထီးနီၪလီၫ. 2 ၦလီၩဘၪ ယ့ၫရခိၫ အစဎွၩတၭ, စံၭဝ့ၫဒၪ, ယိခွါ, လၧမုလနၩယီၩ ၦၡၩ လၧၦအံၫစရ့လၭဖိၪ အကျၩလဖၪ ဂဲၫနုၬ ဘဲၫၥိၭ အမိအၪ့ဎၬယိ ခးယီၩလီၫ. 3 ယ့ၫရခိၫ အစဎွၩ အၪ့မၧၫ့လၩ့ ၦၡၩ လၧနးရၫဟၭ အအီၪတၭ, စံၭဝ့ၫဒၪ, ဂဲၫဆိၬထၪ့ ၦလဖၪ လၧအဂဲၫ လၧနအီၪ, လၧအလ့ၩနုၬ လၧနဂံၪ့ဖၧၩ့နီၪဆံၭ. အဂဲးဘဲၫယီၩ အဝ့ၫၥံၪ ဂဲၫအၪ့ဎၬယိ ခးထၧၫ့ဘံၪ့ယၫယီၩလီၫ. 4 ၦမုၪနီၪ မၩန့ယူၭ ၦနံၫဂၩနီၪတၭ, အီၪက့ၪၥူၪဝ့ၫတၭ, စံၭဝ့ၫ ဘဲၫယီၩ, ၦနံၫဂၩ ဂဲၫလၧယအီၪ, မွဲလါနၫ့ ဂဲၫထၪ့ အထံၭ ခီၫခီၫလဲၪနီၪ, ယၥ့ၪယၫအ့ၬ. 5 တၭ လၧဆၧခံၭလၩ့ ၦကၭဘံၭထၬ ဒိၩ့အတရၫ့အထီနီၪ, ဆၧမၩအၥၭ လၧၦလဖၪနီၪ စဲၪ့ထၪ့ခွံၬဝ့ၫလီၫ. ထီးဒၪအလး လၧၦလဖၪနီၪ လ့ၩဆၧတၭ, ယၥ့ၪယၫဆ့အ့ၬ. လီၩ့ဆီး အဝ့ၫၥံၪ ချဲၫ့ချဲၫ့ဘီၪ, မွဲနၥံၪ မိချုၭန့ဝ့ၫလီၫ. 6 မွဲလါနၫ့ အဝ့ၫဒၪ ဒုၭလ့ၩထၪ့ယူၭ ၦလဖၪနီၪ လၧအဂံၪ့ခိၪတၭ, ချုၬဘံၭဝ့ၫ လၧၥီၪကဘၩ့ အဘီၩ့လဖၪ လၧအအီၪက့ၪတဲၩ့ဝဲၩယူၭ လၧဂံၪ့ခိၪနီၪလီၫ. 7 တၭ ၦလဖၪနီၪ လီၩ့ဆီး အဝ့ၫၥံၪ လၧဖၧၩ့ၥၭ လီၩ့လၧယီၫဒၫ့ ဖိးလၧဆၧခၫ့ဂၬ အလးနီၪလီၫ. တၭ ထီးၦလီၩ့ဆီးဝ့ၫလဖၪ စဲၪ့ထၪ့ခွံၬ တၭ, အဝ့ၫၥံၪ ကၭဘံၭထၬ ဒိၩ့အတရၫ့လီၫ. 8 ၦနံၫဂၩနီၪ ဘိၩ့အလချုၭ မံၫနၩ့ဒံၭဘၪတၭ, ၦမုၪနီၪ လ့ၩထၪ့ လၧအအီၪ လၧဂံၪ့ခိၪ, 9 တၭ စံၭ ၦလဖၪနီၪ, ယၥ့ၪယၫ လၧယဟိဝၩ ဖ့ၪလၫ့ယူၭ နၥံၪ လၧထံၫၥံၪခးၥံၪ, ဒဲဆၧၥၭမဲၪနၥံၪနီၪ လၩ့ဘၪပၧၩတၭ, ၦခးဖိၪ ထီးအလူၬ အၥၭ လၩ့ဘဲၩ လၧနၥံၪ အကၠီၩ့လီၫ. 10 အဂဲးဘဲၫယီၩ ပနါဂၧၫ့ လၧနၥံၪ ဂဲၫထၪ့ လၧအံဇံၭနီၪ ယဟိဝၩ မၩလၩ့ၥံၭခွံၬ မၫဆမံၭဝီၩ အထံၫ လၧနၥံၪ အဂး, ဒဲဆၧလၧနၥံၪမၩ ၦအၫမိၫဖိၪ အစဎွၩ နံၫဂၩ လၧအအီၪ လၧယီၫဒၫ့ ဝါလခီၫ, စစဲဟၫ့, ဒဲစအီၭ, လၧနၥံၪ မၩဂၭဂီၩ့ဝ့ၫ တၡါလီၫ. 11 ထီးပနါဂၧၫ့နီၪ ပၥၭ ဖံၪထၪ့ခွံၬ ချဲၫ့မၬတၭ, လၧနၥံၪ အကၠီၩ့နီၪ ဆၧၥၭဒူၩ အီၪလၧၩ့ လၧပဖၧၩ့ နးဂၩအ့ၬ. အဂဲးဘဲၫယီၩ ယဟိဝၩ နၥံၪအယွၩနီၪ မွဲယွၩ လၧမူၭခိၪဖၧၩ့ လၧထၭလခီၫ, ဒဲလၧဂၪ့ခိၪချိၫ့ လၧလၬလခီၫ လီၫ. 12 တၭ ဘိၩ့နဲၪ့ယီၩ ဆိၪလၩ့နၥံၪအၥၭ လၧယၧၩ လၧယဟိဝၩ အမ့ၬယၫ, မွဲလၧယမၩယူၭ နၥံၪ လၧဆၧအခိးအတၩ အကၠီၩ့တၭ, နၥံၪ မိမၩ ဆၧအခိးအတၩ လၧယဖါအၡၩဂံၪ့ဖိၪ, ဒဲဖ့ၪလၫ့ယၧၩ လၧဆၧမၩနဲၪ့ အမွဲအတီၩ, 13 လၧနၥံၪ မိဒုၭမၧၫ့ဒံၭ ယမိ ဒဲယဖါ, ဒဲယထၧၫ့ဖုဝဲခွၫ, ဒဲယထၧၫ့ဖုဝဲမုၪ, ဒဲကယဲ အဆၧထီးအလူၬ, ဒဲမၩဖီၩ့မၩဖျ့ၭ ပၥၭ လၧဆၧၥံၫနီၪဘီၪ. 14 ၦလဖၪနီၪ စံၭဆၧၫ့ဝ့ၫ, ပဆၧလဖၪယီၩ န အ့ၪလဒုၭနဲၪဘၪ တၭ, ပၥၭမၧၫ့မွဲ လၧနၥံၪ အၥၭမၧၫ့ အဂးလီၫ. တၭ ထီးယဟိဝၩ အ့ၪဖ့ၪလၫ့ပၧၩ လၧထံၫၥံၪခးၥံၪတၭ, ဆၧမိမၩအၥၭ လၧပမိမၩနၧၩ လၧဆၧအခိးအတၩ, ဒဲဆၧမွဲဆၧတီၩလီၫ. 15 ထီးနီၪလဖၧၫ့ ၦမုၪနီၪ ဆဲၩလၩ့ အဝ့ၫၥံၪ လၧဖျံၩ လၧတရၫ့ဖိး အဖၧၩ့လီၫ. အဂဲးဘဲၫယီၩ အဂံၪ့ အီၪဝ့ၫ လၧဒိၩ့ခိၪဒၧၩ့ အဖၫ့ခိၪ, ဒဲအဝ့ၫ အီၪလၧဒိၩ့ခိၪဒၧၩ့ အဖၫ့ခိၪနီၪလီၫ. 16 တၭ ၦမုၪ စံၭအဝ့ၫၥံၪ လ့ၩထၪ့ လၧခိၪလီၩ့ ထိၩ့ချိၬဘီၪ, ဘဲၫၥိၭ ၦလီၩ့ဆီးဆၧနီၪ, ထီးဘၪခီၩ့ လၧနၥံၪ လဂ့ၩ, တၭ အီၪက့ၪၥူၪ နၥံၪအၥၭ ထီးနီၪ ၥၧၫ့နံၩ, ထီးၦလီၩ့ဆီးဆၧလဖၪ ဂဲၫထဲၩ့ထဲၩ့နီၪဘီၪ, လၧခဲၫ့ထဲၩ့တၭ, နၥံၪ မိလ့ၩဖိၬဘၪ နၥံၪ အဖၧၩ့ၥၭလီၫ. 17 တၭ ၦလဖၪနီၪ စံၭအဝ့ၫ, ဆၧအမၪ ဘၪဆဲၫ့ လၧနဒုၭဆိၪလၩ့ ပၥၭယီၩ မိအီၪဘၪ လၧပလီၩ့အ့ၬ. 18 ယိခွါ, ထီးပ အ့ၪဂဲၫနုၬ လၧထံၫၥံၪခးၥံၪ အဖၧၩ့တၭ, နမိဘၪစၧၩ့ထၬ ဖျံၩဝီၩ လဘီၩ့ယီၩ လၧတရၫ့အဖိး လၧနဆဲၩလၩ့ပၧၩ လၧအဖၧၩ့တၭ, နမိဘၪ ဂဲၫဆိၬ နမိ, ဒဲနဖါ, ဒဲနထၧၫ့ဖုဝဲၥံၪ ဒဲနဖါအၡၩဂံၪ့ဖိၪ ထီးအလူၬ လၧနအီၪ လၧနဂံၪ့ဖၧၩ့ လီၫ. 19 တၭ ဆၧမိမၩအၥၭ လၧကယဲ ၦလၧအစဲၪ့ထၪ့ခွံၬ လၧနဂံၪ့ အတရၫ့ဖၧၩ့ လဂၩလါလါနီၪ အၥွံၪ မိအီၪလၧအခိၪဒၪဝ့ၫ အလီၩ့, ဒဲပဝ့ၫဒၪယီၩ ပဆၧဒဲၩဘၭ အီၪအ့ၬ. တၭ ၦလၧအအီၪလၧနၥိၭ လၧဂံၪ့ဖၧၩ့ ကိၭဂၩဒ့ၭနီၪ, ၦအစူၪ အ့ၪအီၪလၧအလီၩ့တၭ, အၥွံၪ မိအီၪလၧပခိၪ အလီၩ့လီၫ. 20 န အ့ၪဒုၭနဲၪ ပဆၧမၩလဖၪယီၩတၭ, ပဖီၩ့ဖျ့ၭဆၧ လၧနဒုၭဆိၪလၩ့ပၥၭယီၩလီၫ. 21 တၭ ၦမုၪနီၪ စံၭဝ့ၫဒၪ, မွဲဆၧမၩအၥၭ ဘဲၫနၥံၪ အဆၧချဲၩ့ အၥိၭနီၪ ဘီၪ. ၦမုၪ ဒုၭစဲၪ့ထၪ့ခွံၬ အဝ့ၫၥံၪတၭ, ၦလဖၪနီၪ စဲၪ့ထၪ့ခွံၬတၭ, ၦမုၪနီၪ စၧၩ့ထၬ ဖျံၩဝီၩ လဘီၩ့ လၧတရၫ့ဖိးနီၪလီၫ. 22 ၦလဖၪနီၪ လ့ၩဆၧတၭ, ထီၩ့ဝ့ၫ လၧခိၪလီၩ့ ထိၩ့ချိၬတၭ, အီၪဝ့ၫ ထီးနီၪ ၥၧၫ့နံၩ ထီးၦလီၩ့ဆီးဆၧနီၪ ထဲၩ့ထဲၩ့ဝ့ၫတၭ, ၦလီၩ့ဆီးဆၧလဖၪနီၪ အၪ့ဎူၫအၪ့ဎၬဝ့ၫ လၧဖၧၩ့ၥၭ ထၧၫ့ဘီၩ့ယၫတၭ, ဒၪဘၪဝ့ၫ အ့ၬ. 23 ၦနံၫဂၩနီၪ ထဲၩ့ထဲၩ့တၭ, ထဲၩ့လၩ့ခွံၬ လၧခိၪလီၩ့ တၭ, ခၫ့ဂၬဆၧတၭ, လ့ၩထီၩ့ လၧစနိၫ့ အဖိၪခွၫ စယီရှုၫအ့ၫ အအီၪတၭ, လီၩဘၪဝ့ၫ လၧကယဲ ဆၧလၧအဘၪ အဝ့ၫၥံၪလီၫ. 24 တၭ စံၭ စယီရှုၫအ့ၫ, မွဲမၬ ယဟိဝၩ ဖ့ၪလၫ့ယူၭ ခးထၧၫ့ဘံၪ့ယၫ လၧပစူၪဖၧၩ့လီၫ. အဂဲးဘဲၫယီၩ ၦခးဖိၪ ထီးအလူၬနီၪ အၥၭ လၩ့ဘဲၩ ဒၪလ့ၬ လၧပကၠီၩ့လီၫ. 

1 တၭ ဆၧဖၩ့ထၪ့နီၪ စယီရှုၫအ့ၫ ဂဲထုၪ့ ဂီၩဂီၩတၭ, အဝ့ၫၥံၪ စဲၪ့ထၪ့ခွံၬဝ့ၫ လၧၡံၭတံၫ့တၭ, ဂဲၫထီၩ့ လၧယီၫဒၫ့ အနဲၩ့, အဝ့ၫဒၪ ဒဲၦအံၫစရ့လၭဖိၪ ထီးအလူၬတၭ, မံၫဝ့ၫ ထီးနီၪ ဘိၩ့အလချုၭ ခၫ့ဂၬဒံၭဘၪလီၫ. 2 တၭ လၧအလးခဲၫ့ ၥၧၫ့နံၩနီၪ ဆၧမၩအၥၭ လၧၦဒိၪလဖၪ လ့ၩခၫ့ဂၬ ၦၥုၪ့တဲၩအလးနီၪတၭ, မၪလူၬ ၦခမျၧး စံၭဝ့ၫဒၪ, 3 ထီးနၥံၪ ဒၪဘၪ ယဟိဝၩ နၥံၪအယွၩ အဆၧအုၩ့လၩ့အတလၫ, လၧၦလုဆၧလဖၪ ဒဲၦလံဝဲၫဖိၪလဖၪ ဆိၬဝ့ၫတၭ, နၥံၪ မိဘၪစဲၪ့ထၪ့ လၧနၥံၪအလး တၭ, လ့ၩဖိၬအခဲၫ့လီၫ. 4 မွဲလါနၫ့ ဆၧအလး မိဘၪအီၪ လၧနၥံၪ ဒဲအဝ့ၫၥံၪ အဘိၩ့ဆၧၩ့နီၪ ထိၪဝ့ၫတၭ မိဘၪအီၪ အဖျါ နံၫထီၫ့ကၪလီၫ. ၥုၭဘူၭ နၥံၪအၥၭ လၧအအီၪ လဂ့ၩ, ဘဲၫၥိၭ နၥံၪ မိၥ့ၪယၫ ဖၧၩ့ၥၭ လၧနၥံၪမိလ့ၩ အဂဲးလီၫ. အဂဲးဘဲၫယီၩ နၥံၪ ဖိၬဘၪ ဖၧၩ့ၥၭ လဘီၩ့ယီၩ နးဖၧၫ့ဒံၭအ့ၬ. 5 တၭ စယီရှုၫအ့ၫ စံၭၦခမျၧးနီၪ, မၩဆံၫ့ဎံၪ နၥံၪအၥၭဆံၭ, အဂဲးဘဲၫယီၩ ကဲဂီၩခိၬနီၪ ယဟိဝၩ မိမၩ ဆၧလၩ့လၭလဖၪ လၧနၥံၪအကျၩလီၫ. 6 စယီရှုၫအ့ၫ ချဲၩ့ဆၧ လၧၦလုဆၧလဖၪတၭ, စံၭဝ့ၫဒၪ, ဆိၬထၪ့ ဆၧအုၩ့လၩ့ အတလၫတၭ, ခၫ့ဂၬဆၧ လၧၦခမျၧး အမ့ၬယၫဆံၭ. တၭ အဝ့ၫၥံၪ ဆိၬထၪ့ ဆၧအုၩ့လၩ့ အတလၫတၭ, လ့ၩဝ့ၫ လၧၦခမျၧး အမ့ၬယၫ လီၫ. 7 တၭ ယဟိဝၩ စံၭစယီရှုၫအ့ၫ, ဆၧလၧမုဆၫလနံၩယီၩ ယမိအီၪက့ၪဒိၪၥၫ့နၧၩ လၧၦအံၫစရ့လၭဖိၪ အမ့ၬယၫ, ဘဲၫၥိၭ အဝ့ၫၥံၪ မိၥ့ၪယၫ ဘဲၫယအီၪလၧစမိစ့ၭ အၥိၭနီၪ ယမိအီၪ လၧနၥိၭဆ့လီၫ. 8 တၭ နမိဘၪမၪလူၬ ၦလုဆၧလဖၪ လၧအဆိၬ ဆၧအုၩ့လၩ့ အတလၫ တၭ, စံၭ, ထီးနၥံၪ လ့ၩထီၩ့ လၧယီၫဒၫ့ အနဲၩ့ထံၭတၭ နၥံၪ မိဘၪအီၪဆၧၫ့ထုၪ့ဂုး လၧယီၫဒၫ့ အဖၧၩ့လီၫ. 9 စယီရှုၫအ့ၫ စံၭ ၦအံၫစရ့လၭဖိၪ, ဂဲၫလၧယီၩဘီၪ, ခိၭနၪ ယဟိဝၩ နၥံၪအယွၩ အလူနီၪဆံၭ. 10 တၭ စယီရှုၫအ့ၫ စံၭဝ့ၫဒၪ, လၧဆၧယီၩလမံၩ့ နၥံၪ မိၥ့ၪယၫ လၧယွၩအမၧၫ့ အီၪဝ့ၫ လၧနၥံၪ အကျၩ, ဒဲလၧအမိနၫ့ထၪ့ခွံၬ တၡါ ၦကၫနအၫ့ဖိၪ, ဒဲၦဟံၥၭဖိၪ, ဒဲၦဟံဝဲဖိၪ, ဒဲပၧရစဲၭဖိၪ, ဒဲၦဂၧဂၫဖိၪ, ဒဲၦအၫမိၫဖိၪ, ဒဲၦယ့ဘုၫဖိၪ လၧနၥံၪ အမ့ၬယၫနီၪလီၫ. 11 ယိခွါ, ဂၪ့ခိၪ ထၧၫ့ဖျိၪ့ယၫ အကဆါ အဆၧအုၩ့လၩ့ အတလၫနီၪ လ့ၩခၫ့ဂၬဆၧ လၧနၥံၪ အမ့ၬယၫ လၧယီၫဒၫ့ အဖၧၩ့လီၫ. 12 တၭ ဘိၩ့နဲၪ့ယီၩ မၩန့ ၦလဆံၫနံၫဂၩ လၧၦအံၫစရ့လၭဖိၪ အဒီၪ့လဖၪ အကျၩနီၪ, လဒီၪ့လဂၩ လဒီၪ့လဂၩ ဆုၬဆုၬဆံၭ. 13 တၭ ထီးၦလုဆၧလဖၪ လၧအဆိၬ ယဟိဝၩ ဂၪ့ခိၪ ထၧၫ့ဖျိၪ့ယၫ အကဆါအတလၫနီၪ, အခၪ့ယၫၥၭ အီၪထီဝ့ၫ လၧယီၫဒၫ့ အထံၫကျၩတၭ, ဆၧမိမၩအၥၭ လၧယီၫဒၫ့ အထံၫ မိဒၪ့ထ့ၬခွံၬအၥၭတၭ, ထံၫ လၧအဂဲၫလၩ့ လၧထၭလခီၫ, မိအီၪဆၧၫ့ထုၪ့ လပိၩ့လီၫ. 14 ထီးၦခမျၧး စဲၪ့ထၪ့ခွံၬ ဘဲၫၥိၭ အမိခၫ့ဂၬ ယီၫဒၫ့တၭ, ၦလုဆၧလဖၪ ဆိၬ ဆၧအုၩ့လၩ့အတလၫ လၧၦခမျၧး အမ့ၬယၫ, 15 ထီးၦလၧအဆိၬတလၫ အခၪ့လဖၪ လၩ့ဘၧၩ့ လၧထံၫကျၩတၭ, (အဂဲးဘဲၫယီၩ ဆၧကူၭဘုၪအထီနီၪ ယီၫဒၫ့ အထံၫလုၬဘံၭ အနဲၩ့ထံၭ ထီးအလူၬ,) 16 ထံၫ လၧအဂဲၫလၩ့နီၪ ဆၧၫ့ထုၪ့ဝ့ၫ လၧအထၪ့ပိၩ့ အီၪယဲၩ့ယဲၩ့လ့ၬ ထီၩ့ လၧဒိၩ့အၫဒၫ့ လၧအအီၪဘူၭ လၧဇၫရတၫ့တၭ, ထံၫ လၧအလ့ၩလၩ့ လၧဆၧပျၩ့ဖၧၩ့ အမၫဆမံၭ, မၫဆမံၭထံၫလၪနီၪ လူၬခွံၬဝ့ၫတၭ, ဘၪ ဆၧဒၪ့ထ့ၬခွံၬအၥၭတၭ ၦခမျၧး ခၫ့ဂၬ ဆၧဆဲၫဎၩ့ လၧယ့ၫရခိၫနီၪလီၫ. 17 တၭ ၦလုဆၧလဖၪ လၧအဆိၬ ယဟိဝၩ အဆၧအုၩ့လၩ့အတလၫနီၪ ဆၧၫ့ထုၪ့ အီၪခၧၫ့ဝ့ၫ လၧခီၫ့ လၧယီၫဒၫ့ အၥၭကျၩတၭ, အံၫစရ့လၭ ထီးအလူၬ ခၫ့ဂၬဆၧ လၧခီၫ့လီၫ. တၭ ၦခမျၧးနီၪ ခၫ့ဂၬ ယီၫဒၫ့ ထီးအလူၬလီၫ. 

1 ထီးၦခမျၧး ခၫ့ဂၬ ယီၫဒၫ့ ထီးအလူၬတၭ, ဆၧမၩအၥၭ လၧယဟိဝၩ ချဲၩ့ဆၧ လၧစယီရှုၫအ့ၫတၭ, စံၭဝ့ၫဒၪ, 2 မၩန့ ၦလဆံၫနံၫဂၩ လၧၦခမျၧး အကျၩနီၪ, လဒီၪ့လဂၩ လဒီၪ့လဂၩ ဆုၬဆုၬဆံၭ, ဒဲမၪလူၬ အဝ့ၫၥံၪတၭ, စံၭ, 3 မၩန့ထၪ့ လိး လဆံၫနံၫဖျိၪ့ ထီးနီၪ လၧယီၫဒၫ့ အၥၭကျၩ လၧအလး ထီးၦလုဆၧလဖၪ အခၪ့ ဆၧၫ့ထုၪ့ အီၪခၧၫ့အလးနီၪဆံၭ. တၭ နၥံၪ ဘၪဆိၬန့ဝ့ၫ လၧနၥံၪ ခၫ့ဂၬတၭ, အီၪက့ၪလၩ့ထးဝ့ၫ လၧဆၧမံၫ အလးဖၧၩ့ ထီးနၥံၪ မိမံၫ လနၩယီၩလီၫ. 4 တၭ စယီရှုၫအ့ၫ ကိၭန့ ၦလဆံၫနံၫဂၩ, လၧအတဲၩ့ဝဲၩဝ့ၫ လၧၦအံၫစရ့လၭဖိၪ အကျၩ လဒီၪ့လဂၩ လဒီၪ့လဂၩ ဆုၬဆုၬ, 5 တၭ စယီရှုၫအ့ၫ စံၭ အဝ့ၫၥံၪ ခၫ့ဂၬဆၧ လၧယဟိဝၩ နၥံၪအယွၩအတလၫ အမ့ၬယၫ လၧယီၫဒၫ့ အၥၭကျၩတၭ, မၩန့ နၥံၪ လၧလိး လဂၩလဖျိၪ့ လဂၩလဖျိၪ့တၭ, ဆိၬထၪ့ လၧနၥံၪ အခိၬထံၭခိၪ ဘဲၫၦအံၫစရ့လၭဖိၪ အဆၧဝံထၪ့နၬထၪ့ အဒီၪ့လဖၪ အၥိၭနီၪဆံၭ. 6 ဘဲၫၥိၭ အမိကဲၪထၪ့ ဆၧမၩနဲၪ့ လၧနၥံၪ အကျၩ ဘဲၫၥိၭ ထီးနၥံၪ အဖိၪအလံၩ အ့ၪအၪ့စၪ့ဆၧ ကဲခိၬတၭ, စံၭဝ့ၫ, လိးလဖၪယီၩ မွဲဘဲၫၥ့ၪလဲၪနီၪ, 7 ထီးနီၪလဖၧၫ့ နၥံၪ မိဘၪလီၩဆၧၫ့ အဝ့ၫၥံၪ, လၧယီၫဒၫ့အထံၫ ဘၪ ဆၧဒၪ့ထ့ၬခွံၬဝ့ၫ လၧယဟိဝၩ အဆၧအုၩ့လၩ့အတလၫ အမ့ၬယၫ, ထီးအခၫ့ဂၬ ယီၫဒၫ့တၭ, ယီၫဒၫ့အထံၫ ဘၪ ဆၧဒၪ့ထ့ၬအၥၭတၭ, လိးလဖၪယီၩ မိကဲၪထၪ့ ဆၧနၪ့ထၪ့ထဲၩ့ လၧၦအံၫစရ့လၭဖိၪ အဂး လၩ့ဆိၩလၩ့ကၠၪလီၫ. 8 တၭ ၦအံၫစရ့လၭဖိၪ မၩဝ့ၫ ဘဲၫစယီရှုၫအ့ၫ မၪလူၬဆၧ အၥိၭ မၩန့ထၪ့ လိး လဆံၫနံၫဖျိၪ့ လၧယီၫဒၫ့ အၥၭကျၩနီၪ, ဘဲၫယဟိဝၩ ချဲၩ့ဆၧ လၧစယီရှုၫအ့ၫတၭ, ဘဲၫၦအံၫစရ့လၭဖိၪ အဆၧဝံထၪ့နၬထၪ့ဝ့ၫ အၥိၭတၭ, ဆိၬထၪ့န့ အဝ့ၫၥံၪ လၧအခၫ့ဂၬခွံၬဝ့ၫ ထီၩ့လၧဆၧအလး လၧအမံၫဝ့ၫတၭ, အီၪက့ၪလၩ့ ဆၧလဖၪ ထီးနီၪလီၫ. 9 တၭ စယီရှုၫအ့ၫ အီၪက့ၪပိၩ့ လိး လဆံၫနံၫဖျိၪ့ လၧဆၧမၩန့ယူၭဝ့ၫ လၧယီၫဒၫ့ အၥၭကျၩ ထီးအလး လၧၦလုဆၧလဖၪ လၧအဆိၬ ဆၧအုၩ့လၩ့အတလၫ အခၪ့လဖၪ မိအီၪဆၧၫ့ထုၪ့ တၭ, အီၪဝ့ၫထီးနီၪ ထီးမုဆၫလနံၩယီၩလီၫ. 10 အဂဲးဘဲၫယီၩ ၦလုဆၧလဖၪ လၧအဆိၬ တလၫနီၪ ဆၧၫ့ထုၪ့ လၧယီၫဒၫ့ အၥၭကျၩ ထီးၦမၩဂီၩ့ ကယဲ ဆၧလၧယဟိဝၩ မၪလူၬ စယီရှုၫအ့ၫ လၧအဘၪလီၩဘၪ ၦခမျၧး, ဘဲၫ ကယဲ ဆၧလၧစမိစ့ၭ မၪလူၬ စယီရှုၫအ့ၫ အၥိၭနီၪတၭ, ၦခမျၧး မၩ ချဲၫ့ချဲၫ့တၭ, ခၫ့ဂၬဝ့ၫလီၫ. 11 ထီးၦခမျၧး ထီးအလူၬ ခၫ့ဂၬခွံၬ ဂီၩ့တၭ, ဆၧမၩအၥၭ လၧယဟိဝၩ အတလၫ ဒဲၦလုဆၧလဖၪ ခၫ့ဂၬဆၧ လၧၦခမျၧးနီၪ အမ့ၬယၫလီၫ. 12 တၭ ၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ လခီၫဒီၪ့ ခၫ့ဂၬ ဆၧအီၪဝ့ၫ လၧအစူၪဝဲၩ လၧၦအံၫစရ့လၭဖိၪ အမ့ၬယၫ, ဘဲၫစမိစ့ၭ ချဲၩ့ဆၧ လၧအဝ့ၫၥံၪ အၥိၭနီၪလီၫ. 13 ၦလံလၬ လၧအတဲၩ့ဝဲၩအၥၭ လၧဆၧဒုၭၥုၭ အဂးနီၪ ခၫ့ဂၬဆၧ လၧယဟိဝၩ အမ့ၬယၫ လၧဆၧဒုၭၥုၭ အဖၧၩ့ လၧယ့ၫရခိၫ အဆၧပျၩ့ဖၧၩ့နီၪလီၫ. 14 ဆၧလၧမုလနံၩနီၪ ယဟိဝၩ အီၪက့ၪဒိၪ စယီရှုၫအ့ၫ လၧအံၫစရ့လၭ ထီးအလူၬ အမ့ၬယၫတၭ, အဝ့ၫၥံၪ ၥၭမဲၪဝ့ၫ, ဘဲၫအၥၭမဲၪ စမိစ့ၭ အၥိၭနီၪ လဆိၩဒၪအၥၭလီၫ. 15 ယဟိဝၩ ချဲၩ့ဆၧ လၧစယီရှုၫအ့ၫတၭ, စံၭဝ့ၫဒၪ, 16 မၪလူၬ ၦလုဆၧလဖၪ လၧအဆိၬ ဆၧအုၩ့လၩ့အတလၫနီၪ ဘဲၫၥိၭ အမိဂဲၫထၪ့ခွံၬ လၧယီၫဒၫ့ အဖၧၩ့နီၪဆံၭ. 17 အခိးမွဲ စယီရှုၫအ့ၫ မၪလူၬ ၦလုဆၧလဖၪနီၪ, စံၭဝ့ၫဒၪ, ဂဲၫထၪ့ခွံၬ နၥံၪဝ့ၫ လၧယီၫဒၫ့ အဖၧၩ့နီၪဘီၪ. 18 ထီးၦလုဆၧလဖၪ လၧအဆိၬ ယဟိဝၩ အဆၧအုၩ့လၩ့အတလၫ ဂဲၫထၪ့ခွံၬ လၧယီၫဒၫ့ အၥၭကျၩ ဂီၩ့, ဒဲၦလုဆၧလဖၪ အခၪ့ယၫၥၭ ခၫထၪ့လခီၫတၭ, ဆၧမၩအၥၭ လၧယီၫဒၫ့ အထံၫ ဂဲၫထဲၩ့လၩ့ လၧအလးတၭ, လုၬဘံၭ ထံၫနဲၩ့ ဘဲၫလၧအခၪ့ထံၭ လၧမီခိၬ အၥိၭနီၪလီၫ. 19 တၭ လၧလၩခၪ့ထံၭ လၩထၪ့ ဆံၫနံၩလနံၩနီၪ, ၦခမျၧး ဂဲၫထၪ့ခွံၬ လၧယီၫဒၫ့ အဖၧၩ့တၭ, ၥုၪ့အတဲၩ လၧဂံလဂၫလၭ အဖၧၩ့ လၧယ့ၫရခိၫ အနဲၩ့ထံၭ လၧမုထၪ့လခီၫနီၪလီၫ. 20 တၭ လိး လဆံၫနံၫဖျိၪ့ လၧအမၩန့ထၪ့ဝ့ၫ လၧယီၫဒၫ့ အဖၧၩ့နီၪ စယီရှုၫအ့ၫ အီၪက့ၪဝ့ၫ လၧဂံလဂၫလၭ အဖၧၩ့နီၪလီၫ. 21 အဝ့ၫဒၪ ချဲၩ့ဆၧ လၧၦအံၫစရ့လၭဖိၪတၭ, စံၭဝ့ၫဒၪ, ထီးနၥံၪအဖိၪအလံၩ မိအၪ့စၪ့ အဖါ ကဲခိၬတၭ, စံၭဝ့ၫ, လိးလဖၪယီၩ မွဲဘဲၫၥ့ၪလဲၪ နီၪ, 22 တၭ နၥံၪ မိဘၪလီၩထဲၩ့ မၩၥ့ၪယၫ နၥံၪ အဖိၪအလံၩတၭ, စံၭ, အံၫစရ့လၭ ခၫ့ဂၬ ယီၫဒၫ့ယီၩ လၧခီၫ့ လီၫ. 23 အဂဲးဘဲၫယီၩ ယဟိဝၩ နၥံၪအယွၩ မၩလၩ့ၥံၭခွံၬ ယီၫဒၫ့အထံၫ လၧနၥံၪ အမ့ၬယၫ ထီးနၥံၪ ခၫ့ဂၬဆၧ ဘဲၫယဟိဝၩ နၥံၪအယွၩ မၩဝ့ၫ လၧမၫဆမံၭဝီၩ အၥိၭနီၪ, လၧအမၩလၩ့ၥံၭခွံၬ လၧပမ့ၬယၫ ထီးပခၫ့ဂၬခွံၬ, 24 ဘဲၫၥိၭ ၦဂၪ့ခိၪဖိၪ ထီးအလူၬ မိၥ့ၪယၫ ယဟိဝၩအစူၪ အဂဲးအကၠီၪ့ လၧအဆီၪ့ဝ့ၫ, ဘဲၫၥိၭ နၥံၪ မိၥၭမဲၪ ယဟိဝၩ နၥံၪအယွၩ အဆိၩအကၠၪလီၫ. 

1 ထီးၦအၫမိၫဖိၪ အစဎွၩၥံၪ ထီးအလူၬ, လၧအအီၪ လၧယီၫဒၫ့ အမုနုၬလခီၫ, ဒဲၦကၫနအၫ့ဖိၪ အစဎွၩၥံၪ လၧအအီၪ လၧမၫဆမံၭ အနဲၩ့ထံၭ ထီးအလူၬလဖၪ နါဂၧၫ့ဝ့ၫ လၧယဟိဝၩ မၩလၩ့ၥံၭခွံၬ ယီၫဒၫ့အထံၫ လၧၦအံၫစရ့လၭဖိၪ အမ့ၬယၫ ထီးအခၫ့ဂၬခွံၬဆၧတၭ, ဆၧမၩအၥၭ လၧအဝ့ၫၥံၪအၥၭ ဖံၪထၪ့ခွံၬဝ့ၫတၭ, အၥၭ လအီၪလၧၩ့ဘၪ လၧအဖၧၩ့ လၧၦအံၫစရ့လၭဖိၪ အကၠီၩ့နီၪလီၫ. 2 အထီနီၪ ယဟိဝၩစံၭ စယီရှုၫအ့ၫ, တဲၩ့ဝဲၩ ဒီၩလိးမ့ၪလဖၪ လၧနဂးတၭ, ကူၭတရံၭဒီၭ ၦအံၫစရ့လၭဖိၪ နံၫဘျၩ့လဘျၩ့ဆံၭ. 3 တၭ စယီရှုၫအ့ၫ တဲၩ့ဝဲၩ ဒီၩလိးမ့ၪ လၧအဂးတၭ, ကူၭတရံၭ ၦအံၫစရ့လၭဖိၪ လၧဆၧစီၩ့ခိၪ အဆၧခိၪဖံၭလဖၪလီၫ. 4 တၭ စယီရှုၫအ့ၫ ကူၭတရံၭဆၧ, အဂဲးဘဲၫယီၩ ကယဲ ၦခမျၧး အခွၫ လၧအဂဲၫထၪ့ လၧအံဇံၭ, ၦၥုၭဖိၪထီးအလူၬ ၥံၫဝ့ၫ လၧၡါမုနၧၫ့ဖၫ လၧဖၧၩ့ၥၭ လၧအစဲၪ့ထၪ့ လၧအံဇံၭ အလးခဲၫ့နီၪလီၫ. 5 တၭ ကယဲ ၦလၧအဂဲၫထၪ့ ထီးအလူၬနီၪ ဒိၭဆၧကူၭတရံၭလီၫ. အ့ၪမွဲ ၦလၧအအီၪဖျဲၪ လၧၡါမုနၧၫ့ဖၫ အဖၧၩ့ၥၭ, လၧအစဲၪ့ထၪ့ခွံၬ လၧအံဇံၭ အလးခဲၫ့နီၪ ဒိၭဘၪ ဆၧကူၭတရံၭ နးဂၩအ့ၬ. 6 အဂဲးဘဲၫယီၩ ၦအံၫစရ့လၭဖိၪ လ့ၩဆၧ အနံၪ့လံဆံၫ လၧၡါမုနၧၫ့ဖၫ ထီးကယဲ ၦၥုၭဖိၪ လၧအစဲၪ့ထၪ့ခွံၬ လၧအံဇံၭ လူၬဝ့ၫလီၫ. အဂဲးဘဲၫယီၩ အဝ့ၫၥံၪ ခိၭနၪ ယဟိဝၩအလူအ့ၬ; မွဲၦလၧယဟိဝၩ ဆိၪလၩ့အၥၭ လၧအဝ့ၫၥံၪ လၧအလဒုၭနဲၪဘၪဝ့ၫ ခးလဘံၪ့ လၧယဟိဝၩ ဆိၪလၩ့အၥၭ လၧအဖါလဖၪ လၧအမိဖ့ၪလၫ့ပၧၩ ခးလဘံၪ့ လၧအယွၩလၩ့ဝ့ၫ လၧဆၧနူထံၫ, ဒဲန့ၫစၩ့လီၫ. 7 တၭ အဝ့ၫၥံၪအဖိၪလဖၪ လၧအဒုၭဂဲထုၪ့ လၧအဝ့ၫၥံၪအလးနီၪ စယီရှုၫအ့ၫ ကူၭတရံၭဝ့ၫ ၦလၧအလဒိၭဒံၭဘၪ ဆၧကူၭတရံၭ အကၠီၩ့နီၪလီၫ. အဂဲးဘဲၫယီၩ မွဲအဒိၭ ဆၧကူၭတရံၭ လၧဖၧၩ့ၥၭအ့ၬ. 8 ထီးအကူၭတရံၭ ၦခမျၧး ထီးအလူၬ ဂီၩ့တၭ, ဆၧမၩအၥၭ လၧအဝ့ၫၥံၪ အီၪလၧအလးဒၪဝ့ၫ လၧၦၥုၪ့တဲၩ အလးဖၧၩ့နီၪ ထီးအဘျၪထဲၩ့ဝ့ၫလီၫ. 9 တၭ ယဟိဝၩ စံၭစယီရှုၫအ့ၫ, လၧမုဆၫလနံၩယီၩ, ယပၠၪလၩ့ခွံၬ ၦအံဇံၭဖိၪ အဆၧဒုၪဒွ့ၪ လၧနၥံၪအလီၩ့လီၫ. တၭ ဆၧအလးလစီၪ့နီၪ အမံၩ့မွဲ ဂံလဂၫလၭ ထီးမုဆၫလနံၩယီၩလီၫ. 10 ၦအံၫစရ့လၭဖိၪ ၥုၪ့တဲၩ လၧဂံလဂၫလၭ အဖၧၩ့တၭ, မၩဘိၪ့လ့ၩဖၬ လၧလၩထၪ့ လဆံၫလံနံၩ လၧမုဂၪလၩ့ လၧယ့ၫရခိၫ အဆၧပျၩ့ဖၧၩ့နီၪလီၫ. 11 တၭ အဝ့ၫၥံၪ အၪ့ဝ့ၫ လၧခးအဘုၪလးလံၩ လၧမုဆဲၪ့ထၪ့လနံၩ လၧဘိၪ့လ့ၩဖၬ အလးခဲၫ့နီၪ, ကိၪပၪပဲၪၥံၪ လအီၪဘၪလၧမံၪ ဒဲဘုၪဝ့ၬဝ့ၫ လၧမုလနံၩဎးလီၫ. 12 တၭ အဝ့ၫၥံၪ အၪ့ခးအဘုၪလးလံၩ အလးခဲၫ့, လၧဆၧဖၩ့ထၪ့လနံၩနီၪ မၪ့နၫ အီၪထီဝ့ၫလီၫ. တၭ ၦအံၫစရ့လၭဖိၪ န့လၧၩ့ မၪ့နၫအ့ၬ. အ့ၪမွဲ အအၪ့ ခးကၫနအၫ့ အဆၧၥၪ လၧလနံၪ့နီၪလီၫ. 13 တၭ ထီးစယီရှုၫအ့ၫ အီၪဝ့ၫလၧယ့ၫရခိၫ အနဲၩ့ထံၭ နီၪ, ဆၧမၩအၥၭ လၧအကျဲၪ့ထၪ့ အမ့ၬ ယိဆၧတၭ, ယိခွါ, ၦဆၧၫ့ထုၪ့ လၧအမ့ၬယၫ လၧအနၭထုၭထၪ့အၥၭ အီၪဝ့ၫလၧအစူၪဖၧၩ့တၭ, စယီရှုၫအ့ၫ လ့ၩထၪ့ လၧအအီၪတၭ စံၭဝ့ၫ, မွဲနအီၪလၧပဂး, နအီၪလၧပဒုၪပဒၩ အဂးလဲၪ. 14 တၭ အဝ့ၫဒၪ စံၭဝ့ၫ, မွဲအ့ၬ; မွဲယဂဲၫဘိၩ့နဲၪ့ယီၩ, ယဟိဝၩ အဆၧၥုၭမုအခိၪလီၫ. တၭ စယီရှုၫအ့ၫ ထိၪလၩ့ထံၩဖါအၥၭ လၧဂၪ့ခိၪတၭ, ဘၩထၪ့ဆၧတၭ, စံၭအဝ့ၫ, ယကဆါ မိစံၭ အခ့ၫအၡၩ ဘဲၫၥ့ၪလဲၪ. 15 တၭ ယဟိဝၩ အၥုၭမုအခိၪ လဂၩနီၪ စံၭ စယီရှုၫအ့ၫ ဘဲၪ့လၩ့ခွံၬ နခၪ့ဖံၭ လၧနခၪ့ဆံၭ. အဂဲးဘဲၫယီၩ ဆၧအလး ထီးနဆၧၫ့ထုၪ့နီၪ မွဲဆံၫ့ဎံၪဝ့ၫလီၫ. တၭ စယီရှုၫအ့ၫ မၩဝ့ၫ ဘဲၫနီၪလီၫ. 

1 (တၭ ယ့ၫရခိၫနီၪ ဘၪ ဆၧကၭဘံၭထၬဝ့ၫ လၧၦအံၫစရ့လၭဖိၪ အကၠီၩ့လီၫ. ၦၡၩ စဲၪ့ထၪ့ နးဂၩအ့ၬ, ဒဲဂဲၫနုၬ နးဂၩဆ့အ့ၬ.) 2 တၭ ယဟိဝၩ စံၭစယီရှုၫအ့ၫ, ယိခွါ, ယဖ့ၪလၫ့ ယ့ၫရခိၫ ဒဲအစဎွၩ, ဒဲအၥုၭဖိၪ, ၦအဂဲးအဘၭဆီၪ့လဖၪ လၧနစူၪဖၧၩ့လီၫ. 3 တၭ နၥံၪဝ့ၫ ၦၥုၭဖိၪ ထီးအလူၬ မိဘၪလ့ၩဝၩ့ထဲၩ့ဒိၩ့, တၭ, လ့ၩဎဲၪ့ဒိၩ့ လဘျၩ့လီၫ. နၥံၪ မိဘၪမၩ ဘဲၫနီၪ ဎူၫနံၩ အထးဖၧၩ့ လီၫ. 4 တၭ ၦလုဆၧလဖၪ နွ့ၫဂၩ မိဘၪဆိၬ ယုဘလံၫ အခွ့ၩ နွ့ၫဖျိၪ့ လၧတလၫ အမ့ၬယၫတၭ, နွ့ၫနံၩလနံၩနီၪ နၥံၪ မိဘၪလ့ၩဎဲၪ့ ဒိၩ့နီၪ နွ့ၫဘျၩ့တၭ, ၦလုဆၧလဖၪ မိဘၪအူၪထၪ့ ခွ့ၩလီၫ. 5 ထီးအအူၪၡိၫဆၧ ယံၬယံၬ လၧယုဘလံၫအခွ့ၩနီၪ, ထီးနၥံၪ နါဂၧၫ့ အၥီၫတၭ, ဆၧမိမၩအၥၭ လၧၦခမျၧး မိဘၪကိၭၡၭထၪ့ လၧအၥီၫဖၭဒိၪ တၭ, ဒိၩ့အခိၪဒၧၩ့ မိလၩ့ဎီးခွံၬလၩ့ဒၩဝ့ၫတၭ, ၦခမျၧး မိဘၪလ့ၩထၪ့, လဂၩ ထီးအလးလီၩ့ လၧအမ့ၬယၫ ဆုၬဆုၬ ကိၭဂၩဒ့ၭလီၫ. 6 တၭ စနိၫ့ အဖိၪခွၫ စယီရှုၫအ့ၫ ကိၭန့ ၦလုဆၧလဖၪ တၭ စံၭအဝ့ၫၥံၪ, မၩန့ထၪ့ ဆၧအုၩ့လၩ့ အတလၫ, ဒဲၦလုဆၧ နွ့ၫဂၩ ဘၪဆိၬ ယုဘလံၫ အခွ့ၩ နွ့ၫဖျိၪ့ လၧယဟိဝၩ အတလၫ အမ့ၬယၫလီၫ. 7 စံၭ ၦခမျၧးနီၪ, လ့ၩဒၪခလူၬတၭ, လ့ၩဎဲၪ့ဒိၩ့နီၪဆံၭ. တၭ ၦလၧအအီၪလၧအစူၪဝဲၩနီၪ မွဲအလ့ၩကဒၪ လၧယဟိဝၩ အတလၫ အမ့ၬယၫနီၪဆံၭ. 8 ထီးစယီရှုၫအ့ၫ ချဲၩ့ဆၧ လၧၦခမျၧး ဂီၩ့တၭ, ဆၧမၩအၥၭ လၧၦလုဆၧလဖၪ နွ့ၫဂၩ ဆိၬ ယုဘလံၫအခွ့ၩ နွ့ၫဖျိၪ့လဖၪနီၪ လ့ၩဝ့ၫဒၪ လၧယဟိဝၩ အမ့ၬယၫ, အူၪထၪ့ ခွ့ၩတၭ, ယဟိဝၩ အဆၧအုၩ့လၩ့အတလၫနီၪ ဖိၬအခဲၫ့လီၫ. 9 ၦအီၪလၧအစူၪဝဲၩလဖၪနီၪ လ့ၩဝ့ၫ လၧၦလုဆၧလဖၪ လၧအအူၪထၪ့ ခွ့ၩ အမ့ၬယၫတၭ, ၦၥုၭဖိၪ လၧခဲၫ့လဒီၪ့ လ့ၩဝ့ၫ လၧတလၫ အလးခဲၫ့နီၪ, ၦလုဆၧလဖၪ လ့ၩဆၧ, ဒဲအူၪထၪ့ ခွ့ၩလဖၪနီၪလီၫ. 10 စယီရှုၫအ့ၫ မၪလူၬ ၦခမျၧးတၭ, စံၭဝ့ၫဒၪ, နၥံၪ ကိၭၡၭထၪ့ ဘၪအ့ၬ, ဒဲနၥံၪ မၩၥီၫဘၪဆၧ လၧနၥံၪအလူ နးမံၩ့အ့ၬ; ဒဲဆၧချဲၩ့ထၪ့ဖျ့ၭဘၪ လၧနၥံၪအနိၭ နးမံၩ့ဆ့အ့ၬ, ထီၩ့လၩ့ လၧမုလနံၩ လၧယမၪလူၬ နၥံၪ ဘဲၫၥိၭ နၥံၪ မိကိၭၡၭထၪ့နီၪလီၫ. ထီးနီၪလဖၧၫ့ နၥံၪ မိဘၪ ကိၭၡၭထၪ့လီၫ. 11 တၭ ယဟိဝၩ အတလၫနီၪ လ့ၩဎဲၪ့ လဘျၩ့တၭ, ဂဲၫထဲၩ့ထဲၩ့ လၧၦၥုၪ့တဲၩအလးတၭ, အီၪလၧမုနၩလခီၫ လၧၦၥုၪ့တဲၩ အလးဖၧၩ့လီၫ. 12 တၭ ဆၧဖၩ့ထၪ့နီၪ စယီရှုၫအ့ၫ ဂဲထုၪ့ ဂီၩဂီၩတၭ, ၦလုဆၧလဖၪ မၩန့ထၪ့ ယဟိဝၩအတလၫ, 13 ဒဲၦလုဆၧ နွ့ၫဂၩ ဆိၬ ယုဘလံၫ အခွ့ၩ နွ့ၫဖျိၪ့ လၧယဟိဝၩ အတလၫ အမ့ၬယၫနီၪ လ့ၩဆၧ ဘီၩ့ဎးတၭ; အူၪထၪ့ ခွ့ၩ တၭ ၦအီၪလၧအစူၪဝဲၩလဖၪနီၪ လ့ၩဝ့ၫ လၧအမ့ၬယၫ လီၫ. အ့ၪမွဲ ၦၥုၭဖိၪ လၧခဲၫ့လဒီၪ့ လ့ၩဝ့ၫ လၧယဟိဝၩ အတလၫ အလးခဲၫ့လီၫ. ၦလ့ၩဝ့ၫတၭ, အူၪထၪ့ ခွ့ၩနီၪလီၫ. 14 တၭ နံၫနံၩလနံၩနီၪ အဝ့ၫၥံၪ လ့ၩဎဲၪ့ ဒိၩ့နီၪ လဘျၩ့တၭ, ဂဲၫထဲၩ့ထဲၩ့ လၧၦၥုၪ့တဲၩ အလးဖၧၩ့လီၫ. တၭ မၩဝ့ၫ ဘဲၫနီၪၥိၭ ဎူၫနံၩ အထးဖၧၩ့လီၫ. 15 ဆၧမၩအၥၭ လၧနွ့ၫနံၩလနံၩနီၪ လၧအဝ့ၫၥံၪ ဂဲထုၪ့ ဂီၩဂီၩလ့ၬ လၧမုဆဲၪ့ထၪ့နီၪတၭ, လ့ၩဎဲၪ့ ဒိၩ့နီၪ ဘဲၫနီၪၥိၭ နွ့ၫဘျၩ့လီၫ. တၭ အဝ့ၫၥံၪ လ့ၩဎဲၪ့ ဒိၩ့ နွ့ၫဘျၩ့ လနံၩဎးနီၪ မွဲန့ၫအနီၪ လနံၩလီၫ. 16 တၭ ဆၧမၩအၥၭ လၧနွ့ၫဘျၩ့လဘျၩ့နီၪ, ထီးၦလုဆၧလဖၪ အူၪထၪ့ ခွ့ၩတၭ, စယီရှုၫအ့ၫ စံၭၦခမျၧး, ကိၭၡၭထၪ့ဘီၪ; အဂဲးဘဲၫယီၩ ယဟိဝၩ ဖ့ၪလၫ့ယူၭ နၥံၪ လၧဒိၩ့ယူၭ, 17 တၭ ဒိၩ့နီၪ မိဘၪ ဆၧဆိၪအၧၩ့, ဒဲကယဲ ဆၧအီၪလၧအဖၧၩ့ လၧယဟိဝၩ အဂးလီၫ. ၦမိမၧၫ့ဒံၭန့ၫ ၦမဲၩဎွဲၩမုၪ နးရၫဟၭ, ဒဲကယဲ ၦလၧအအီၪဝ့ၫ လၧအဂံၪ့ဖၧၩ့ နီၪလီၫ. အဂဲးဘဲၫယီၩ မွဲအအီၪက့ၪၥူၪ အၥီၫ့လဖၪ လၧပအၪ့မၧၫ့လၩ့ဝ့ၫနီၪလီၫ. 18 တၭ ထီးလၩ့ နၥံၪအၥၭ လၧဆၧဘၪဆိၪအၧၩ့ တၡါဆံၭ. ထီးနၥံၪ မၩန့ ဆၧဆိၪအၧၩ့, ဒဲအၪ့မၧၫ့ အံၫစရ့လၭ ထၧၫ့ဒီၪ့ယၫ ကဲၪထၪ့ ဆၧအၧၩ့ ဒဲမၩခိမၩဝီၩဝ့ၫတၭ, နၥံၪ မိကဲၪထၪ့ ဘၪခိၬ ဆၧဆိၪအၧၩ့ နၥံၪဝ့ၫလီၫ. 19 အ့ၪမွဲ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, ဒဲထွ့ၫထီးဂီၩ ဒဲထွ့ၫထၭ ထီးအလူၬနီၪ ဘၪ ဆၧအီၪက့ၪဆံၫ့ဎံၪဝ့ၫ လၧယဟိဝၩ အဂးလီၫ. အဝ့ၫၥံၪနီၪ မိဘၪဂဲၫနုၬ လၧယဟိဝၩ အဆၧအီၪက့ၪကီၪ့ အလးဖၧၩ့နီၪလီၫ. 20 ၦကိၭၡၭထၪ့, ဒဲအူၪထၪ့ ခွ့ၩတၭ, ထီးၦခမျၧး နါဂၧၫ့ ခွ့ၩအၥီၫတၭ, ၦခမျၧး ကိၭၡၭထၪ့ လၧဆၧၥီၫဖၭဒိၪ တၭ, ဆၧမၩအၥၭ လၧဒိၩ့ခိၪဒၧၩ့ လၩ့ဎီးလၩ့ဒၩတၭ, ၦခမျၧးလ့ၩနုၬ လၧဒိၩ့ဖၧၩ့, လဂၩလီၩ့ လၧဆၧအီၪ လၧအမ့ၬယၫ ဆုၬဆုၬ ကိၭအဂၩဒ့ၭတၭ, အဝ့ၫၥံၪ မၩန့ ဒိၩ့လီၫ. 21 တၭ အဝ့ၫၥံၪ မၩဂၭဂီၩ့ ကယဲ ဆၧအီၪလၧဒိၩ့ဖၧၩ့ လၧၦခွၫ ဖိးလၧၦမုၪ, လၧၦအၥၭဘၪ့ ဖိးလၧၦအၥၭၡါ, ဒဲချီ, ဒဲၥိၪ ဒဲဘ့ၪ, ဒဲကၥ့ၪယီၩ့နီၪ လၧနၭအနါ ထီးအလူၬလီၫ. 22 အ့ၪမွဲ စယီရှုၫအ့ၫ စံၭဝဲၩ ၦနံၫဂၩ, လၧအယိၥူၪခးနီၪ လ့ၩနုၬ လၧၦမဲၩဎွဲၩမုၪ အဂံၪ့ဖၧၩ့ ဒဲဂဲၫထဲၩ့ဆိၬန့ခွံၬ ၦမုၪ, ဒဲကယဲ ဆၧအီၪဝ့ၫလၧအၥိၭ, ဘဲၫ နၥံၪ ဆိၪလၩ့ နၥံၪအၥၭ အၥိၭနီၪဆံၭ. 23 ဖိၪၥၪခွၫ လၧအယိၥူၪဆၧလဖၪနီၪ လ့ၩနုၬတၭ, ဂဲၫထဲၩ့ဆိၬ နးရၫဟၭ, ဒဲအဖါ, ဒဲအမိ, ဒဲအထၧၫ့ဖုဝဲလဖၪ, ဒဲကယဲ ဆၧလၧအအီၪ လၧအၥိၭတၭ, ဂဲၫထဲၩ့ဆိၬ အဘူၭအထံး ထီးအလူၬတၭ, အီၪက့ၪလၩ့ထးဝ့ၫ လၧအံၫစရ့လၭ ၥုၪ့တဲၩအလးလၧခီၫ့ လီၫ. 24 တၭ အဝ့ၫၥံၪ ဆူၭထၪ့ခွံၬ ဒိၩ့, ဒဲကယဲ ဆၧအီၪလၧအဖၧၩ့ လၧမ့ၪလီၫ. အ့ၪမွဲ အဒုၭနုၬ ကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪ, ဒဲထွ့ၫထီးဝီၩ, ဒဲထွ့ၫထၭ, လၧယဟိဝၩ အဂံၪ့ အဆၧအီၪက့ၪကီၪ့ အလးဖၧၩ့နီၪလီၫ. 25 တၭ စယီရှုၫအ့ၫ ဒုၭမၧၫ့ဒံၭ မဲၩဎွဲၩမုၪ နးရၫဟၭ, ဒဲအဖါအၡၩဂံၪ့ဖိၪ, ဒဲကယဲ အဆၧအီၪ ထီးအလူၬလီၫ. တၭ ၦမုၪနီၪ အီၪဝ့ၫ လၧအံၫစရ့လၭ အကျၩ ထီးမုဆၫလနံၩယီၩလီၫ. အဂဲးဘဲၫယီၩ မွဲအအီၪက့ၪၥူၪ အၥီၫ့လဖၪ လၧစယီရှုၫအ့ၫ အၪ့မၧၫ့လၩ့ဝ့ၫ ဘဲၫၥိၭ အမိယိခွါ ယ့ၫရခိၫနီၪလီၫ. 26 အထီထီးနီၪ စယီရှုၫအ့ၫ ဒုၭဆိၪလၩ့ အဝ့ၫၥံၪအၥၭ တၭ, စံၭဝ့ၫဒၪ, ၦလၧအဂဲထုၪ့ မၩကဲၪထၪ့ထဲၩ့ ဒိၩ့ ယ့ၫရခိၫ လဒိၩ့ယီၩ, မွဲအဘၪ ဆၧဆိၪအၧၩ့ လၧယဟိဝၩ အမ့ၬယၫဆံၭ, မွဲအမိအီၪက့ၪ အခၪ့ထံၭလဖၪ လၧအဖိၪဝဲၡါ အဖၫ့ခိၪ, ဒဲမိမၩထၪ့ အတရၫ့ လၧအဖိၪဒၪဘၨၩ အဖၫ့ခိၪလီၫ. 27 ယဟိဝၩ အီၪလၧစယီရှုၫအ့ၫ အၥိၭတၭ, အမံၩ့ ဂၧၫ့ထၪ့ၥၩလၩ့ လၧခး ထၧၫ့ဘံၪ့ယၫ အဖၧၩ့နီၪလီၫ. 

1 အ့ၪမွဲ ၦအံၫစရ့လၭဖိၪ မၩမၪဆၧ လၧဆၧဆိၪအၧၩ့ လၧအဖၧၩ့နီၪလီၫ. အဂဲးဘဲၫယီၩ ၦယုဒၫ အဒီၪ့ဖိၪ, စကၫမဲၫ အဖိၪခွၫ, စဇၭဘဒံၫ အဖိၪခွၫ, စဇံရၫ အဖိၪခွၫ, စအၫခၫ့လဂၩ မၩန့ဆၧ ဘၪ ဆၧဆိၪအၧၩ့နီၪလီၫ. တၭ ယဟိဝၩ အၥၭထၪ့ ခဲၩထၪ့ဘၪ ၦအံၫစရ့လၭဖိၪ လီၫ. 2 တၭ စယီရှုၫအ့ၫ အၪ့မၧၫ့ ၦစဲၪ့ထၪ့ခွံၬ လၧယ့ၫရခိၫ လ့ၩထီၩ့ လၧဟဲၫ လၧအအီၪဝ့ၫ လၧဘ့ၭ၁အ့ဝံၫ့ အနဲၩ့ထံၭ လၧဘ့ၫ၁လၭ မုထၪ့လခီၫနီၪ, ချဲၩ့ဆၧ လၧအဝ့ၫၥံၪတၭ, စံၭဝ့ၫဒၪ, လ့ၩထၪ့တၭ ယိၥူၪ ထံၫၥံၪခးၥံၪနီၪ ဘီၪ; ၦလဖၪနီၪ လ့ၩထၪ့ဝ့ၫတၭ ယိၥူၪ ဟဲၫနီၪလီၫ. 3 အဝ့ၫၥံၪ ဂဲၫထဲၩ့ထဲၩ့ လၧစယီရှုၫအ့ၫ အအီၪတၭ, စံၭ အဝ့ၫဒၪ, ဒုၭလ့ၩထၪ့ ၦခမျၧး ထီးအလူၬ လဂ့ၩ, အ့ၪမွဲ ဒုၭလ့ၩ ၦနံၫထီၫ့ ၥၧၫ့ထီၫ့ ဘဲၫၥိၭ အမိဖ့ၬခွံၬ ဟဲၫနီၪ ဆံၭ, ဒုၭမၩ ၦခမျၧး ထီးအလူၬနီၪ လဂ့ၩ; အဂဲးဘဲၫယီၩ အဝ့ၫၥံၪမွဲ ၦၡၩခိၬဂၩလီၫ. 4 ၦၥၧၫ့ထီၫ့ ကၪယူၭ လၧၦခမျၧး အကျၩနီၪ လ့ၩထၪ့ဝ့ၫတၭ, အဝ့ၫၥံၪ စဲၪ့ခွံၬဝ့ၫ လၧၦဟဲၫဖိၪ အမ့ၬယၫလီၫ. 5 တၭ ၦဟဲၫဖိၪ ဖ့ၬခွံၬ ၦၥၧၫ့ဆံၫဎူၫဂၩ လၧအကျၩလီၫ. အဂဲးဘဲၫယီၩ မွဲအလီၩ့ဆီးဝ့ၫ လၧဒိၩ့အတရၫ့ အမ့ၬယၫ ဖိးလၧၡ့ဘရံၫ့ တၭ, ဖ့ၬခွံၬ အဝ့ၫၥံၪ ဖိးလၧဆၧလၩ့ဆိၬ အဖၧၩ့လီၫ. ၦခမျၧးအၥၭ ဖံၪထၪ့ခွံၬတၭ, မၩအၥၭ ဘဲၫထံၫအၥိၭနီၪလီၫ. 6 စယီရှုၫအ့ၫ ၡၫ့ အကီၩ့အၥိၭတၭ, ထိၪလၩ့ထံၩဖါအၥၭ လၧဂၪ့ခိၪ လၧယဟိဝၩ အတလၫ အမ့ၬယၫ ထီးမုဂၪလၩ့လီၫ. အဝ့ၫဒၪ ဒဲၦအံၫစရ့လၭဖိၪ အၥုၪ့က့ၭၥၭၡါနီၪ, အီၪက့ၪ ဂၪ့ခိၪအမုၬ လၧအခိၪအလီၩ့လီၫ. 7 တၭ စယီရှုၫအ့ၫ စံၭဝ့ၫဒၪ, အၩလါ! ယဟိဝၩ ယွၩဧ့, နဒုၭခၫ့ဂၬ ၦခမျၧး လၧယီၫဒၫ့ ဘဲၫၥိၭ နမိဖ့ၪလၫ့ပၧၩ လၧၦအၫမိၫဖိၪ အစူၪဖၧၩ့ လၧအမိမၩဂၭဂီၩ့ပၧၩယီၩ, မွဲဘၪလဲၪ. မွဲလၧပမံၫ့ၥုၪ့မံၫ့ၥၭယူၭ, ဒဲပအီၪဝဲၩ လၧယီၫဒၫ့ ဝါလခီၫနီၪ ဂ့ၩဒၪဆၧဒံၭ. 8 ကဆါဧ့, ထီးအံၫစရ့လၭ ကၠၪဒိၭချိၫ့အၥၭ လၧအဒုၪအဒၩ အမ့ၬယၫတၭ, ယမိစံၭ ဘဲၫၥ့ၪလဲၪ! 9 အဂဲးဘဲၫယီၩ ၦကၫနအၫ့ဖိၪ, ဒဲၦခးဖိၪ ထီးအလူၬ မိနါဂၧၫ့တၭ, မိဝၩ့ထဲၩ့ပၧၩတၭ, မိဒၪ့ထ့ၬခွံၬ ပမံၩ့ လၧဂၪ့ခိၪချိၫ့တၭ, မွဲနမိမၩ ဆၧနီၪလၫ လၧနမံၩ့ဖၭဒိၪနီၪ လမံၩ့လဲၪ. 10 တၭ ယဟိဝၩ စံၭစယီရှုၫအ့ၫ, ဂဲထုၪ့နဝ့ၫ, နထိၪလၩ့ထံၩဖါနၥၭနီၪ မွဲဘၪလဲၪ. 11 အံၫစရ့လၭ မၩယူၭ ဆၧဒဲၩဘၭတၭ, မွဲအလၨၪခၫ့ဖၬယူၭ ယဆၧအုၩ့လၩ့ လၧယမၪလူၬဝ့ၫယူၭ; အဂဲးဘဲၫယီၩ အဝ့ၫၥံၪ မၩန့ ဆၧဘၪဆိၪအၧၩ့တၭ, အၪ့ဂူၪဆၧ, ဒဲအၪ့လီၫဆၧဆ့တၭ, အီၪက့ၪဝ့ၫ လၧအဆၧဖိၪဆၧလံၩဒၪဝ့ၫ အကျၩလီၫ. 12 အခိးမွဲ ဘဲၫနီၪတၭ ၦအံၫစရ့လၭဖိၪ ဆၧၫ့ထုၪ့ လၧအဒုၪအဒၩ အမ့ၬယၫၥ့ၪအ့ၬ; ကၠၪဒိၭချိၫ့အၥၭ လၧအဒုၪအဒၩ အမ့ၬယၫလီၫ. အဂဲးဘဲၫယီၩ ဘၪ ဆၧဆိၪအၧၩ့ဝ့ၫလီၫ. တၭ နၥံၪ အ့ၪလမိမၩဂၭဂီၩ့ဘၪ ဆၧဆိၪအၧၩ့ လမံၩ့ လၧနၥံၪ အကျၩတၭ, ယအီၪလၧၩ့ လၧနၥံၪ အၥိၭ အ့ၬ. 13 ဂဲထုၪ့ဘီၪ, မၩဆံၫ့ဎံၪ ၦခမျၧးတၭ, စံၭ, မၩဆံၫ့ဎံၪထၪ့ နၥံၪအၥၭ လၧကဲဂီၩခိၬ အဂးနီၪဆံၭ. အဂဲးဘဲၫယီၩ ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, ဆၧဘၪဆိၪအၧၩ့ အီၪဝ့ၫ လၧနၥံၪ အကျၩ လမံၩ့, အံၫစရ့လၭဧ့, ဘိၩ့နၥံၪ လချုၭ မၩထၪ့ခွံၬဒံၭဘၪ ဆၧဆိၪအၧၩ့ လၧနၥံၪ အကျၩနီၪတၭ, နဆၧၫ့ထုၪ့ လၧနဒုၪနဒၩ အမ့ၬယၫၥ့ၪအ့ၬ. 14 တၭ လၧဆၧဖၩ့ထၪ့နီၪ ဆၧမိဒုၭဂဲၫနၥံၪဝ့ၫ ဘဲၫနၥံၪ အဒီၪ့လဖၪ အၥိၭနီၪတၭ, ဆၧမိမၩအၥၭ လၧၦလဒီၪ့ လၧယဟိဝၩ မၩန့ဝ့ၫနီၪ မိဘၪဂဲၫ ဘဲၫအဂံၪ့ဒီၪ့လဖၪ အၥိၭတၭ, ၦအဂံၪ့ဒီၪ့ လၧယဟိဝၩ မိမၩန့ဝ့ၫနီၪ မိဘၪဂဲၫ ဘဲၫအၡၩဂံၪ့ဒီၪ့ဖိၪ အၥိၭနီၪလီၫ. အၡၩဂံၪ့ဖိၪ လၧယဟိဝၩ မိမၩန့ဝ့ၫနီၪ မိဘၪဂဲၫ လဂၩဘၪလဂၩလီၫ. 15 တၭ ဆၧမိမၩအၥၭ လၧၦလၧအဘၪ ဆၧမၩန့ဝ့ၫ အီၪလၧ ဆၧဘၪဆိၪအၧၩ့ လမံၩ့လဂၩနီၪ, မိဘၪ ဆၧဆူၭထၪ့ခွံၬဝ့ၫ လၧမ့ၪ, အဝ့ၫဒၪ, ဒဲကယဲ အဆၧအီၪ ထီးအလူၬလီၫ. အဂဲးဘဲၫယီၩ မွဲအလၨၪခၫ့ဖၬ ယဟိဝၩအဆၧအုၩ့လၩ့လီၫ. ဒဲမၩ ဆၧဂၭဂီၩ့ လၧအံၫစရ့လၭ အကျၩလီၫ. 16 ထီးဆၧဖၩ့ထၪ့နီၪ စယီရှုၫအ့ၫ ဂဲထုၪ့ ဂီၩဂီၩလ့ၬတၭ ဒုၭဂဲၫ ၦအံၫစရ့လၭ ဘဲၫအဒီၪ့လဖၪ အၥိၭနီၪတၭ, ဆၧမၩန့ စယုဒၫ အဒီၪ့လီၫ. 17 ဒုၭဂဲၫ စယုဒၫ အဂံၪ့လဒီၪ့တၭ, ဆၧမၩန့ ၦဇၫဟဲၭဖိၪ အဂံၪ့ဒီၪ့လီၫ. တၭမွဲ အဒုၭဂဲၫ ၦဇၫဟဲၭဖိၪ အဂံၪ့ဒီၪ့ လဂၩဘၪလဂၩ, လဂၩဘၪလဂၩတၭ, ဆၧမၩန့ စဇၭဘဒံၫလီၫ. 18 တၭ အဝ့ၫဒၪ ဂဲၫဆိၬ အၡၩဂံၪ့ဖိၪ လဂၩဘၪလဂၩတၭ, ဆၧမၩန့ ၦယုဒၫ အဒီၪ့ဖိၪ, စကၫမဲၫ အဖိၪခွၫ စဇၭဘဒံၫ အဖိၪခွၫ စဇံရၫ အဖိၪခွၫ စအၫခၫ့ လဂၩနီၪလီၫ. 19 တၭ စယီရှုၫအ့ၫ စံၭစအၫခၫ့, ယဖိၪခွၫဧ့, ဖ့ၪလၩဖၩ့ ယဟိဝၩ အံၫစရ့လၭအယွၩတၭ, လီၩလၩ့ဆၧ လၧအဝ့ၫ အမ့ၬယၫတၭ, လီၩဘၪလါယၧၩ ဆၧလၧနမၩန့နီၪ ဘီၪ, ထီးအီၪက့ၪၥူၪဆၧ လၧယၧၩ လဂ့ၩ, 20 စအၫခၫ့ စံၭဆၧၫ့ စယီရှုၫအ့ၫတၭ, စံၭဝ့ၫဒၪ, မွဲမၬ, ယမၩမၪဘၪယူၭ ယဟိဝၩ အံၫစရ့လၭအယွၩယူၭတၭ, ယမၩ ဘဲၫအံၩဘဲၫအိၩလီၫ. 21 တၭ ယဒၪ ဘၪဆဲၫ့ ဘၭဘလၧၫ့ အဂ့ၩ လဘံၪ့ လၧဆၧအၪ့ဂူၬန့ အကျၩ ဒဲစ့ၩၡက့လၭ နံၫယၩ, ဒဲထီၫ့လလီၪ့ လၩ့လယၧး ၡက့လၭ ယဲဆံၫတၭ, ယၥၭကွံၩဝ့ၫတၭ ယမၩန့ဝ့ၫလီၫ. ယိခွါ, အီၪၥူၪဝ့ၫ လၧဂၪ့ခိၪဖၧၩ့ လၧယတဲၩ အၥၭကျၩတၭ, စ့ၩနီၪ အီၪလၧအဖၫ့လၬလီၫ. 22 စယီရှုၫအ့ၫ အၪ့မၧၫ့လၩ့ အၥီၫ့လဖၪတၭ အဝ့ၫၥံၪ စဲၪ့ထီၩ့ လၧတဲၩဖၧၩ့တၭ, ယိခွါ, မွဲအအီၪက့ၪၥူၪဝ့ၫ လၧတဲၩဖၧၩ့တၭ, စ့ၩ အီၪလၧအဖၫ့လၬလီၫ. 23 တၭ အဝ့ၫၥံၪ မၩန့ဝ့ၫ လၧတဲၩ အၥၭကျၩတၭ, ဂဲၫထဲၩ့ဆိၬ အဝ့ၫၥံၪ လၧစယီရှုၫအ့ၫ ဒဲအံၫစရ့လၭ ထီးအလူၬ အအီၪတၭ, အီၪက့ၪလၩ့ အဝ့ၫၥံၪ လၧယဟိဝၩ အမ့ၬယၫလီၫ. 24 တၭ စယီရှုၫအ့ၫ ဒဲအံၫစရ့လၭ ထီးအလူၬ စီၪ့ဎးနီၪ မၩန့ စဇံရၫ အဖိၪခွၫ စအၫခၫ့ ဒဲကျိၪၥံၪစ့ၩၥံၪ, ဒဲဆဲၫ့လဘံၪ့နီၪ, ဒဲထီၫ့လလီၪ့နီၪ, ဒဲအဖိၪခွၫလဖၪ, ဒဲအဖိၪမုၪလဖၪ, ဒဲအချီ, ဒဲအကၥ့ၪယီၩ့, ဒဲအၥိၪ ဒဲအဘ့ၪ, ဒဲအတဲၩ, ကယဲ အဆၧထီးအလူၬတၭ, ဂဲၫဆိၬဝ့ၫ လၧခိၪလီၩ့ဆူၭ အၫခီၫ နီၪလီၫ. 25 တၭ စယီရှုၫအ့ၫ စံၭဝ့ၫဒၪ, နမၩခိမၩဝီၩပၧၩ မွဲဘၪလဲၪ, ယဟိဝၩ မိမၩခိမၩဝီၩ နၧၩ လၧမုဆၫလနံၩယီၩလီၫ. တၭ အံၫစရ့လၭ ထီးအလူၬ ခွံၬဝ့ၫ လၧလိးတၭ, ခွံၬဝ့ၫ လၧလိး ဂီၩ့နီၪ ဆူၭထၪ့ခွံၬဝ့ၫ လၧမ့ၪလီၫ. 26 တၭ အဝ့ၫၥံၪ အီၪက့ၪကီၪ့ လိးလပိၩ့ဖၭဒိၪ လၧအဖၫ့ခိၪ ထီးမုဆၫလနံၩယီၩလီၫ. တၭ ယဟိဝၩ ကၠၪထဲၩ့အၥၭ လၧအၥၭထၪ့ဆီၪ့နီၪလီၫ. မၩအၥၭဘဲၫနီၪတၭ, ဆၧကိၭအလးထီးနီၪ အမံၩ့ လၧခိၪလီၩ့ဆူၭ အၫခီၫနီၪ ထီးမုဆၫလနံၩယီၩလီၫ. 

1 တၭ ယဟိဝၩ စံၭစယီရှုၫအ့ၫ, ထီးၥၭမဲၪဆၧ လဂ့ၩ, အၪ့ယိၪဆၧ လဂ့ၩ, မၩန့ ၦၥုၭဖိၪ ထီးအလူၬ လၧနၥိၭ တၭ, ဂဲထုၪ့လ့ၩ လၧဟဲၫနီၪဆံၭ, ယိခွါ, ယဖ့ၪလၫ့ ဟဲၫ အစဎွၩ, ဒဲအၡၩခမျၧး, ဒဲအဒိၩ့, ဒဲအထံၫအခး လၧနစူၪဖၧၩ့လီၫ. 2 နမိဘၪမၩ ဟဲၫ ဒဲအစဎွၩ, ဘဲၫ နမၩ ယ့ၫရခိၫ ဒဲအစဎွၩ အၥိၭနီၪလီၫ. အ့ၪမွဲ အဆၧဖိၪဆၧလံၩ ဒဲအဆၧဖိၪဆၧဎါ အဒိၩ့လဖၪနီၪ နၥံၪ မိမၩန့ဘၪ ဆၧအၪ့ဂူၬန့ လၧနၥံၪအဂးဒၪ နၥံၪဝ့ၫလီၫ. အီၪက့ၪ နဝ့ၫ လၧၦခိၭၥူၪဆၧ လၧအထၫ့ဒၩဒိၩ့နီၪ လၧအချိၫ့လခီၫ ဆံၭ. 3 စယီရှုၫအ့ၫ ဂဲထုၪ့, ဒဲၦၥုၭဖိၪ ထီးအလူၬ ဘဲၫၥိၭ အမိလ့ၩထၪ့ ထၫ့ဒၩ ဟဲၫတၭ, စယီရှုၫအ့ၫ ရွံန့ ၦၥုၭဖိၪ ၦအဆီၪ့ ၥၧၫ့လၬတၭ, 4 အၪ့မၧၫ့လၩ့ အဝ့ၫၥံၪ လၧမုနၩလခီၫတၭ မၪလူၬ အဝ့ၫၥံၪတၭ, စံၭဝ့ၫဒၪ, ယိခွါ, နၥံၪ မိဘၪအီၪခိၭၥူၪ လၧဒိၩ့အနဲၩ့ထံၭ, ဒဲလၧအချိၫ့လခီၫနီၪလီၫ. လ့ၩဆၧယဲၩ့ လၧဒိၩ့နီၪ လဂ့ၩတၭ, အီၪတဲၩ့ဝဲၩ နၥံၪအၥၭ ထီးအလူၬဆံၭ. 5 ယဝ့ၫဒၪ ဒဲကယဲ ၦလၧအအီၪလၧယၥိၭ ထီးအလူၬ မိၥုၭဘူၭပၥၭ လၧဒိၩ့တၭ, ဆၧမိမၩအၥၭ ထီးအဝ့ၫၥံၪ ဂဲၫထၪ့ ထၫ့ဒၩပၧၩ ဘဲၫလၧအၥၫ့ အၥိၭတၭ, ပမိစဲၪ့ လၧအမ့ၬယၫ, 6 (အဂဲးဘဲၫယီၩ အဝ့ၫၥံၪ မိဂဲၫဆီးပၧၩ) ထီးပထုၭထၪ့ခွံၬ အဝ့ၫၥံၪ လၧဒိၩ့အဖၧၩ့နီၪလီၫ. အဂဲးဘဲၫယီၩ အဝ့ၫၥံၪ မိစံၭဝ့ၫ, ၦလဖၪနီၪ စဲၪ့ လၧပမ့ၬယၫ ဘဲၫလၧအခၪ့ထံၭ အၥိၭနီၪတၭ, ပမိစဲၪ့ လၧအမ့ၬယၫ ဆ့လီၫ. 7 ထီးနီၪလဖၧၫ့ နၥံၪ ဘၪဂဲထုၪ့ လၧဆၧအီၪခိၭၥူၪ အလးဖၧၩ့တၭ, မၩန့ဆီၪ့ ဒိၩ့နီၪလီၫ. အဂဲးဘဲၫယီၩ ယဟိဝၩ နၥံၪအယွၩ မိဖ့ၪလၫ့ခွံၬဝ့ၫ လၧနၥံၪအစူၪဖၧၩ့လီၫ. 8 ထီးနၥံၪ အ့ၪမၩန့ ဒိၩ့ ဂီၩ့တၭ, ဆၧမိမၩအၥၭ လၧနၥံၪ မိဘၪဆူၭထၪ့ခွံၬ ဒိၩ့ လၧမ့ၪလီၫ. ဘဲၫယဟိဝၩ အဆၧမၪလူၬ အၥိၭနီၪ, နၥံၪ မိဘၪမၩလီၫ. ယိခွါ, ယမၪလူၬယူၭ နၥံၪယူၭ. 9 မၩအၥၭဘဲၫနီၪတၭ, စယီရှုၫအ့ၫ အၪ့မၧၫ့လၩ့ အဝ့ၫၥံၪတၭ, ၦလဖၪနီၪ လ့ၩအီၪဝ့ၫ လၧဆၧအီၪခိၭၥူၪ အလးတၭ, အီၪဝ့ၫ လၧဘ့ၫ၁လၭ ဒဲဟဲၫ အဘိၩ့ဆၧၩ့ လၧဟဲၫ အမုနုၬလခီၫလီၫ. အ့ၪမွဲ စယီရှုၫအ့ၫ အီၪဝ့ၫ ၥၫ့နၩချီၩ့ လၧမုနၩလနၩနီၪ လၧၦခမျၧး အကျၩလီၫ. 10 တၭ ဆၧဖၩ့ထၪ့နီၪ စယီရှုၫအ့ၫ ဂဲထုၪ့ ဂီၩဂီၩလ့ၬတၭ, ဝံထၪ့နၬထၪ့ ၦခမျၧးတၭ, လ့ၩထၪ့ဝ့ၫ, အဝ့ၫဒၪ ဒဲၦအံၫစရ့လၭဖိၪ အၥုၪ့က့ၭၥၭၡါ လၧၦဟဲၫဖိၪ အမ့ၬယၫလီၫ. 11 တၭ ၦခမျၧး ထီးအလူၬ, ၦၥုၭဖိၪ လၧအအီၪ လၧအၥိၭ လ့ၩထၪ့, ဒဲၥုၭဘူၭ အၥၭတၭ, လ့ၩထီၩ့ လၧဒိၩ့ အမ့ၬယၫတၭ, အီၪပထုၬဝ့ၫ လၧဟဲၫ အမုဖၩလခီၫလီၫ. တၭ လၧအဝ့ၫၥံၪ ဒဲဟဲၫ အဘိၩ့ဆၧၩ့နီၪ ခိၪလီၩ့ဆူၭ အီၪဝ့ၫ လီၫ. 12 အဝ့ၫဒၪ မၩန့ ၦယဲထီၫ့တၭ, အီၪက့ၪလၩ့ဝ့ၫ ဘဲၫၥိၭ အမိအီၪခိၭၥူၪဆၧ လၧဘ့ၫ၁လၭ ဒဲဟဲၫ အဘိၩ့ဆၧၩ့ လၧဒိၩ့ အမုနုၬလခီၫလီၫ. 13 တၭ အီၪက့ၪလၩ့ ၦခမျၧး, ၦၥုၭမု ထီးအလူၬ လၧအအီၪလၧဒိၩ့ အမုဖၩလခီၫ ဒဲၦအီၪခိၭၥူၪ လၧဒိၩ့ အမုနုၬလခီၫလီၫ. တၭ စယီရှုၫအ့ၫ လ့ၩဝ့ၫ လၧမုနၩလနၩနီၪ လၧခိၪလီၩ့ဆူၭ အၥၭကျၩနီၪလီၫ. 14 ထီးဟဲၫ အစဎွၩ ဒၪဘၪဝ့ၫတၭ, ဆၧမၩအၥၭ လၧအမၩ ချဲၫ့ချဲၫ့တၭ, ဆၧဖၩ့ထၪ့နီၪ အဝ့ၫၥံၪ ဂဲထုၪ့ ဂီၩဂီၩလ့ၬ တၭ, ၦဒိၩ့ဖိၪ စဲၪ့ထၪ့ ဘဲၫၥိၭ အမိဒုၭ ဆၧထၫ့ဒၩ အံၫစရ့လၭ ထီးအထီ လၧအဖၭဝဲၩဝ့ၫဘၪနီၪ, အဝ့ၫဒၪ ဒဲအၡၩခမျၧး ထီးအလူၬ လၧဆၧပျၩ့ အမ့ၬယၫလီၫ. မွဲလါနၫ့ လၧၦခိၭၥူၪဆၧလဖၪ လၧအထၫ့ဒၩဝ့ၫ အီၪလၧဒိၩ့အချိၫ့နီၪ ၥ့ၪယၫဝ့ၫအ့ၬ. 15 တၭ စယီရှုၫအ့ၫ ဒဲအံၫစရ့လၭ ထီးအလူၬ အီၪက့ၪအၥၭ ဘဲၫအစၪ လၧအမ့ၬယၫ အၥိၭနီၪတၭ, စဲၪ့ဝ့ၫ လၧၡါမုနၧၫ့ဖၫ အဖၧၩ့ၥၭ လဘီၩ့ လီၫ. 16 တၭ ဆၧကိၭန့ ကယဲ ၦအီၪ လၧဟဲၫဖၧၩ့ ဘဲၫၥိၭ အမိလီၩ့ဆီးဝ့ၫတၭ, အဝ့ၫၥံၪ လီၩ့ဆီး စယီရှုၫအ့ၫတၭ, ဘၪ ဆၧထုၭန့ခွံၬဝ့ၫ လၧဒိၩ့ဖၧၩ့လီၫ. 17 တၭ ၦၡၩ လၧအလစဲၪ့ထၪ့လီၩ့ဆီးဘၪ အံၫစရ့လၭနီၪ လအီၪဘၪ လၧဖၧၩ့ၥၭ လၧဘ့ၫ၁လၭ အဖၧၩ့ မွဲဂ့ၩ, လၧဟဲၫ အဖၧၩ့ မွဲဂ့ၩ, အီၪနးဂၩအ့ၬ; တၭ အဝ့ၫၥံၪ အီၪက့ၪလၩ့ထး ဒိၩ့ အီၪဝဲထၪ့အၥၭတၭ, လီၩ့ဆီး အံၫစရ့လၭလီၫ. 18 တၭ ယဟိဝၩ စံၭစယီရှုၫအ့ၫ ယၩ့ထၪ့ ဖၩ့ လၧအအီၪ လၧနစူၪဖၧၩ့ လဘံၪ့ တီၩတီၩ လၧဟဲၫနီၪဆံၭ. အဂဲးဘဲၫယီၩ ယမိဖ့ၪလၫ့ဝ့ၫ လၧနစူၪဖၧၩ့လီၫ. တၭ စယီရှုၫအ့ၫ ယၩ့ထၪ့ ဖၩ့ လၧအအီၪ လၧအစူၪဖၧၩ့ လဘံၪ့နီၪ တီၩတီၩ လၧဒိၩ့နီၪလီၫ. 19 တၭ ၦအီၪခိၭၥူၪဆၧ ဂဲထုၪ့ ချဲၫ့ချဲၫ့ လၧအလးဖၧၩ့တၭ, ထီးအဆၧယၩ့ထၪ့ အစူၪ တၭ, အဝ့ၫၥံၪ စဲၪ့ဝ့ၫတၭ, လ့ၩနုၬ လၧဒိၩ့ဖၧၩ့တၭ, မၩန့ဝ့ၫ ဒဲဆူၭထၪ့ခွံၬဝ့ၫ လၧမ့ၪ ချဲၫ့ချဲၫ့လီၫ. 20 ထီးၦဟဲၫဖိၪ ကၠၪအၥၭ လၧအလးခဲၫ့တၭ, ယိဆၧနီၪ, ယိခွါ, ဒိၩ့အမ့ၪ ခူၪထၪ့ လၧမူၭခိၪတၭ, အဝ့ၫၥံၪ စဲၪ့ဝ့ၫ လၧအယီၩလခီၫ မွဲဂ့ၩ, လၧအနီၪလခီၫ မွဲဂ့ၩ, မၩၥ့ၪအ့ၬ; ၦလၧအစဲၪ့ လၧၡါမုနၧၫ့ဖၫလဖၪနီၪ ကၠၪထဲၩ့ဝ့ၫတၭ ထၫ့ဒုၪဒၩ ၦလၧအလီၩ့ဆီးဝ့ၫလီၫ. 21 တၭ ထီးစယီရှုၫအ့ၫ ဒဲအံၫစရ့လၭ ထီးအလူၬ ဒၪဘၪဝ့ၫ လၧၦခိၭၥူၪဆၧ မၩန့ယူၭ ဒိၩ့ တၭ, ဒိၩ့အမ့ၪ ခူၪထၪ့ဝ့ၫတၭ, အဝ့ၫၥံၪ ကၠၪထဲၩ့အၥၭတၭ, မၩၥံၫ ၦဟဲၫဖိၪလီၫ. 22 တၭ ၦဂူၫဂၩၥံၪနီၪ စဲၪ့ထၪ့ လၧဒိၩ့ဖၧၩ့ ထၫ့ဒၩဝ့ၫလီၫ. တၭ ၦလဖၪနီၪ အီၪဝ့ၫ လၧအံၫစရ့လၭ အကျၩတၭ, လနၩ့နၩ့ အီၪလၧအယီၩလခီၫ, ဒဲလနၩ့နၩ့ အီၪလၧအနီၪလခီၫတၭ, အဝ့ၫၥံၪ ဖ့ၬခွံၬဝ့ၫ ထီးၦလအီၪလၩ့ထးဘၪ, ဒဲဖီၩ့ဖျ့ၭ နးဂၩအ့ၬ. 23 တၭ အဝ့ၫၥံၪ ဖီၪ့န့မၧၫ့ ဟဲၫအစဎွၩတၭ, ဂဲၫဆိၬဝ့ၫ လၧစယီရှုၫအ့ၫ အအီၪလီၫ. 24 ဆၧမၩအၥၭ လၧအံၫစရ့လၭ မၩၥံၫ ၦဟဲၫဖိၪ ထီးအလူၬ လၧဆၧပျၩ့ဖၧၩ့, လၧၡါမုနၧၫ့ဖၫ ထီးအလီၩ့ဆီးဝ့ၫတၭ, ထီးလၩ့ထံၩဖါ လၧအနၭအနါ အဖၫ့ခိၪ ထီးအလူၬတၭ, ၦအံၫစရ့လၭ ထီးအလူၬ ထဲၩ့ထဲၩ့ လၧဟဲၫ အဖၧၩ့တၭ, ဖ့ၬဝ့ၫ လၧနၭအနါလီၫ. 25 တၭ ၦလၧအလၩ့ထံၩဖါ လၧမုလနံၩနီၪ ထီးအလူၬ, ၦမုၪ မွဲဂ့ၩ, ၦခွၫ မွဲဂ့ၩ, အီၪ လလၬနံၫထီၫ့, ၦဟဲၫဖိၪ ထီးအလူၬလီၫ. 26 အဂဲးဘဲၫယီၩ စယီရှုၫအ့ၫ လထုၭထဲၩ့ဘၪ အစူၪ လၧအယၩ့ထၪ့ ဖၩ့ လဘံၪ့နီၪ, ထီးအမၩဂၭဂီၩ့ခွံၬ ၦဟဲၫဖိၪ ထီးအလူၬ လီၫ. 27 အ့ၪမွဲ န့ၫ ဆၧဖိၪဆၧဎါ အဒိၩ့, ဒဲဒိၩ့ အဆၧဖိၪဆၧလံၩနီၪ အံၫစရ့လၭ မၩန့ဝ့ၫ လၧဆၧအၪ့ဂူၬန့ဘၪ လၧအဂးဒၪဝ့ၫ, ဘဲၫယဟိဝၩအလူ လၧအမၪလူၬ စယီရှုၫအ့ၫ အၥိၭနီၪလီၫ. 28 စယီရှုၫအ့ၫ ဆူၭထၪ့ခွံၬ ဟဲၫ လၧမ့ၪတၭ, အီၪက့ၪဝ့ၫ လၧဆၧပိၩ့ အဆိၩအကၠၪ, ဆၧအီၪယူ ထီးမုဆၫလနံၩယီၩလီၫ. 29 တၭ အဝ့ၫ စၧၩ့လၩ့ဆဲၩ ဟဲၫ အစဎွၩ လၧၥံၪ့လီၩ့ ထီးမုဂၪလၩ့လီၫ. ထီးမုလၩ့နုၬတၭ, စယီရှုၫအ့ၫ မၪလူၬဝ့ၫ လၧၦမိမၩန့အစွၪ လၧၥံၪ့လီၩ့ တၭ, ခွံၬၡိၭဝ့ၫ လၧဒိၩ့အတရၫ့ အခၪ့ထံၭ, ဒဲမၩထၪ့ လိးအပိၩ့ဖၭဒိၪ လပိၩ့ ထီးနီၪလီၫ. အီၪဝ့ၫ ထီးမုဆၫလနံၩယီၩလီၫ. 30 ထီးနီၪလဖၧၫ့ စယီရှုၫအ့ၫ မၩထၪ့ ဆၧလုလး လၧယဟိဝၩ အံၫစရ့လၭအယွၩ အဂး, လၧခိၪလီၩ့ အံဘလၭ အလီၩ့, 31 ဘဲၫယဟိဝၩ အခ့ၫအၡၩ စမိစ့ၭ မၪလူၬ ၦအံၫစရ့လၭဖိၪ အၥိၭနီၪ, ဘဲၫဆၧကွ့ၭအၥၭ လၧစမိစ့ၭ အလံၬ ဆၧၥီၪ့ဆၧၥၫ့ အဖၧၩ့ အၥိၭနီၪ, ဆၧလုလး လၧလိး ထၧၫ့ဖျိၪ့ယၫလဖၪ, လၧၦလမၩဘၪ လၧထၭတၭ, အဝ့ၫၥံၪ လုထၪ့ ဆၧလုမ့ၪ လၧယဟိဝၩ အဖၫ့ခိၪ, ဒဲလုထၪ့ ဆၧလုမၩဘၪလိၬအိၭလိၬလီၫ. 32 တၭ စမိစ့ၭ အဆၧၥီၪ့ဆၧၥၫ့ လၧအကွ့ၭဝ့ၫ လၧၦအံၫစရ့လၭဖိၪ အမ့ၬယၫနီၪ အဝ့ၫဒၪ ကွ့ၭဆဲၫဝ့ၫ လၧလိး အလီၩ့လီၫ. 33 တၭ အံၫစရ့လၭ ထီးအလူၬ, ဒဲၦၥုၪ့က့ၭၥၭၡါ, ဒဲၦကွ့ၭလံၬ ဒဲၦစ့ၩရၫ့ခွးလဖၪနီၪ ဆၧၫ့ထုၪ့ဝ့ၫ လၧတလၫ အနဲၩ့ထံၭ လၧအယီၩလခီၫ, ဒဲလၧအနီၪလခီၫ, လၧၦလုဆၧလဖၪ ဒဲၦလံဝဲၫဖိၪလဖၪ လၧအဆိၬ ယဟိဝၩ အဆၧအုၩ့လၩ့ အတလၫ အမ့ၬယၫ, ၦလခီၫဘၩ့မုးဖိၪ မွဲဂ့ၩ, ဒဲၦအီၪဖျဲၪ လၧအကျၩ မွဲဂ့ၩတၭ; ၦလဖၪနီၪ ဖိၭဖၫ့ အီၪဝ့ၫ လၧခိၪလီၩ့ ဂ့ၫရဇံၫ့ အမ့ၬယၫ, ဒဲဖိၭဖၫ့နီၪ အီၪဝ့ၫ လၧခိၪလီၩ့ အံဘလၭ အမ့ၬယၫ ဘဲၫယဟိဝၩ အခ့ၫအၡၩ စမိစ့ၭ မၪလူၬဝဲၩဝ့ၫ လၧအခၪ့ထံၭ, ဘဲၫၥိၭ အမိဆိၪဂ့ၩ အံၫစရ့လၭ အၡၩခမျၧးလီၫ. 34 လၧခဲၫ့ထဲၩ့တၭ အဝ့ၫဒၪ ဖီထၪ့ဝ့ၫ လၧကယဲ ဆၧၥီၪ့ဆၧၥၫ့ အဆၧချဲၩ့ ထီးအလူၬ, ဆၧဆိၪဂ့ၩလဖၪ, ဒဲဆၧဆိၪအၧၩ့လဖၪ, ဒဲကယဲ ဆၧကွ့ၭအၥၭ လၧလံၬဆၧၥီၪ့ဆၧၥၫ့ အဖၧၩ့နီၪလီၫ. 35 ဆၧချဲၩ့ လၧစမိစ့ၭ မၪလူၬလဖၪ, လၧစယီရှုၫအ့ၫ လဖီဘၪဝ့ၫ လၧအံၫစရ့လၭ အဆၧအီၪကီၪ့ အမ့ၬယၫနီၪ, ဒဲလၧၦမုၪ ၦမၧၩ့ ဖိၪဒံၩဖိၪၥၪ, ဒဲၦလခီၫဘၩ့မုးဖိၪ လၧအလ့ၩဆၧ လၧအကျၩလဖၪ အမ့ၬယၫနီၪ အီၪနးထံၪအ့ၬ. 

1 တၭ ထီးစဎွၩၥံၪ ထီးအလူၬ အီၪလၧယီၫဒၫ့ အယီၩလခီၫ, လၧခိၪလီၩ့ ထိၩ့ချိၬ, ဒဲလၧခိၪလီၩ့ဆူၭ, ဒဲလၧမၫဆမံၭဖၭဒိၪ အနဲၩ့ထံၭ ထီးအလူၬ ဆဲၫဎၩ့ လၧလ့ၭဘနၧၫ့ ၦဟံၥၭဖိၪ, ဒဲၦအၫမိၫဖိၪ, ဒဲၦကၫနအၫ့ဖိၪ, ဒဲၦပံရ့ၭဖိၪ, ဒဲၦဟံဝဲၫဖိၪ, ဒဲၦယ့ဘုၫဖိၪလဖၪနီၪ နါဂၧၫ့ဆၧ တၭ, 2 ဆၧမၩအၥၭ လၧအအီၪကိၩ့အီၪကီၪ့အၥၭ လဖျိၪ့ဎး, ဘဲၫၥိၭ အမိဒုၭၥုၭ လၧစယီရှုၫအ့ၫ ဒဲအံၫစရ့လၭလီၫ. 3 တၭ ထီးၦဂံဘအၧၫ့ဖိၪ နါဂၧၫ့ဆၧ လၧစယီရှုၫအ့ၫ မၩ ယ့ၫရခိၫ ဒဲဟဲၫတၭ, 4 အဝ့ၫၥံၪ မၩဝ့ၫ လၧအၪ့လီၫဆၧတၭ, လ့ၩဝ့ၫတၭ အီၪက့ၪအၥၭ ဘဲၫအမွဲ ဆၧအၥီၫ့ အၥိၭတၭ, ဆိၬ ထိၪ့လးလံၩ လၧအကၥ့ၪယီၩ့ အလီၩ့, ဒဲစဘံၭထံၫ အထိၪ့ဆၧဖံၭ လးလံၩ, ယၬဝ့ၫ, ဒဲစၧၩ့ထၬဝ့ၫနီၪ, 5 ဒဲခၪ့ဖံၭလးလံၩ ဆၭကျၭအၥၭ လၧအခၪ့လီၩ့ တၭ, ကီၩ့ၥိၭဝ့ၫ လၧအကီၩ့အၥိၭ လးလံၩတၭ, ကယဲ ကိၪ ဒဲအဆၧအၪ့ အဂးနီၪ ဎဲၫ့ဝ့ၫ, ဒဲဎၧၩ့ထၪ့ဝ့ၫလီၫ. 6 တၭ အဝ့ၫၥံၪ လ့ၩဝ့ၫ ထီၩ့လၧစယီရှုၫအ့ၫ အအီၪ လၧၦၥုၪ့တဲၩအလး လၧဂံလဂၫလၭ အဖၧၩ့တၭ, စံၭ အဝ့ၫဒၪ, ဒဲလၧၦအံၫစရ့လၭ အၡၩလဖၪ, ပဝ့ၫဒၪ ပဂဲၫ လၧထံၫယဲၩ့ခးယဲၩ့တၭ, ဘိၩ့နဲၪ့ယီၩ အုၩ့လၩ့ လၧပၥိၭ ဘီၪ. 7 တၭ အံၫစရ့လၭ အၡၩ စံၭၦဟံဝဲၫဖိၪ, ဘၪလဘၪ နၥံၪ အီၪလၧပကျၩလီၫ. တၭ ပမိအုၩ့လၩ့ ဆၧအုၩ့လၩ့ လၧနၥံၪ ဘဲၫၥ့ၪလဲၪ, 8 တၭ အဝ့ၫၥံၪ စံၭ စယီရှုၫအ့ၫ, ပဝ့ၫဒၪယီၩ ပမွဲ နဎီးနၡၩလီၫ. တၭ စယီရှုၫအ့ၫ စံၭဝ့ၫ, နၥံၪမွဲ ၦလဖၪလဲၪ; တၭမွဲနၥံၪ ဂဲၫထၪ့ အထံၭခီၫခီၫလဲၪ. 9 တၭ အဝ့ၫၥံၪ စံၭအဝ့ၫ, နဎီးနၡၩ ဂဲၫလၧခးလဘံၪ့ ယဲၩ့ယဲၩ့လ့ၬ လၧယဟိဝၩ နယွၩ အမံၩ့ အကၠီၩ့ လီၫ. အဂဲးဘဲၫယီၩ ပနါဂၧၫ့ အပရၧၫ့, ဒဲကယဲ အမၩဆၧ လၧအံဇံၭ အဖၧၩ့, 10 ဒဲကယဲ အမၩ ၦအၫမိၫဖိၪ အစဎွၩ နံၫဂၩ လၧအအီၪ လၧယီၫဒၫ့ ဝါလခီၫ, လၧဟ့ၭၡဘၫ့ အစဎွၩ စဲဟၫ့, ဒဲဘၫၡၫ့ အစဎွၩ အီၭ လၧအအီၪဝ့ၫ လၧအၭၡတြီၭနီၪလီၫ. 11 တၭ ၦၥုၪ့က့ၭၥၭၡါ, ဒဲကယဲ ၦထံၫဖိၪခးဖိၪ ထီးအလူၬ ချဲၩ့ဆၧ လၧပၧၩတၭ, စံၭဝ့ၫဒၪ, မၩန့ ဆၧအၪ့ဆၧအီၩ လၧနၥံၪ လ့ၩဆၧ အဂးတၭ, လ့ၩစိၩ လၧအဝ့ၫၥံၪ အအီၪတၭ, စံၭ, ပဝ့ၫဒၪယီၩ ပမွဲ နၥံၪ အဎီးအၡၩလီၫ. မၩအၥၭဘဲၫနီၪတၭ, ဘိၩ့နဲၪ့ယီၩ အုၩ့လၩ့ဆၧ လၧပၥိၭဘီၪ. 12 ပကိၪယီၩ လၧပမၩန့ လၧပဂံၪ့ဖၧၩ့ လၧပဆၧအၪ့ အဂး, လၧမုလနံၩ လၧပစဲၪ့ထၪ့, ဘဲၫၥိၭ ပမိဂဲၫ လၧနၥံၪ အအီၪ ခိဝ့ၫလီၫ. အ့ၪမွဲ ဘိၩ့နဲၪ့ယီၩ, ယိခွါ, ဎဲၫ့ဝ့ၫ ဒဲဎၧၩ့ထၪ့ဝ့ၫလီၫ. 13 စဘံၭထံၫ ထိၪ့ဆၧဖံၭယီၩ မွဲအၥၫ့တၭ, ပမၩဎွ့ၩ ပဝ့ၫလီၫ. တၭ ယိခွါ, ယၬဝ့ၫလီၫ. တၭ ပကီၩ့ပၥိၭ, ပခၪ့ဖံၭယီၩ လၩ့လံၩဝ့ၫ လၧပဖၧၩ့ၥၭ ယဲၩ့မၬ အကၠီၩ့လီၫ. 14 တၭ ၦၡၩလဖၪနီၪ ထိးဆၧၫ့ အဝ့ၫၥံၪ လၧအဆၧအၪ့ အကၠီၩ့တၭ, အၪ့စၪ့ဆၧ လၧယဟိဝၩ အနိၭအ့ၬ. 15 တၭ စယီရှုၫအ့ၫ မၩ ဆၧဘၪလိၬအိၭလိၬ လၧအဝ့ၫၥံၪ တၭ အုၩ့လၩ့ လၧအဝ့ၫၥံၪ လၧအမိဒုၭမၧၫ့ဒံၭဝ့ၫလီၫ. တၭ ဆၧအီၪကီၪ့ အၦဒိၪလဖၪနီၪ ဆိၪလၩ့အၥၭ လၧအဝ့ၫၥံၪလီၫ. 16 အဝ့ၫၥံၪ အုၩ့လၩ့ဆၧ လၧၦလဖၪနီၪ အလးခဲၫ့ ဖီၩ့ခွံၬ ၥၧၫ့နံၩတၭ, ဆၧမၩအၥၭ လၧအနါဂၧၫ့ဝ့ၫ လၧအမွဲ ၦအီၪလၧအနဲၩ့ထံၭ ဒဲအီၪဝ့ၫ လၧအကျၩလီၫ. 17 ၦအံၫစရ့လၭဖိၪ လ့ၩဆၧတၭ, ၥၧၫ့နံၩလနံၩနီၪ ထီၩ့ဝ့ၫ လၧအဝ့ၫၥံၪ အဒိၩ့လဖၪနီၪလီၫ, တၭ အဒိၩ့လဖၪနီၪ မွဲ ဂံဘအၧၫ့, ဒဲခ့ၭပဲရၫ, ဒဲဘံၫအံရီၭ, ဒဲကၧၫယၭယံအရံၫ့နီၪလီၫ. 18 တၭ ၦအံၫစရ့လၭဖိၪ ဖ့ၬၥံၫဝ့ၫအ့ၬ; အဂဲးဘဲၫယီၩ ဆၧအီၪကီၪ့ အၦဒိၪလဖၪ ဆိၪလၩ့အၥၭ လၧအဝ့ၫၥံၪ လၧယဟိဝၩ အံၫစရ့လၭအယွၩ အမ့ၬယၫ လီၫ. တၭ ဆၧအီၪကီၪ့ ထီးအလူၬ ၥူၭဝံၪၥူၭလၩဆၧ လၧၦဒိၪလဖၪ အလီၩ့လီၫ. 19 တၭ ကယဲ ၦဒိၪလဖၪနီၪ စံၭ ဆၧအီၪကီၪ့ ထီးအလူၬ, ပဆိၪလၩ့ပၥၭ လၧအဝ့ၫၥံၪ လၧယဟိဝၩ အံၫစရ့လၭအယွၩ အမ့ၬယၫလီၫ. တၭ ဘိၩ့နဲၪ့ယီၩ ပထိၭဘၪ အဝ့ၫၥံၪ ၥ့ၪအ့ၬ. 20 တၭ ပမိမၩဝ့ၫ လၧဆၧယီၩ, ပမိဒုၭမၧၫ့ဒံၭ အဝ့ၫၥံၪ ဘဲၫၥိၭ ဆၧၥၭထၪ့ ထီးဘၪပၧၩ လဂ့ၩ, လၧဆၧဆိၪ လၧပဆိၪလၩ့ပၥၭ လၧအဝ့ၫၥံၪ အကၠီၩ့နီၪလီၫ. 21 တၭ ၦဒိၪလဖၪနီၪ စံၭ လၧအဂဲးအကၠီၪ့, မွဲအဝ့ၫၥံၪ မိမၧၫ့ဒံၭဒၪဝ့ၫဆံၭ. မွဲလါနၫ့ မွဲအမိကဲၪထၪ့ ၦဖ့ၬၥံၪ့မု, ဒဲၦအၪ့ဒုၪ့ထံၫ လၧဆၧအီၪကီၪ့ ထီးအလူၬ အဂးနီၪ ဆံၭ, ဘဲၫၦဒိၪလဖၪ ချဲၩ့ဝဲၩဝ့ၫ အၥိၭနီၪလီၫ. 22 တၭ စယီရှုၫအ့ၫ ကိၭန့ အဝ့ၫၥံၪတၭ, စံၭအဝ့ၫၥံၪ, လၧနၥံၪ အီၪလၧပကျၩတၭ, နၥံၪစံၭ, ပအီၪယဲၩ့ယဲၩ့လ့ၬ လၧနၥံၪနီၪ, နၥံၪ အၪ့လီၫန့ ပၧၩ မွဲဘၪလဲၪ, 23 တၭ ဘိၩ့နဲၪ့ယီၩ နၥံၪ ဘၪ ဆၧဆိၪအၧၩ့လီၫ. တၭ နၥံၪ မိကဲၪဎီး, ၦဖ့ၬၥံၪ့မု, ၦအၪ့ဒုၪ့ထံၫ လၧယယွၩအဂံၪ့ အဂးနီၪ နၥံၪ ဖီၩ့ဖျ့ၭဘၪ နးဂၩအ့ၬ. 24 အဝ့ၫၥံၪ စံၭဆၧၫ့ စယီရှုၫအ့ၫတၭ, စံၭဝ့ၫဒၪ, အဂဲးဘဲၫယီၩ ၦလီၩဘၪ တၡါ နဎီးနၡၩ လၧယဟိဝၩ နယွၩ မၪလူၬ အခ့ၫအၡၩ စမိစ့ၭ လၧအမိဖ့ၪလၫ့ နၥံၪ လၧခး ထၧၫ့ဘံၪ့ယၫ, ဒဲလၧအမိမၩဂၭဂီၩ့ ၦခးဖိၪ ထီးအလူၬ လၧနၥံၪ အမ့ၬယၫ လီၫ. တၭ ပအၪ့ယိၪဆၧ လၧပၥၭမၧၫ့ အဂး ဒိၪဒိၪလ့ၬ လၧနၥံၪ အကၠီၩ့တၭ, ပမၩ ဆၧယီၩလမံၩ့လီၫ. 25 တၭ ဘိၩ့နဲၪ့ယီၩ, ယိခွါ, ပအီၪလၧနစူၪဖၧၩ့, ဘဲၫၥိၭ နမိမၩ ပၧၩ ဘဲၫဆၧအဂ့ၩအတီၩ လၧနမ့ၬယၫ အၥိၭနီၪလီၫ. 26 အဝ့ၫဒၪ မၩဝ့ၫ ဘဲၫနီၪတၭ, မၩဖီၩ့ဖျ့ၭဝ့ၫ လၧၦအံၫစရ့လၭဖိၪ အစူၪဖၧၩ့တၭ, အဝ့ၫၥံၪ မၩၥံၫဝ့ၫအ့ၬ. 27 တၭ ဆၧလၧမုလနံၩနီၪ စယီရှုၫအ့ၫ အီၪက့ၪ အဝ့ၫၥံၪ လၧၦဖ့ၬၥံၪ့မု, ဒဲၦအၪ့ဒုၪ့ထံၫ လၧဆၧအီၪကီၪ့ အဂး, ဒဲလၧယဟိဝၩ အဆၧလုလး အဂး လၧအလး ထီးဒၪ အမိရွံန့ဝ့ၫ လၧမုဆၫလနံၩယီၩလီၫ. 

1 တၭ ထီးယရုစလံၫ့ အစဎွၩ အဒိၫနဲၫဇံၫဒ့ၭ နါဂၧၫ့ဝ့ၫ လၧစယီရှုၫအ့ၫ မၩန့ ဟဲၫ, ဒဲမၩဂၭဂီၩ့ခွံၬဝ့ၫ, ဘဲၫအမၩ ယ့ၫရခိၫ ဒဲအစဎွၩ အၥိၭနီၪ, မွဲအမၩ ဟဲၫအစဎွၩ ဘဲၫနီၪအၥိၭ; ဒဲလၧၦဂံဘအၧၫ့ဖိၪ မၩဘၪလိၬအိၭလိၬအၥၭ လၧၦအံၫစရ့လၭဖိၪ, ဒဲအီၪဝ့ၫ လၧအကျၩနီၪတၭ, 2 ဆၧမၩအၥၭ လၧအၥၭမဲၪၥၭဖျဲၩ့ဝ့ၫ ဒိၪမၬ လီၫ. အဂဲးဘဲၫယီၩ ဂံဘအၧၫ့မွဲ ဒိၩ့ဖၭဒိၪ လဖျိၪ့, ဘဲၫ စဎွၩအဒိၩ့ လဒိၩ့ အၥိၭ ဒဲဒိၪနဲၪ့ ဟဲၫဒံၭ, ဒဲအၦၡၩ ထီးအလူၬနီၪ မွဲၦအဆီၪ့လီၫ. 3 တၭ ယရုစလံၫ့ အစဎွၩ အဒိၫနဲၫဇံၫဒ့ၭ အၪ့မၧၫ့လၩ့ဆၧ လၧဟံဘြၧၫ့ အစဎွၩ ဟိဟၫ့, ဒဲယၫမုၫၥၫ အစဎွၩ ပဲရၫ့, ဒဲလၫခံၭ အစဎွၩ ယၫဖဲၫအၫ, ဒဲအ့ၭဂလၫ့ အစဎွၩ ဒံဘၧၫတၭ, စံၭဝ့ၫဒၪ, 4 ဂဲၫထၪ့ လၧယအီၪဘီၪ; တၭ မၩဆၧၩ့ယၧၩ ဘဲၫၥိၭ ပမိဖ့ၬခွံၬ ဂံဘအၧၫ့နီၪဆံၭ; အဂဲးဘဲၫယီၩ အဝ့ၫ မၩဘၪလိၬအိၭလိၬ လၧစယီရှုၫအ့ၫ ဒဲၦအံၫစရ့လၭဖိၪလီၫ. 5 တၭ ၦအၫမိၫဖိၪ အစဎွၩ ယဲဂၩ, ယရုစလံၫ့ အစဎွၩ လဂၩ, ဟံဘြၧၫ့ အစဎွၩ လဂၩ, ယၫမုၫၥၫ အစဎွၩ လဂၩ, လၫခံၭ အစဎွၩ လဂၩ, အ့ၭဂလၫ့ အစဎွၩ လဂၩ, အီၪကိၩ့အီၪကီၪ့, ဒဲလ့ၩထၪ့ဝ့ၫဒၪ, အဝ့ၫၥံၪ ဒဲအၡၩၥုၭဖိၪ ထီးအလူၬတၭ, ၥုၪ့တဲၩ လၧဂံဘအၧၫ့ အမ့ၬယၫ, ဒဲဒုၭ ဆၧထၫ့ဒၩဝ့ၫလီၫ. 6 ဂံဘအၧၫ့ အၡၩ အၪ့မၧၫ့လၩ့ဆၧ လၧစယီရှုၫအ့ၫ အအီၪ, ထီးၦၥုၪ့တဲၩအလး လၧဂံလဂၫလၭတၭ, စံၭဝ့ၫဒၪ, အီၪက့ၪလၩ့ဆါ နစူၪ လၧနခ့ၫနၡၩ အဂး လဂ့ၩ, ဂဲၫထၪ့ လၧပအီၪ ချဲၫ့ချဲၫ့, ဒဲမၩဖီၩ့မၩဖျ့ၭပၧၩ, ဒဲမၩဆၧၩ့ ပၧၩဆံၭ, အဂဲးဘဲၫယီၩ, ၦအၫမိၫဖိၪ အစဎွၩ ထီးအလူၬ လၧအအီၪ လၧခိၪလီၩ့ ထိၩ့ချိၬနီၪ အီၪကိၩ့အီၪကီၪ့ ထၫ့ဒၩယူၭ ပၧၩယူၭ. 7 တၭ စယီရှုၫအ့ၫ လ့ၩထၪ့ခွံၬ လၧဂံလဂၫလၭ, အဝ့ၫဒၪ, ဒဲၦၥုၭဖိၪ ထီးအလူၬ ဒဲကယဲ ၦၡၩၥံၪ လၧအဂဲးဆီၪ့ ထီးအလူၬလီၫ. 8 တၭ ယဟိဝၩ စံၭစယီရှုၫအ့ၫ, ထီးၥၭမဲၪ အဝ့ၫၥံၪ လဂ့ၩ; အဂဲးဘဲၫယီၩ ယဖ့ၪလၫ့ယူၭ အဝ့ၫၥံၪ လၧနစူၪဖၧၩ့ ယူၭ, ၦအီၪ လၧအဝ့ၫၥံၪ အကျၩ မိဆၧၫ့ထုၪ့ လၧနမ့ၬယၫ နးဂၩအ့ၬ. 9 အခိးမွဲ စယီရှုၫအ့ၫ လ့ၩထၪ့ခွံၬ လၧဂံလဂၫလၭ ၥၫ့နၩချီၩ့တၭ, ဒုၭရှုၭ အဝ့ၫၥံၪလီၫ. 10 ယဟိဝၩ မၩစၪ အဝ့ၫၥံၪ လၧအံၫစရ့လၭ အမ့ၬယၫတၭ, မၩၥံၫဝ့ၫ လၧဆၧမၩၥံၫဖၭဒိၪ, ထီးဂံဘအၧၫ့ အနဲၩ့ထံၭ နီၪ, ဒဲလီၩ့ဆီးဝ့ၫ လၧဖၧၩ့ၥၭ လ့ၩထၪ့ လၧဘ့ၭ၁ဟိရၧၫ့ တၭ ဖ့ၬခွံၬဝ့ၫ ဖိးလၧအဇံကၫ ဒဲဖိးလၧမၭကံဒၫလီၫ. 11 တၭ အဝ့ၫၥံၪ စဲၪ့ လၧအံၫစရ့လၭ အမ့ၬယၫ လၧအလ့ၩလၩ့ လၧဘ့ၭ၁ဟိရၧၫ့ အဘိၩ့ဘၭနီၪ, ဆၧမၩအၥၭ လၧယဟိဝၩ ခွံၬလၩ့ လိးဖၭဒိၪလဖၪ လၧမူၭခိၪ လၧအဝ့ၫၥံၪ အလီၩ့ ထီၩ့လၧအဇံကၫနီၪတၭ, အဝ့ၫၥံၪ ၥံၫဝ့ၫဒၪ လီၫ. ၦၥံၫ လၧမုၥၪအလိးနီၪ အၪနဲၪ့ ၦလၧၦအံၫစရ့လၭဖိၪ မၩၥံၫဝ့ၫ လၧနၭနီၪဒံၭလီၫ. 12 ထီးနီၪလဖၧၫ့ မုလနံၩ လၧယဟိဝၩ ဖ့ၪလၫ့ခွံၬ ၦအၫမိၫဖိၪ လၧၦအံၫစရ့လၭဖိၪ အမ့ၬယၫနီၪ စယီရှုၫအ့ၫ ချဲၩ့ဆၧ လၧယဟိဝၩတၭ, စံၭဝ့ၫ လၧအံၫစရ့လၭ အမ့ၬယၫ, မုဧ့, အီၪထီ နဝ့ၫ လၧဂံဘအၧၫ့ အလီၩ့, ဒဲနဝ့ၫဒၪ, လၩ ဧ့, လၧအၭဇလၧၫ့ အခိၪလီၩ့ဆူၭဖၧၩ့နီၪဆံၭ! 13 တၭ မုနီၪ အီၪထီဝ့ၫ, ဒဲလၩနီၪ အီၪဂုးဝ့ၫ ထီးၦခမျၧး မၩဆၧၫ့ ဆၧအၧၩ့ လၧအဒုၪအဒၩ အလီၩ့ ဂီၩ့လီၫ. အယီၩဘၪ ဆၧကွ့ၭအၥၭ လၧလံၬယၫၡၧၫ အဖၧၩ့နီၪ မွဲအ့ၬဧၪ. တၭ မုနီၪ အီၪထီ လၧမူၭခိၪ အၥၭကျၩ, လနံၩ ထၧၫ့နံၩယၫ ကၪယူၭ လၩ့နုၬအ့ၬ. 14 လၧယဟိဝၩ ခိၭနၪယူၭ ၦၡၩအလူတၭ; လၧအၥၫ့မွဲဂ့ၩ, လၧခဲၫ့မွဲဂ့ၩ, မုနံၩ ဘဲၫနီၪၥိၭ အီၪအ့ၬ, အဂဲးဘဲၫယီၩ ယဟိဝၩ ဒုၭဆၧ လၧအံၫစရ့လၭ အဂးလီၫ. 15 တၭ စယီရှုၫအ့ၫ ထဲၩ့ထဲၩ့ဝ့ၫ, ဒဲအံၫစရ့လၭ ထီးအလူၬဆ့, လၧၦၥုၪ့တဲၩအလး လၧဂံလဂၫလၭ အဖၧၩ့နီၪလီၫ. 16 အ့ၪမွဲ စဎွၩ ယဲဂၩနီၪ စဲၪ့ဖျိၭတၭ, အီၪက့ၪၥူၪအၥၭ လၧဆၧအိၩဖၧၩ့ လၧမၭကံဒၫ အဖၧၩ့လီၫ. 17 တၭ ၦလီၩဘၪ စယီရှုၫအ့ၫတၭ, စံၭဝ့ၫဒၪ, ၦဒၪန့ စဎွၩ ယဲဂၩ အီၪက့ၪၥူၪအၥၭ လၧဆၧအိၩဖၧၩ့ လၧမၭကံဒၫ အဖၧၩ့နီၪလီၫ. 18 တၭ စယီရှုၫအ့ၫ စံၭဝ့ၫဒၪ, ချံးစိၩ လိးဖၭဒိၪလဖၪ လၧဆၧအိၩဖၧၩ့ အခိၪထိၭနီၪ, ဒဲအီၪက့ၪ ၦၡၩ ဘဲၫၥိၭ အမိခိၭဝ့ၫ ထီးနီၪဆံၭ. 19 တၭ အီၪထီ နၥံၪဝ့ၫ လဂ့ၩ, လီၩ့ဆီး နၥံၪအဒုၪအဒၩ ကျီၪ့ခွံၬ ၦလၧအအီၪ လၧခဲၫ့ထုၬလဖၪနီၪဆံၭ, ဒုၭလ့ၩနုၬဝ့ၫ လၧအဒိၩ့လဖၪနီၪ အဖၧၩ့ လဂ့ၩ; အဂဲးဘဲၫယီၩ နၥံၪအယွၩ ဖ့ၪလၫ့ခွံၬ အဝ့ၫၥံၪ လၧနၥံၪ အစူၪဖၧၩ့လီၫ. 20 တၭ ထီးစယီရှုၫအ့ၫ ဒဲၦအံၫစရ့လၭဖိၪ မၩၥံၫဝ့ၫ လၧဆၧမၩၥံၫဖၭဒိၪ ထီးအလူၬ ဂီၩ့တၭ, ဆၧမၩအၥၭ လၧၦအီၪလၩ့ထးလဖၪနီၪ လ့ၩနုၬ လၧဒိၩ့ အီၪလၧအခိၪဒၧၩ့လဖၪ အဖၧၩ့နီၪလီၫ. 21 တၭ ၦခမျၧး ထဲၩ့ထဲၩ့ လၧၦၥုၪ့တဲၩအလး ထီးစယီရှုၫအ့ၫ အအီၪ ထီးမၭကံဒၫနီၪ မုၬမုၬလီၫ. ၦမၩဂဲၩအဖျ့ၩ လၧအံၫစရ့လၭဖိၪ လဂၩလါလါ အလီၩ့ နးဂၩအ့ၬ, 22 ထီးနီၪလဖၧၫ့ စယီရှုၫအ့ၫ စံၭဝ့ၫဒၪ, ဝဲထၪ့ ဆၧအိၩဖၧၩ့ အခိၪထိၭတၭ, ဂဲၫဆိၬထၪ့ခွံၬ စဎွၩ ယဲဂၩ လၧဆၧအိၩဖၧၩ့နီၪ လၧယအီၪဆံၭ. 23 အဝ့ၫၥံၪ မၩဝ့ၫ ဘဲၫနီၪတၭ, ဂဲၫဆိၬထၪ့ခွံၬ စဎွၩ ယဲဂၩနီၪ လၧဆၧအိၩဖၧၩ့ လၧအအီၪနီၪ, ယရုစလံၫ့ အစဎွၩ လဂၩ, ဟံဘြၧၫ့ အစဎွၩ လဂၩ, ယၫမုၫၥၫ အစဎွၩ လဂၩ, လၫခံၭ အစဎွၩ လဂၩ, အ့ၭဂလၫ့ အစဎွၩ လဂၩလီၫ. 24 ထီးအဝ့ၫၥံၪ ဂဲၫဆိၬ စဎွၩလဖၪနီၪ လၧစယီရှုၫအ့ၫ အအီၪတၭ, ဆၧမၩအၥၭ လၧစယီရှုၫအ့ၫ ကိၭ အံၫစရ့လၭ အၡၩခွၫ ထီးအလူၬတၭ, စံၭ ၦၥုၭမုအခိၪလဖၪ လၧအလ့ၩဖိၬအခဲၫ့, ဂဲၫၥုၭဘူၭ နၥံၪအၥၭ, အီၪက့ၪ နၥံၪအခၪ့ လၧစဎွၩလဖၪယီၩ အခိၬလီၩ့နီၪဆံၭ. တၭ အဝ့ၫၥံၪ ၥုၭဘူၭအၥၭတၭ, အီၪက့ၪ အခၪ့ လၧအဝ့ၫၥံၪ အခိၬ အဖၫ့ခိၪ လီၫ. 25 တၭ စယီရှုၫအ့ၫ စံၭဝ့ၫ, ၥၭမဲၪဆၧ လဂ့ၩ, ဒဲအၪ့ယိၪဆၧ လဂ့ၩတၭ, အီၪက့ၪဆီၪ့ နၥံၪအၥၭ, ဒဲမၩဆီၪ့ နၥံၪအဂဲးဆံၭ. အဂဲးဘဲၫယီၩ ယဟိဝၩ မိမၩ နၥံၪအဒုၪအဒၩ လၧနၥံၪ ဒုၭၥုၭထၫ့ဒၩဝ့ၫ ထီးအလူၬနီၪ ဘဲၫနီၪအၥိၭဆ့လီၫ. 26 လၧခဲၫ့ထဲၩ့တၭ စယီရှုၫအ့ၫ ဖ့ၬခွံၬ စဎွၩလဖၪနီၪတၭ, မၩၥံၫဝ့ၫ, ဒဲစၧၩ့လၩ့ဆဲၩဝ့ၫ လၧၥံၪ့ယဲထံၭ အလီၩ့တၭ, အဝ့ၫၥံၪ လၩ့ဆဲၩဝ့ၫ လၧၥံၪ့ အလီၩ့ ထီးမုဂၪလၩ့လီၫ. 27 ထီးမုလၩ့နုၬတၭ ဆၧမၩအၥၭ လၧစယီရှုၫအ့ၫ မၪလူၬဆၧတၭ, ၦမၩန့ခွံၬဝ့ၫ လၧၥံၪ့ အလီၩ့တၭ, ခွံၬၡိၭခွံၬဝ့ၫ လၧဆၧအိၩဖၧၩ့, ထီးအလး လၧအအီၪက့ၪၥူၪယူၭအၥၭ လၧအဖၧၩ့တၭ, အီၪက့ၪ လိးဖၭဒိၪလဖၪ လၧဆၧအိၩဖၧၩ့ အခိၪထိၭနီၪတၭ, ဆၧအီၪဝ့ၫ ထီးမုဆၫလနံၩယီၩလီၫ. 28 တၭ ဆၧလၧမုလနံၩနီၪ စယီရှုၫအ့ၫ မၩန့ မၭကံဒၫ, ဒဲဖ့ၬခွံၬဝ့ၫ လၧနၭအနါ, ဒဲမၩဂၭဂီၩ့ခွံၬ အစဎွၩ, အဝ့ၫဒၪ ဒဲကယဲ ၦအီၪလၧဒိၩ့ဖၧၩ့လီၫ. အီၪက့ၪလၩ့ထးဝ့ၫ နးဂၩအ့ၬ. တၭ အဝ့ၫဒၪ မၩ မၭကံဒၫ အစဎွၩ ဘဲၫအမၩ ယ့ၫရခိၫ အစဎွၩ အၥိၭနီၪလီၫ. 29 ထီးနီၪလဖၧၫ့ စယီရှုၫအ့ၫ စဲၪ့ထၪ့ခွံၬ လၧမၭကံဒၫနီၪ ဒဲအံၫစရ့လၭ ထီးအလူၬ ဖိၬအခဲၫ့ ထီၩ့လၧလံဘနၫ တၭ, ဒုၭဆၧထၫ့ဒၩ လံဘနၫလီၫ. 30 တၭ ယဟိဝၩ ဖ့ၪလၫ့ဝ့ၫဆ့, ဒဲအစဎွၩ လၧအံၫစရ့လၭ အစူၪဖၧၩ့တၭ, မွဲအဖ့ၬဝ့ၫ လၧနၭအနါ ဒဲကယဲ ၦအီၪလၧအဖၧၩ့လီၫ. ဒုၭအီၪလၩ့ထးဝ့ၫ လၧအဖၧၩ့ နးဂၩအ့ၬ. မွဲအမၩ အစဎွၩ ဘဲၫအမၩ ယ့ၫရခိၫ အစဎွၩ အၥိၭနီၪလီၫ. 31 တၭ စယီရှုၫအ့ၫ စဲၪ့ထၪ့ခွံၬ လၧလံဘနၫ ဒဲအံၫစရ့လၭ ထီးအလူၬ ဖိၬအခဲၫ့ ထီၩ့လၧလၫခံၭတၭ, ၥုၪ့အတဲၩ ထၫ့ဒၩဝ့ၫတၭ ဒုၭဆၧထၫ့ဒၩဝ့ၫလီၫ. 32 တၭ ယဟိဝၩ ဖ့ၪလၫ့ခွံၬ လၫခံၭ လၧအံၫစရ့လၭ အစူၪဖၧၩ့ လၧအမၩန့ဝ့ၫ လၧနံၫနံၩလနံၩ ဒဲဖ့ၬခွံၬဝ့ၫ လၧနၭအနါ, ဒဲကယဲ ၦအီၪလၧအဖၧၩ့, ဘဲၫကယဲ ဆၧလၧအမၩယူၭ လံဘနၫ အၥိၭနီၪလီၫ. 33 ထီးနီၪလဖၧၫ့ ဂံဇၧၫ အစဎွၩ ဟိရၫ့ ဂဲၫထၪ့ဝ့ၫ ဘဲၫၥိၭ အမိမၩဆၧၩ့ လၫခံၭတၭ, စယီရှုၫအ့ၫ ဖ့ၬခွံၬ အဝ့ၫ ဒဲအၡၩခမျၧးတၭ, အီၪက့ၪလၩ့ထးဝ့ၫ နးဂၩအ့ၬ. 34 စယီရှုၫအ့ၫ စဲၪ့ထၪ့ခွံၬဝ့ၫ လၧလၫခံၭ ထီၩ့လၧအ့ၭဂလၫ့ ဒဲအံၫစရ့လၭ ထီးအလူၬ ဖိၬအခဲၫ့တၭ, အဝ့ၫၥံၪ ၥုၪ့တဲၩ ထၫ့ဒၩဝ့ၫ, ဒဲဒုၭ ဆၧထၫ့ဒၩဝ့ၫ, 35 တၭ မၩန့ဝ့ၫ လၧမုလနံၩနီၪ ဒဲဖ့ၬခွံၬဝ့ၫ လၧနၭအနါ, ဒဲကယဲ ၦအီၪလၧအဖၧၩ့ ထီးအလူၬနီၪ မၩဂၭဂီၩ့ဝ့ၫ လၧမုလနံၩနီၪ ဘဲၫကယဲ ဆၧလၧအမၩယူၭ လၫခံၭ အၥိၭနီၪလီၫ. 36 တၭ စယီရှုၫအ့ၫ စဲၪ့ထၪ့ခွံၬ လၧအ့ၭဂလၫ့, ဒဲအံၫစရ့လၭ ထီးအလူၬ ဖိၬအခဲၫ့ ထီၩ့လၧဟံဘြၧၫ့တၭ, ဒုၭ ဆၧထၫ့ဒၩဝ့ၫ, 37 ဒဲဖ့ၬခွံၬဝ့ၫ လၧနၭအနါ, ဒဲအစဎွၩ ဒဲအဒိၩ့လဖၪ ထီးအလူၬ, ဒဲကယဲ ၦအီၪလၧအဖၧၩ့ ထီးအလူၬတၭ, အီၪက့ၪလၩ့ထးဝ့ၫ နးဂၩအ့ၬ. ဘဲၫကယဲ ဆၧလၧအမၩယူၭ အ့ၭဂလၫ့ အၥိၭနီၪတၭ, မၩဂၭဂီၩ့ခွံၬဝ့ၫ ဒဲကယဲ ၦအီၪလၧအဖၧၩ့ ထီးအလူၬလီၫ. 38 တၭ စယီရှုၫအ့ၫ ထဲၩ့ထဲၩ့, ဒဲအံၫစရ့လၭ ထီးအလူၬ ဖိၬအခဲၫ့ ထီၩ့လၧဒံဘၧၫတၭ ဒုၭဆၧထၫ့ဒၩဝ့ၫ; 39 ဒဲမၩန့ဝ့ၫ, ဒဲအစဎွၩ, ဒဲအဒိၩ့ ထီးအလူၬလဖၪတၭ, ဖ့ၬခွံၬဝ့ၫ လၧနၭအနါ, ဒဲမၩဂၭဂီၩ့ခွံၬ ကယဲ ၦအီၪလၧအဖၧၩ့ ထီးအလူၬလီၫ. အီၪက့ၪလၩ့ထးဝ့ၫ နးဂၩအ့ၬ. ဘဲၫအမၩယူၭ ဟံဘြၧၫ့ အၥိၭနီၪ မၩ ဒံဘၧၫ ဒဲအစဎွၩ ဘဲၫနီၪအၥိၭ; ဘဲၫအမၩယူၭဆ့ လံဘနၫ ဒဲအစဎွၩ အၥိၭနီၪလီၫ. 40 တၭ စယီရှုၫအ့ၫ ကျီၪ့ခွံၬ ခိၪလီၩ့ ထိၩ့ချိၬ အခး ထၧၫ့ခးယၫ, ဒဲမုခံၫ့အခး, ဒဲဆၧဒၩဖၧၩ့အခး, ဒဲထံၫထၪ့ဖျိၭ အခး, ဒဲအဝ့ၫၥံၪ အစဎွၩလဖၪ ထီးအလူၬလီၫ. အီၪက့ၪလၩ့ထးဝ့ၫ နးဂၩအ့ၬ. မၩဂၭဂီၩ့ ကယဲ ဆၧလၧအၥၪဝ့ၫ, ဘဲၫယဟိဝၩ အံၫစရ့လၭအယွၩ မၪလူၬဝ့ၫ အၥိၭနီၪလီၫ. 41 တၭ စယီရှုၫအ့ၫ ဖ့ၬခွံၬဆၧ လၧကၫဒ့ၭဘၫန့အၫ ဖိးလၧဂၫဇၫ, ဒဲဂိၡံၫ့ အခး ထၧၫ့ခးယၫ ဖိးလၧဂံဘအၧၫ့လီၫ. 42 တၭ စဎွၩ ထီးအလူၬလဖၪယီၩ ဒဲအထံၫၥံၪခးၥံၪနီၪ စယီရှုၫအ့ၫ မၩန့ဝ့ၫ လစီၪ့ဎးလီၫ. အဂဲးဘဲၫယီၩ ယဟိဝၩ အံၫစရ့လၭအယွၩ ဒုၭဆၧ လၧအံၫစရ့လၭ အဂးလီၫ. 43 တၭ စယီရှုၫအ့ၫ ထဲၩ့ထဲၩ့ ဒဲအံၫစရ့လၭ ထီးအလူၬ ဖိၬအခဲၫ့ ထီၩ့လၧၦၥုၪ့တဲၩအလး လၧဂံလဂၫလၭ အဖၧၩ့နီၪလီၫ. 

1 ထီးဟၫဇၧၫ အစဎွၩ ယၫဘံၫ့ နါဂၧၫ့ဝ့ၫတၭ, ဆၧမၩအၥၭ လၧအအၪ့မၧၫ့လၩ့ဆၧ လၧမၫဒၧၫ့ အစဎွၩ ယိဘၭ ဒဲၡံမအၧၫ့ အစဎွၩ, ဒဲအၭကၡၭ အစဎွၩ, 2 ဒဲစဎွၩ အီၪလၧခိၪလီၩ့ ထိၩ့ချိၬ လၧမုဖၩလခီၫ, ဒဲလၧဆၧဒၩဖၧၩ့ လၧခံၫ့နရ့ၭ လၧမုခံၫ့လခီၫ, ဒဲလၧခိၪလီၩ့ဆူၭ, ဒဲလၧဒီၫအနဲၩ့ လၧမုနုၬလခီၫ, 3 ဒဲၦကၫနအၫ့ဖိၪ လၧမုထၪ့ ဒဲလၧမုနုၬ, ဒဲၦအၫမိၫဖိၪ, ဒဲၦဟံၥၭဖိၪ, ဒဲၦပံရ့ၭဖိၪ, ဒဲၦယ့ဘုၫဖိၪ လၧခိၪလီၩ့ခိၪ, ဒဲၦဟံဝဲၫဖိၪ လၧဟၧမၧၫ့ အခၪ့ထံၭ လၧခးမံဇပၫ အဖၧၩ့ နီၪလီၫ. 4 တၭ အဝ့ၫၥံၪ စဲၪ့ထၪ့ဝ့ၫ အဝ့ၫၥံၪ ဒဲအၥုၭမု ထီးအလူၬ ဖိၬထၪ့အခဲၫ့, ၦခမျၧး အၪအၪလ့ၬ, အၪဝ့ၫ ဘဲၫမ့ၭ အီၪလၧမၫဆမံၭနဲၩ့ အၥိၭနီၪ, အီၪလၧကၥ့ၪလဖၪ ဒဲလဲၪ့ၥုၭ အၪအၪလ့ၬလီၫ. 5 တၭ ထီးစဎွၩ ထီးအလူၬနီၪ အီၪကိၩ့အီၪကီၪ့ လၧအဖၭနံၩဖၭၥၫ့ အထီတၭ, ဂဲၫၥုၪ့တဲၩ စီၪ့ဎး လၧမံရိၫ့ အထံၫနဲၩ့, ဘဲၫၥိၭ အမိဒုၭ ဆၧထၫ့ဒၩ အံၫစရ့လၭ အဂဲးလီၫ. 6 တၭ ယဟိဝၩ စံၭစယီရှုၫအ့ၫ, ထီးအၪ့ယိၪဆၧ လၧအဝ့ၫၥံၪ အကၠီၩ့နီၪ လဂ့ၩ, အဂဲးဘဲၫယီၩ, ကဲဂီၩခိၬအခၫ ဘဲၫယီၩ ယမိဖ့ၪလၫ့ အဝ့ၫၥံၪ ဘၪ ဆၧမၩၥံၫ ထီးအလူၬ လၧအံၫစရ့လၭ အမ့ၬယၫလီၫ. တၭ နမိဘၪဖ့ၬထ့ၬ အကၥ့ၪအခၪ့ထီၪ့, ဒဲဆူၭထၪ့ခွံၬ အလဲၪ့ၥုၭ လၧမ့ၪ လီၫ. 7 စယီရှုၫအ့ၫ လ့ၩဝ့ၫတၭ, ၦၥုၭဖိၪ ထီးအလူၬ ဖိၬအခဲၫ့ ထၫ့ဒၩရှုၭ အဝ့ၫၥံၪ လၧထံၫမံရိၫ့ အနဲၩ့တၭ, ဖ့ၬခွံၬဝ့ၫလီၫ. 8 တၭ ယဟိဝၩ ဖ့ၪလၫ့ခွံၬ အဝ့ၫၥံၪ လၧအံၫစရ့လၭ အစူၪဖၧၩ့, လၧအဖ့ၬခွံၬဝ့ၫတၭ, လီၩ့ဆီးဝ့ၫ ဖိးလၧဇဲဒၧၫ့ဖၭဒိၪ, ဒဲဖိးလၧအမံၭစြံၫဖီၭမ့အံၫ့, ဒဲဖိးလၧခိၪလီၩ့ဆူၭ မံဇပၫ လၧမုထၪ့လခီၫတၭ, ဖ့ၬခွံၬ အဝ့ၫၥံၪ ထီးအအီၪလၩ့ထး လၧအဂး နးဂၩအ့ၬ. 9 တၭ စယီရှုၫအ့ၫ မၩဘၪ အဝ့ၫၥံၪ ဘဲၫယဟိဝၩ မၪလူၬဝ့ၫ အၥိၭနီၪလီၫ. ဖ့ၬထ့ၬ ကၥ့ၪအခၪ့ထီၪ့တၭ, ဆူၭထၪ့ခွံၬ အလဲၪ့ၥုၭ လၧမ့ၪလီၫ. 10 အထီထီးနီၪ စယီရှုၫအ့ၫ ထဲၩ့ထဲၩ့တၭ, မၩန့ ဟၫဇၧၫ ဒဲဖ့ၬခွံၬ အစဎွၩ လၧနၭလီၫ. အဂဲးဘဲၫယီၩ လၧအခၪ့ထံၭနီၪ ဟၫဇၧၫမွဲ ဘၩ့မုး ထီးအလူၬနီၪ အခိၪ လီၫ. 11 အဝ့ၫၥံၪ ဖ့ၬခွံၬ ကယဲ ၦအီၪလၧအဖၧၩ့ လၧနၭအနါ ထီးအလူၬတၭ, မၩဂၭဂီၩ့ဝ့ၫလီၫ. ၦလၧအၥၪဝ့ၫနီၪ အီၪလၩ့ထးဘၪ နးဂၩအ့ၬ. တၭ ဆူၭထၪ့ခွံၬ ဟၫဇၧၫ လၧမ့ၪလီၫ. 12 စဎွၩလဖၪနီၪ အဒိၩ့ ထီးအလူၬ ဒဲအစဎွၩလဖၪ ထီးအလူၬနီၪ စယီရှုၫအ့ၫ မၩန့ဝ့ၫတၭ, ဖ့ၬခွံၬဝ့ၫ လၧနၭအနါလီၫ. မၩဂၭဂီၩ့ဝ့ၫ လူၬထူၬဆံၫ့ဘၩ့, ဘဲၫ ယဟိဝၩ အခ့ၫအၡၩ စမိစ့ၭ မၪလူၬဝ့ၫ အၥိၭနီၪလီၫ. 13 အ့ၪမွဲ ဒိၩ့ လၧအဂုးခၧၫ့ လၧဆၧစီၩ့ခိၪလဖၪနီၪ အံၫစရ့လၭ ဆူၭခွံၬအ့ၬ. ဆူၭခွံၬန့ၫ ဟၫဇၧၫ လဒိၩ့နီၪ; အဝ့ၫနီၪ စယီရှုၫအ့ၫ ဆူၭထၪ့ခွံၬဝ့ၫလီၫ. 14 တၭ ဒိၩ့လဖၪ အဆၧဖိၪဆၧလံၩ ထီးအလူၬ, ဒဲအဆၧဖိၪဆၧဎါနီၪ ၦအံၫစရ့လၭဖိၪ မၩန့ဝ့ၫ လၧဆၧအၪ့ဂူၬန့ လၧအဂးဒၪဝ့ၫ လီၫ. အ့ၪမွဲ ၦၡၩနီၪ ဖ့ၬခွံၬဝ့ၫ လၧနၭအနါ ထီးအမၩဂၭဂီၩ့ဝ့ၫ ကိၭဂၩဒ့ၭနီၪလီၫ; အီၪက့ၪလၩ့ထး ၦလၧအၥၪဝ့ၫ နးဂၩအ့ၬ. 15 ဘဲၫယဟိဝၩ မၪလူၬ အခ့ၫအၡၩ စမိစ့ၭ အၥိၭနီၪ, စမိစ့ၭ မၪလူၬ စယီရှုၫအ့ၫ ဘဲၫနီၪအၥိၭတၭ, စယီရှုၫအ့ၫ မၩဝ့ၫ ဘဲၫနီၪအၥိၭဆ့လီၫ. ဆၧလၧယဟိဝၩ မၪလူၬ စမိစ့ၭ ထီးအလူၬနီၪ အဝ့ၫဒၪ အီၪက့ၪလၩ့ထး ဆၧလၧအလမၩဘၪနီၪ နးမံၩ့အ့ၬ. 16 တၭ ဘဲၫနီၪအၥိၭ စယီရှုၫအ့ၫ မၩန့ ခးထၧၫ့ဘံၪ့ယၫနီၪ ဒဲခိၪလီၩ့ ထိၩ့ချိၬ, ဒဲခးလၧမုခံၫ့ ထၧၫ့ဘံၪ့ယၫ, ဒဲဂိၡံၫ့ ထၧၫ့ခးယၫ, ဒဲခိၪလီၩ့ဆူၭ, ဒဲဆၧဒၩဖၧၩ့, ဒဲအံၫစရ့လၭအခိၪ လီၩ့ထိၩ့ချိၬ, ဒဲခိၪလီၩ့ဆူၭနီၪ, 17 လၧခိၪလီၩ့ ဟၫလၭ လၧအလ့ၩထၪ့ လၧစံအၫ ဖိးလၧဘၫအလၭဂၬ လၧလ့ၭဘနၧၫ့ အခိၪလီၩ့ဆူၭဖၧၩ့; လၧခိၪလီၩ့ ဟၧမၧၫ့ အခၪ့ထံၭလီၫ. တၭ မၩန့ အဝ့ၫၥံၪ အစဎွၩ ထီးအလူၬနီၪတၭ, ဖ့ၬခွံၬဝ့ၫ, ဒဲမၩၥံၫဝ့ၫလီၫ. 18 စယီရှုၫအ့ၫ ဒုၭၥုၭ လၧစဎွၩ ထီးအလူၬနီၪ အၪနံၩအၪၥၫ့ ယံၬယံၬလီၫ. 19 တၭ ဒိၩ့ လၧအမၩဘၪလိၬအိၭလိၬအၥၭ လၧၦအံၫစရ့လၭဖိၪ အီၪ နးဒိၩ့အ့ၬ. အီၪန့ၫ ဟံဝဲၫဖိၪ, ၦအီၪဝ့ၫ လၧဂံဘအၧၫ့ အဖၧၩ့နီၪလီၫ. တၭ အဝ့ၫၥံၪ မၩန့ ဂူၫဂၩၥံၪ ထီးအလူၬ လၧဆၧဒုၭၥုၭ အဖၧၩ့လီၫ. 20 အဂဲးဘဲၫယီၩ လၧအဝ့ၫၥံၪအၥၭ မိဆီၪ့ထၪ့ ဘဲၫၥိၭ အမိဂဲၫထၫ့ဒၩ အံၫစရ့လၭ လၧဆၧဒုၭၥုၭ အဖၧၩ့နီၪ မွဲအအီၪထၪ့ လၧယဟိဝၩ လခီၫ, ဘဲၫၥိၭ အမိမၩဂၭဂီၩ့ အဝ့ၫၥံၪ လူၬထူၬဆံၫ့ဘၩ့ ဘဲၫၥိၭ အဝ့ၫၥံၪ ထီးဘၪခိးဘၪတၩ လဂ့ၩ, အ့ၪမွဲ ဘဲၫၥိၭ အမိမၩဂၭဂီၩ့ခွံၬဝ့ၫ, ဘဲၫ ယဟိဝၩ မၪလူၬ စမိစ့ၭ အၥိၭနီၪလီၫ. 21 တၭ ဆၧအထီထီးနီၪ စယီရှုၫအ့ၫ ဂဲၫဒၪ့ထ့ၬခွံၬ ၦအၫနၭဖိၪ လၧခိၪလီၩ့ ထိၩ့ချိၬ လၧဟံဘြၧၫ့, လၧဒံဘၧၫ, လၧအၫနၭ, ဒဲလၧခိၪလီၩ့ ယုဒၫ ထီးအလူၬ, ဒဲလၧခိၪလီၩ့ အံၫစရ့လၭ ထီးအလူၬလီၫ. တၭ စယီရှုၫအ့ၫ မၩဂၭဂီၩ့ဝ့ၫ ဒဲအဒိၩ့လဖၪနီၪလီၫ. 22 တၭ ၦအၫနၭဖိၪ အီၪလၩ့ထးဘၪ လၧၦအံၫစရ့လၭဖိၪ အကျၩအ့ၬ. အီၪန့ၫ လၧဂၫဇၫ အဖၧၩ့, ဒဲလၧဂၭၥၭ အဖၧၩ့, ဒဲလၧအၭစဒီၭ အဖၧၩ့နီၪ, အီၪလၩ့ထး ထီးနီၪလီၫ. 23 တၭ စယီရှုၫအ့ၫ မၩန့ ခးထၧၫ့ဘံၪ့ယၫ, ဘဲၫ ကယဲ ဆၧလၧယဟိဝၩ စံၭစမိစ့ၭ အၥိၭနီၪတၭ, စယီရှုၫအ့ၫ ဖ့ၪလၫ့ဝ့ၫ လၧအံၫစရ့လၭ လၧဆၧန့ၥၫအလး ဘဲၫအဆၧအၪ့နၩ့ဖၭ လစီၪ့လစီၪ့ အၥိၭ, ဘဲၫအဒီၪ့လဖၪ အၥိၭနီၪလီၫ. တၭ ထံၫၥံၪခးၥံၪနီၪ အီၪပွံၭဝ့ၫ လၧဆၧဒုၭၥုၭ လီၫ. 

ယီၡူၫအ့ၫ Joshua 12 

1 တၭ အယီၩမွဲ ခးအစဎွၩလဖၪ လၧၦအံၫစရ့လၭဖိၪ ဖ့ၬခွံၬဝ့ၫ, ဒဲမၩန့ အခးလဖၪ လၧယီၫဒၫ့ ဝါလခီၫ, လၧမုထၪ့လခီၫ လၧထံၫမိၡါ အၫနၫ့ ဖိးလၧခိၪလၩ့ ဟၧမၧၫ့, ဒဲဆၧပျၩ့ ထၧၫ့ဘံၪ့ယၫ လၧမုထၪ့လခီၫ, 2 ၦအၫမိၫဖိၪ အစဎွၩ စဲဟၫ့ လၧအအီၪဝ့ၫ လၧဟ့ၭၡဘၫ့ အဖၧၩ့, ဒဲ ပၧၩ့ဆၧ လၧအရိအၫ, လၧအအီၪ လၧထံၫမိၡါ အၫနၫ့ အနဲၩ့ထံၭ, ဒဲဆၧအီၪဝ့ၫ လၧထံၫချိၬ အၥၭကျၩ လၧဂံလအၭ ဖိၭဖၫ့, ဒဲဖိးလၧထံၫ ယၫဘီၭ လၧအအီၪဝ့ၫ လၧၦအၫမိၫဖိၪ အခးနဲၩ့, 3 ဒဲဆၧပျၩ့ ဖိးလၧမၫဆမံၭ ခံၫ့နရ့ၭ လၧမုထၪ့လခီၫ, ဒဲဖိးလၧဆၧပျၩ့ အမၫဆမံၭ, မၫဆမံၭထံၫလၪ လၧမုထၪ့လခီၫ, ဖၧၩ့ၥၭ ဘ့ၭ၁ယ့ၭစမိၭ, ဒဲလၧမုခံၫ့ လၧအၭၡဒီၭပံစဂၫ အခၪ့ထံၭလီၫ. 4 ဒဲခးအနဲၩ့လဖၪ ဘၪဆဲၫ့ လၧဘၫၡၫ့ အစဎွၩ အီၭ, လၧအအီၪ လၧၦအဆီၪ့ဖိၪ လၧအအီၪလၩ့ထး အကျၩ, လၧအအီၪ လၧအၭၡတြီၭ, ဒဲအ့ဒြအဲၫ အဖၧၩ့လဖၪ အကျၩ လဂၩနီၪလီၫ. 5 မွဲအပၧၩ့ဝ့ၫ လၧခိၪလီၩ့ ဟၧမၧၫ့ ဒဲလၧစၫလကၫ, ဒဲလၧဘၫၡၫ့ ထၧၫ့ဘံၪ့ယၫ ဖိးလၧဂ့ၭရှုၫဖိၪ, ဒဲၦမ့ၫအကၭဖိၪ, ဒဲဂံလအၭ ဖိၭဖၫ့ၥံၪ အခးနဲၩ့ထံၭ, ဟ့ၭၡဘၫ့ အစဎွၩ စဲဟၫ့ အခးနဲၩ့ထံၭလီၫ. 6 အဝ့ၫၥံၪနီၪ ယဟိဝၩ အခ့ၫအၡၩ စမိစ့ၭ, ဒဲၦအံၫစရ့လၭဖိၪ ဖ့ၬခွံၬဝ့ၫ တၭ, ယဟိဝၩ အခ့ၫအၡၩ စမိစ့ၭ ဖ့ၪလၫ့ အခး လၧၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ လခီၫဒီၪ့ လၧဆၧန့ၥၫ အဂးလီၫ. 7 တၭ အယီၩမွဲ ခးအစဎွၩလဖၪ လၧစယီရှုၫအ့ၫ ဒဲၦအံၫစရ့လၭဖိၪ ဖ့ၬခွံၬဝ့ၫ လၧယီၫဒၫ့ အမုနုၬ အယီၩလခီၫ, လၧဘၫအလၭဂၬ လၧလ့ၭဘနၧၫ့ အခိၪလီၩ့ဆူၭဖၧၩ့ ထီၩ့လၧခိၪလီၩ့ ဟၫလၭ, လၧအလ့ၩထၪ့ လၧစံအၫ; လၧစယီရှုၫအ့ၫ ဖ့ၪလၫ့ အခး လၧၦအံၫစရ့လၭဖိၪ အဒီၪ့လဖၪ အဆၧန့ၥၫ အဂး, ဘဲၫအအၪ့နၩ့ဖၭ လစီၪ့လစီၪ့ အၥိၭနီၪ; 8 လၧခိၪလီၩ့ ထိၩ့ချိၬ, ဒဲလၧခိၪလီၩ့ဆူၭ ဖၧၩ့, ဒဲလၧဆၧပျၩ့ဖၧၩ့, ဒဲလၧထံၫထၪ့ဖျိၭလဖၪ, ဒဲလၧၡါမုနၧၫ့ဖၫ, ဒဲလၧခးမုခံၫ့လခီၫ, ၦဟံၥၭဖိၪ, ၦအၫမိၫဖိၪ, ၦကၫနအၫ့ဖိၪ, ၦပံရ့ၭဖိၪ, ၦဟံဝဲၫဖိၪ, ဒဲၦယ့ဘုၫဖိၪလီၫ. 9 ယ့ၫရခိၫ အစဎွၩလဂၩ, ဟဲၫ လၧအအီၪ လၧဘ့၁လၭ အနဲၩ့ အစဎွၩ လဂၩ; 10 ယရုစလံၫ့ အစဎွၩ လဂၩ; ဟံဘြၧၫ့ အစဎွၩ လဂၩ, 11 ယၫမုၫၥၫ အစဎွၩ လဂၩ, လၫခံၭ အစဎွၩ လဂၩ, 12 အ့ၭဂလၫ့ အစဎွၩ လဂၩ; ဂ့ဇၧၫ အစဎွၩ လဂၩ, 13 ဒံဘၧၫ အစဎွၩ လဂၩ; ဂံဒၧၫ အစဎွၩ လဂၩ, 14 ဟီမၫ အစဎွၩ လဂၩ; အၫရၭ အစဎွၩ လဂၩ; 15 လံဘနၫ အစဎွၩ လဂၩ, အဒၧလၫ့ အစဎွၩ လဂၩ; 16 မၭကံဒၫ အစဎွၩ လဂၩ; ဘ့၁လၭ အစဎွၩ လဂၩ; 17 တၭပုၫအၫ အစဎွၩ လဂၩ; ဟံဖၧၫ အစဎွၩ လဂၩ; 18 အၫဖ့ၭ အစဎွၩ လဂၩ; လၭၡရၧၫ့ အစဎွၩ လဂၩ; 19 မၫဒၧၫ့ အစဎွၩ လဂၩ; ဟၫဇၧၫ အစဎွၩ လဂၩ; 20 ၡံမရၧၫ့မံရၧၫ့ အစဎွၩ လဂၩ; အၭကၡၭ အစဎွၩ လဂၩ; 21 တအၫနၭ အစဎွၩ လဂၩ; မဂံဒိၫ အစဎွၩ လဂၩ; 22 ကၫဒ့ၭ အစဎွၩ လဂၩ; ယီၭနံၫအၫ့ လၧကၫမ့ၫလၭ အလီၩ့ အစဎွၩ လဂၩ; 23 ဒီၫ အစဎွၩ လၧဒီၫ အလးထၪ့ထီၫ လဂၩ; ဂံလဂၫလၭ အဆၨၩလဖၪ အစဎွၩ လဂၩ; 24 တၧဇၫ အစဎွၩ လဂၩနီၪလီၫ. စဎွၩ ထီးအလူၬနီၪ အီၪဝ့ၫ ၥၧၫ့ဆံၫ လဂၩလီၫ. 

1 တၭ စယီရှုၫအ့ၫ အၥၭၡါယူၭ, ဒဲလ့ၩနုၬယူၭ လၧနံၪ့လဖၪ အကျၩလီၫ. တၭ ယဟိဝၩ စံၭအဝ့ၫဒၪ, နၥၭၡါယူၭ တၭ, ဂၪ့ခိၪ လၧၦမိဘၪမၩန့ဒံၭဝ့ၫနီၪ, အီၪဒံၭ အၪအၪလ့ၬလီၫ. 2 တၭ ဂၪ့ခိၪ လၧအအီၪဒံၭနီၪ, မွဲ အယီၩ; ၦဖလံၡၫဖိၪ အခးနဲၩ့ထံၭ ထီးအလူၬ, ဒဲၦဂ့ၭရှုရဲၫ အခး ထၧၫ့ဘံၪ့ယၫ, 3 လၧစဲဟီၫ လၧအအီၪ လၧအံဇံၭ အမ့ၬယၫ ဖိးလၧအ့ၭကြၧၫ့ အခးနဲၩ့ထံၭ လၧမုဖၩလခီၫ, လၧဆၧအီၪက့ၪ လၧၦကၫနအၫ့ဖိၪ အဂး, ဖလံၡၫဖိၪ အၦဒိၪ ယဲဂၩ အခး ၦဂၫဇၫဖိၪအခး, ဒဲၦအၭစဒီၭဖိၪ အခး, ၦအ့ၡကၫလၧၫ့ဖိၪ အခး, ၦဂံၭတဲၭဖိၪ အခး ဒဲၦအၫဝဲၫဖိၪ အခးဆ့လီၫ. 4 လၧမုခံၫ့လခီၫနီၪ ၦကၫနအၫ့ဖိၪ အခး ထၧၫ့ဘံၪ့ယၫ, ဒဲမံရၫ လၧအအီၪ လၧၦစဲဒၧၫ့ဖိၪ အခးနဲၩ့ထံၭ ဖိးလၧအၫဖ့ၭ, ဖိးလၧအၫမိၫဖိၪ အခးနဲၩ့ထံၭ, 5 ဒဲၦဂံၭဘျဲၭဖိၪ အခး, ဒဲလ့ၭဘနၧၫ့ လၧမုထၪ့လခီၫ ထၧၫ့ဘံၪ့ယၫ, လၧဘၫအလၭဂၬ အခိၪလီၩ့ ဟၧမၧၫ့ အခၪ့ထံၭ, ဖိးလၧဆၧလ့ၩနုၬ လၧဟၫမၭလီၫ. 6 ကယဲ ခိၪလီၩ့ဖိၪ လၧလ့ၭဘနၧၫ့ ဖိးလၧမံၭစြၫဖီၭမ့အၧၫ့ ဒဲၦစဲဒၧၫ့ဖိၪ ထီးအလူၬနီၪ ယမိနၫ့ထၪ့ခွံၬဝ့ၫ လၧၦအံၫစရ့လၭဖိၪ အမ့ၬယၫလီၫ. အ့ၪမွဲ နဝ့ၫဒၪယီၩ ဖၭဆၧတၭ, အၪ့နၩ့ဖၭဆၧနီၪ လၧအံၫစရ့လၭဖိၪ လၧဆၧန့ၥၫ အဂး, ဘဲၫ ယမၪလူၬနၧၩ အၥိၭနီၪဆံၭ. 7 မၩအၥၭဘဲၫနီၪတၭ, ဘိၩ့နဲၪ့ယီၩ အၪ့နၩ့ဖၭ ထံၫၥံၪခးၥံၪယီၩ လၧဆၧန့ၥၫ အလး လၧၦခွံၫဒီၪ့, ဒဲလၧၦမနၭစ့ၫဖိၪ လခီၫဒီၪ့ အဂးနီၪ ဆံၭ. 8 တၭ အဝ့ၫနီၪ, ဒဲၦရုဘံၫ့ဖိၪ, ဒဲၦဂၭဖိၪနီၪ န့ဘၪယူၭ အဆၧန့ၥၫ လၧစမိစ့ၭ ဖ့ၪလၫ့ဝ့ၫ လၧယီၫဒၫ့ ဝါလခီၫ လၧမုထၪ့လခီၫ ဘဲၫယဟိဝၩ အခ့ၫအၡၩ စမိစ့ၭ ဖ့ၪလၫ့ဝ့ၫ အၥိၭနီၪ, 9 လၧအရိအၧၫ လၧအအီၪ လၧအၫနၫ့ အထံၫနဲၩ့, ဒဲဒိၩ့ အီၪဝ့ၫ လၧထံၫချိၬ အၥၭကျၩ ဒဲဆၧပျၩ့ မ့ၭဒဘၫ ထၧၫ့ဘံၪ့ယၫ ဖိးလၧဒဲဘၫ့, 10 ဒဲၦအၫမိၫဖိၪ အစဎွၩ စဲဟၫ့ လၧအပၧၩ့ဆၧ လၧဟ့ၭၡဘၫ့ အဖၧၩ့ လဂၩ အဒိၩ့လဖၪ ထီးအလူၬ, ဖိးလၧၦအၫမၧၫ့ဖိၪ အခးနဲၩ့ထံၭ; 11 ဒဲဂံလအၭ, ဒဲၦဂ့ၭရှုၫဖိၪ, ဒဲၦမၫအကၭဖိၪ အခးနဲၩ့ထံၭ, ဒဲခိၪလီၩ့ ဟၧမၧၫ့ ထၧၫ့ခးယၫ, ဒဲဘၫၡၫ့ ထၧၫ့ဘံၪ့ယၫ ဖိးလၧစၫလကၭ, 12 ဒဲဘၫၡၫ့ အစဎွၩ အီၭ လၧအပၧၩ့ဆၧ လၧအၭၡတြီၭ အဖၧၩ့, ဒဲလၧအ့ဒြအဲၫ အဖၧၩ့ လၧအအီၪလၩ့ထး လၧၦအဆီၪ့ဖိၪ လၧအအီၪလၩ့ထး အကျၩ လဂၩ အဘၩ့အမုး ထၧၫ့ဘံၪ့ယၫ လီၫ. တၭ စမိစ့ၭ ဖ့ၬခွံၬ အဝ့ၫၥံၪ ဒဲနၫ့ထၪ့ခွံၬဝ့ၫလီၫ. 13 မွဲလါနၫ့ဘိၩ ၦအံၫစရ့လၭဖိၪ နၫ့ထၪ့ခွံၬဘၪ ၦဂ့ၭရှုၫဖိၪ, ဒဲၦမၫအကၭဖိၪအ့ၬ. အ့ၪမွဲ ၦဂ့ၭရှုၫဖိၪ, ဒဲၦမၫအကၭဖိၪ အီၪဝ့ၫ လၧၦအံၫစရ့လၭဖိၪ အကျၩ ထီးမုဆၫလနံၩယီၩလီၫ. 14 အ့ၪမွဲ ၦလံဝဲၫဖိၪနီၪ မွဲအဖ့ၪလၫ့ဝ့ၫ လၧဆၧန့ၥၫအ့ၬ; ယဟိဝၩ အံၫစရ့လၭအယွၩ အဆၧလုမၩ လၧမ့ၪမွဲ အဝ့ၫၥံၪ အဆၧန့ၥၫ ဘဲၫအစံၭ အဝ့ၫၥံၪ အၥိၭနီၪလီၫ. 15 တၭ စမိစ့ၭ ဖ့ၪလၫ့ဆၧ လၧၦရုဘံၫ့ဖိၪလဒီၪ့ ဘဲၫအဂံၪ့ဒီၪ့လဖၪ အၥိၭနီၪလီၫ. 16 တၭ အခးနဲၩ့ထံၭနီၪ မွဲလၧအရိအၧၫ လၧအအီၪ လၧထံၫမိၡါ အၫနၫ့ အနဲၩ့, ဒဲဒိၩ့ အီၪဝ့ၫ လၧထံၫချိၬ အၥၭကျၩ, ဒဲဆၧပျၩ့ ထၧၫ့ဘံၪ့ယၫ လၧမ့ၭဒဘၫ အနဲၩ့ထံၭ, 17 ဟ့ၭၡဘၫ့, ဒဲအဒိၩ့ ထီးအလူၬ လၧအအီၪဝ့ၫ လၧဆၧပျၩ့ဖၧၩ့, ဒဲဘၫ့, ဒဲဘၫမိၭဘၫအလၭ, ဒဲဘ့ၭ၁ဘၫအလၭ မံအၧၫ့, 18 ဒဲယၭဟၫဇၫ, ဒဲကၫဒ့ၭမိၭ, ဒဲမံၫဖ့လၭ, 19 ဒဲကၧၫယၭ၁အံၫ့, ဒဲစံဘမၫ, ဒဲဇ့ၭရ့ၭၡၫဟၫ လၧခိၪလီၩ့အဆူၭ အခိၪလီၩ့. 20 ဒဲဘ့ၭ၁ပံအီၫ, ဒဲအၭၡဒီၭ, ဖံစဂၫ, ဒဲဘ့ၭယ့စမီၭ, 21 ဒဲဆၧပျၩ့ အဒိၩ့ၥံၪ ထီးအလူၬ, ဒဲၦအၫမိၫဖိၪ အစဎွၩ စဲဟၫ့ လၧအပၧၩ့ဆၧ လၧဟ့ၭၡဘၫ့ အဖၧၩ့ လဂၩ အဘၩ့အမုး ထၧၫ့ဘံၪ့ယၫ, ၦလၧစမိစ့ၭ ဖ့ၬခွံၬ လၧမံဒအၫ့ အၦဒိၪလဖၪ အၥိၭ, စအံဝဲၫ, ဒဲစရံကံၫ့, ဒဲစဇၧၫ့, ဒဲစဟၧၫ, ဒဲစရံဘၫ, လၧအမွဲ စဲဟၫ့ အၦဒိၪလဖၪ, အီၪဝ့ၫ လၧထံၫၥံၪခးၥံၪ အဖၧၩ့နီၪလီၫ. 22 စဘံအီၫ အဖိၪခွၫ မီၪစဘၫလၫ့နီၪ ၦအံၫစရ့လၭဖိၪ မၩၥံၫ လၧနၭ လၧၦလၧအဘၪ ဆၧမၩၥံၫဝ့ၫ လၧအကျၩနီၪလီၫ. 23 တၭ ၦရုဘံၫ့ဖိၪ အခးနဲၩ့ထံၭနီၪ မွဲ ထံၫယီၫဒၫ့ ဒဲအနဲၩ့ထံၭလီၫ. အနီၪမွဲ ၦရုဘံၫ့ဖိၪ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪ, ဒိၩ့လဖၪ, ဒဲအတဝၫ့လဖၪနီၪလီၫ. 24 တၭ စမိစ့ၭ ဖ့ၪလၫ့ဆၧ လၧဂၭလဒီၪ့နီၪ, ဘဲၫၦဂၭဖိၪ အဂံၪ့ဒီၪ့လဖၪ အၥိၭနီၪလီၫ. 25 တၭ အဝ့ၫၥံၪ အခးနဲၩ့ထံၭနီၪ မွဲယ့ၫဇၧၫ ဒဲဂံလအၭ အဒိၩ့ ထီးအလူၬ, ဒဲၦအၫမၧၫ့ဖိၪ အခးဖိၭဖၫ့ခး ဖိးလၧအရိအၧၫ လၧအအီၪ လၧရၭဘၫ အမ့ၬယၫ, 26 ဒဲလၧဟ့ၭၡဘၫ့ ဖိးလၧရၫမၭမံၭဇပၫ, ဒဲဘ့ၭတနံၫ့ ဒဲလၧဖ့ၫဟန့အံၫ့ ဖိးလၧဒံဘၧၫ အခးနဲၩ့ထံၭ, 27 တၭ အီၪဝ့ၫ လၧခိၪလီၩ့ဆူၭ အဖၧၩ့နီၪ, ဘ့ၭ၁ရၫ့ ဒဲဘ့ၭ၁နံၫ့မြၫ, ဒဲစၧကီၭ, ဒဲဇၫဖၫ့, ဆၧအီၪလၩ့ထး လၧဟ့ၭၡဘၫ့ အစဎွၩ စဲဟၫ့ အဘၩ့အမုး, ထံၫယီၫဒၫ့ ဒဲအနဲၩ့ထံၭ ဖိးလၧမၫဆမံၭ ခံၫ့နရ့ၭ အနဲၩ့ထံၭ လၧယီၫဒၫ့ ဝါလခီၫ လၧမုထၪ့လခီၫလီၫ. 28 အဝ့ၫနီၪမွဲ ၦဂၭဖိၪ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪ, ဒိၩ့လဖၪ ဒဲအတဝၫ့လဖၪဆ့လီၫ. 29 စမိစ့ၭ ဖ့ၪလၫ့ဆၧ လၧၦမနၭစ့ၫဖိၪ လခီၫဒီၪ့တၭ, အယီၩမွဲ ၦမနၭစ့ၫဖိၪ လခီၫဒီၪ့ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪလီၫ. 30 အခးနဲၩ့ထံၭ အီၪဝ့ၫ လၧမၫဟနၫအံၫ့, ဘၫၡၫ့ ထၧၫ့ဘံၪ့ယၫ, ဘၫၡၫ့ အစဎွၩ အီၭ အဘၩ့အမုး ထၧၫ့ဘံၪ့ယၫ, ဒဲယၫအၧၫ အဒိၩ့ လၧအအီၪ လၧဘၫၡၫ့ အဖၧၩ့ ထီးအလူၬ, ဒိၩ့ ဎူၫဆံၫလီၫ. 31 ဒဲဂံလအၭ ဖိၭဖၫ့, ဒဲအၭၡတြီၭ, ဒဲအ့ဒြအဲၫ, ဒိၩ့လဖၪ အီၪလၧစအီၭ အဘၩ့အမုး အဖၧၩ့ လၧဘၫၡၫ့ ဘၪဆဲၫ့ လၧစမနၭစ့ၫ အဖိၪခွၫ, စမၫခၧၫ အဖိၪ, လၧစမၫခၧၫ အဖိၪ ဖိၭဖၫ့ ဘဲၫအဂံၪ့ဒီၪ့လဖၪ အၥိၭနီၪလီၫ. 32 အနီၪမွဲ ဆၧလၧစမိစ့ၭ ဖ့ၪအၪ့နၩ့ဖၭ လၧဆၧန့ၥၫ အဂး လၧမိအၭ အဆၧပျၩ့ဖၧၩ့ လၧယီၫဒၫ့ ဝါလခီၫ ဆဲၫဎၩ့ လၧယ့ၫရခိၫ လၧမုထၪ့လခီၫနီၪလီၫ. 33 အ့ၪမွဲ လၧၦလံဝဲၫဖိၪ လဒီၪ့နီၪ စမိစ့ၭ ဖ့ၪလၫ့ အဆၧန့ၥၫအ့ၬ. ယဟိဝၩ အံၫစရ့လၭအယွၩမွဲ အဝ့ၫၥံၪ အဆၧန့ၥၫ ဘဲၫအစံၭဝဲၩဝ့ၫ အၥိၭနီၪလီၫ. 

1 တၭ အနီၪမွဲ ဆၧလၧၦအံၫစရ့လၭဖိၪ န့ၥၫ လၧခးကၫနအၫ့ အဖၧၩ့, လၧၦလုဆၧ စအံၫလအ့ဇၫ လဂၩ, ဒဲစနိၫ့ အဖိၪခွၫ စယီရှုၫအ့ၫ, ဒဲၦအံၫစရ့လၭဖိၪ အဒီၪ့အဖါလဖၪ အခိၪၥံၪ ဖ့ၪလၫ့ အၪ့နၩ့ဖၭန့ဝ့ၫ လၧဆၧန့ၥၫ အဂး လီၫ. 2 လၧအဖၭဆၧ အကၠီၩ့တၭ န့ဘၪ အဆၧန့ၥၫ ဘဲၫ ယဟိဝၩ မၪလူၬဝ့ၫ လၧစမိစ့ၭ အစူၪဖၧၩ့ အၥိၭ, လၧၦခွံၫဒီၪ့ ဒဲလခီၫဒီၪ့ အဂးလီၫ. 3 အဂဲးဘဲၫယီၩ စမိစ့ၭ ဖ့ၪလၫ့ယူၭ ၦနံၫဒီၪ့ ဒဲလခီၫဒီၪ့ အဆၧန့ၥၫ လၧယီၫဒၫ့ ဝါလခီၫလီၫ. အ့ၪမွဲ ၦလံဝဲၫဖိၪနီၪ ဖ့ၪလၫ့ဝ့ၫ လၧအဆၧန့ၥၫ လၧအကျၩအ့ၬ. 4 (အဂဲးဘဲၫယီၩ စယိၥၭအဖိၪမွဲ ၦနံၫဒီၪ့, စမနၭစ့ၫ, ဒဲစအံဖြံၫ့ လီၫ.) မၩအၥၭဘဲၫနီၪတၭ အဝ့ၫၥံၪ ဖ့ၪလၫ့ဆၧ အဂး လၧၦလံဝဲၫဖိၪ လၧထံၫၥံၪခးၥံၪ အဖၧၩ့အ့ၬ. မွဲအဖ့ၪလၫ့န့ၫ ဒိၩ့လဖၪ လၧအမိအီၪလၧအဖၧၩ့, ဒဲဆၧအၪ့အဆၪအလး ဝၬဖီၩ့ဝ့ၫ လၧအဆၧဖိၪဆၧဎါ အဒိၩ့ အဂး, ဒဲလၧအဆၧဖိၪဆၧလံၩ အဂးလီၫ. 5 ဘဲၫယဟိဝၩ မၪလူၬ စမိစ့ၭ အၥိၭနီၪ, ၦအံၫစရ့လၭဖိၪ မၩဝ့ၫ ဘဲၫနီၪအၥိၭ, ဒဲအၪ့နၩ့ဖၭ ထံၫၥံၪခးၥံၪ အဆၧၫ့နီၪလီၫ. 6 တၭ ၦယုဒၫဖိၪ ဂဲၫ လၧစယီရှုၫအ့ၫ အအီၪ လၧဂံလဂၫလၭ အဖၧၩ့; ဒဲၦကံနၭဖိၪ, စယဖၧၫနံၫ အဖိၪခွၫ စကၫလ့ၭ, စံၭအဝ့ၫဒၪ, ဆၧလၧယဟိဝၩ စံၭ ယွၩအခ့ၫအၡၩ စမိစ့ၭ လၧအဂဲးအကၠီၪ့, ဒဲနဂဲးနကၠီၪ့ လၧကၫဒ့ၭဘၫန့အၫ အဖၧၩ့နီၪ, နၥ့ၪယၫလီၫ. 7 လၧယဟိဝၩ အခ့ၫအၡၩ စမိစ့ၭ အၪ့မၧၫ့လၩ့ယၧၩ လၧကၫဒ့ၭဘၫန့အၫ ဘဲၫၥိၭ ယမိယိၥူၪ ထံၫၥံၪခးၥံၪနီၪ ယၥၭၡါ အနံၪ့လံဆံၫ, တၭ ယဂဲၫထဲၩ့ဆိၬ ဆၧချဲၩ့ လၧအအီၪ လၧယၥၭခံဖၧၩ့ နီၪလီၫ. 8 မွဲလါနၫ့တၭ ယထၧၫ့ဖုဝဲ လၧအလ့ၩထၪ့ လၧယၥိၭလဖၪနီၪ မၩဖံၪထၪ့ ၦခမျၧးအၥၭလီၫ. အ့ၪမွဲ ယဝ့ၫဒၪယီၩ ယလီၩ့ဖိၬ ယဟိဝၩ ယယွၩ အခဲၫ့ လၧၫ့လၧၫ့ဎွ့ၩဎွ့ၩလီၫ. 9 တၭ ဆၧလၧမုလနံၩ စမိစ့ၭ ဆိၪလၩ့အၥၭတၭ စံၭဝ့ၫဒၪ, မွဲမၬ ခး လၧနယဲးလၩ့ဝ့ၫ မိကဲၪထၪ့ နဆၧန့ၥၫအလး, ဒဲလၧနဖိၪနလံၩအလး လၩ့ဆိၩလၩ့ကၠၪ လီၫ. အဂဲးဘဲၫယီၩ နဖိၬယူၭ ယဟိဝၩ ယယွၩ အဖၧၩ့ၥၭ လၧၫ့လၧၫ့ဎွ့ၩဎွ့ၩယူၭလီၫ. 10 ဘိၩ့နဲၪ့ယီၩ, ယိခွါ, ယဟိဝၩ ဒုၭမၧၫ့ဒံၭယၧၩ, ဘဲၫအစံၭဝ့ၫ အၥိၭနီၪ, လံဆံၫယဲနံၪ့ယီၩ, လၧယဟိဝၩ ချဲၩ့ ဆၧချဲၩ့လထံၪနီၪ, လၧစမိစ့ၭ လံၩလံၩ, လၧၦအံၫစရ့လၭဖိၪ စဲၪ့ဝံၩ့ဝၩ့ လၧၡါမုနၧၫ့ဖၫ အဘိၩ့ဘၭနီၪ; တၭ ဘိၩ့နဲၪ့ယီၩ, ယိခွါ, ဆၧလၧမုဆၫလနံၩယီၩ ယၥၭၡါယူၭ ဎိၭဆံၫယဲနံၪ့ လီၫ. 11 မွဲလါနၫ့ ယဂဲးဆီၪ့ယဘၭဆီၪ့ လၧမုဆၫလနံၩယီၩ, ဘဲၫလၧအနံၩ လၧစမိစ့ၭ အၪ့မၧၫ့လၩ့ ယၧၩ အၥိၭနီၪ, ဘဲၫယဂဲးယဘၭ အီၪအထီထီးနီၪ အၥိၭ, ယဂဲးယဘၭ အီၪဝ့ၫ ဘိၩ့နဲၪ့ယီၩ ဘဲၫနီၪအၥိၭဆ့, လၧဆၧဒုၭၥုၭ အဂး, လၧစဲၪ့ထၪ့ အဂး, ဒဲလၧဂဲၫနုၬ အဂး ဆ့လီၫ. 12 တၭ ဘိၩ့နဲၪ့ယီၩ ဖ့ၪလၫ့ယၧၩ လၧခိၪလီၩ့လဖျိၪ့နီၪ, လၧယဟိဝၩ ချဲၩ့ဆၧ လၧအဂဲးအကၠီၪ့ လၧမုလနံၩနီၪ ဆံၭ. အဂဲးဘဲၫယီၩ နနါဂၧၫ့ လၧမုဆၫလနံၩနီၪ လၧၦအၫနၭဖိၪ အီၪဝ့ၫတၭ, ဒိၩ့လဖၪနီၪ ဒိၪဝ့ၫ ဒဲအီၪ လၧအခိၪဒၧၩ့နီၪလီၫ. ယဟိဝၩ အ့ၪအီၪလၧယၥိၭတၭ, ယမိနၫ့ထၪ့ခွံၬ အဝ့ၫၥံၪ ဘဲၫယဟိဝၩ စံၭဝ့ၫ အၥိၭနီၪလီၫ. 13 စယီရှုၫအ့ၫ ဆိၪဂ့ၩ အဝ့ၫဒၪ, ဒဲဖ့ၪလၫ့ စယဖၧၫနံၫ အဖိၪခွၫ စကၫလ့ၭ လၧဟံဘြၧၫ့ လၧအဆၧန့ၥၫနီၪလီၫ. 14 မၩအၥၭဘဲၫနီၪတၭ, ဟံဘြၧၫ့ ကဲၪထၪ့ ၦကံနၭဖိၪ စယဖၧၫနံၫ အဖိၪခွၫ စကၫလ့ၭ အဆၧန့ၥၫ ခီးမုဆၫလနံၩယီၩလီၫ. အဂဲးဘဲၫယီၩ မွဲအဖိၬ ယဟိဝၩ အံၫစရ့လၭအယွၩ အဖၧၩ့ၥၭ လၧၫ့လၧၫ့ဎွ့ၩဎွ့ၩ အကၠီၩ့ နီၪလီၫ. 15 တၭ လၧအခၪ့ထံၭနီၪ ဟံဘြၧၫ့အမံၩ့မွဲ ကၧၫယၭအၫဘၫလီၫ. အနီၪမွဲ ၦဒိၪလဂၩ လၧအၫနၭဖိၪ အကျၩလီၫ. တၭ ထံၫၥံၪခးၥံၪ အီၪပွံၭဝ့ၫ လၧဆၧဒုၭၥုၭ နီၪလီၫ. 

1 အယီၩမွဲ ၦယုဒၫဖိၪလဒီၪ့ အဂး ဘဲၫအဂံၪ့ဒီၪ့လဖၪ အၥိၭနီၪ, ဖိးလၧအံဒိၫ့ အခးနဲၩ့ထံၭ, ၡါမုနၧၫ့ဖၫ ဇံၫ့ လၧမုခံၫ့လခီၫနီၪ မွဲ ခး လၧမုခံၫ့အနဲၩ့ထံၭအထုၬ, 2 တၭ အခးနဲၩ့ထံၭ လၧမုခံၫ့နီၪ, အီၪလၧမၫဆမံၭ ထံၫလၪ အဆၧဒူၩ့ကဲၪ့ လၧအတီၩ လၧမုခံၫ့လခီၫ, 3 တၭ လ့ၩဆၧ လၧမုခံၫ့ ဖိးလၧမအၫလ့ၫအၭကြၫ့ဘံၫ့, ဒဲလ့ၩဝ့ၫ လၧဇံၫ့တၭ, လ့ၩထၪ့ လၧမုခံၫ့ ဖိးလၧကၫဒ့ၭဘၫန့အၫ ဒဲလ့ၩဆၧ ထီၩ့လၧဟ့ဇရၧၫ့, ဒဲလ့ၩထၪ့ လၧအၫဒၫ, ဒဲလ့ၩဎဲၪ့ဆၧ ဖိးလၧကၫကအၫ, 4 တၭ လ့ၩဝ့ၫ လၧအၭဇမၧၫ့တၭ စဲၪ့ထၪ့ဝ့ၫ လၧအံဇံၭ အထံၫမိၡါတၭ အခးနဲၩ့ စဲၪ့ထၪ့ခွံၬဝ့ၫ ထီးမၫဆမံၭနဲၩ့ထံၭနီၪလီၫ. အနီၪမွဲ နၥံၪအခးနဲၩ့ထံၭ လၧမုခံၫ့လခီၫလီၫ. 5 ခးအနဲၩ့ထံၭ လၧမုထၪ့လခီၫနီၪ မွဲမၫဆမံၭထံၫလၪ ဖိးလၧယီၫဒၫ့အထုၬတၭ, ခးအနဲၩ့ထံၭ လၧမုဖၩလခီၫနီၪ မွဲလၧမၫဆမံၭ အဆၧဒူၩ့ကဲၪ့ လၧယီၫဒၫ့အထုၬ လီၫ. 6 တၭ ခးအနဲၩ့ထံၭနီၪ လ့ၩဆၧ လၧဘ့ၭ၁ဟီၭလၫ, ဒဲလ့ၩဝ့ၫ လၧဘ့ၭၥၫရဘၫ လၧမုဖၩလခီၫ; ဒဲခးအနဲၩ့ထံၭနီၪ လ့ၩထၪ့ဝ့ၫ လၧစရုဘံၫ့ အဖိၪခွၫ စဘိဟၫ့ အလိး လဖျိၪ့, 7 တၭ ခးအနဲၩ့ထံၭနီၪ လ့ၩထၪ့ဝ့ၫ လၧဒံဘၧၫ အခိၪလီၩ့ဆူၭ အၫကီၫ, ဒဲလၧမုဖၩလခီၫ တီၩဝ့ၫ လၧဂံလဂၫလၭ လၧအအီၪဝ့ၫ လၧဆၧလ့ၩထၪ့ လၧအဒၧမံၫ့ အမ့ၬယၫ, လၧအအီၪဝ့ၫ လၧထံၫချိၬ လၧမုခံၫ့လခီၫ, ဒဲခးအနဲၩ့ထံၭနီၪ လ့ၩဝ့ၫ လၧအံၪ့ၡၫမ့ၬ အထံၫတၭ, အစဲၪ့ထၪ့ဝ့ၫနီၪ မွဲထီး အံၪ့ရိဂလၭ; 8 တၭ ခးအနဲၩ့နီၪ လ့ၩထၪ့ လၧစဟံၪ့နၧၫ့ အဖိၪခွၫ အခိၪလီၩ့ဆူၭ, လၧယဘူစဲၭ လၧမုခံၫ့လခီၫ, အဝ့ၫနီၪမွဲ ယရုစလံၫ့လီၫ. တၭ ခးအနဲၩ့ထံၭနီၪ လ့ၩထၪ့ဘၭ ခိၪလီၩ့ဒၩ့ခိၪ လၧအအီၪ လၧခိၪလီၩ့ဆူၭ ဟံၪ့နၧၫ့ အမ့ၬယၫ လၧမုနုၬလခီၫ ၦဆီၪ့ဖိၪ အခိၪလီၩ့ဆူၭအထုၬ လၧမုဖၩလခီၫလီၫ. 9 ဆၧထိၪခးအနဲၩ့ထံၭ လၧခိၪလီၩ့ဒၩ့ခိၪ ဖိးလၧထံၫန့ၭဖၥိၫအၫ အထံၫထၪ့ဖျိၭတၭ, လ့ၩဝ့ၫ လၧခိၪလီၩ့ အံဖြၧၫ အဒိၩ့လဖၪ, တၭ ဆၧထိၪခးအနဲၩ့နီၪ လၧဘၫအလၫ လၧအမွဲ ကၧၫယၭယအရံၫ့. 10 တၭ ခးအနဲၩ့နီၪ လ့ၩဎဲၪ့ဆၧ လၧဘၫအလၫ အမုနုၬလခီၫ လၧခိၪလီၩ့ စံအၫ, ဒဲလ့ၩဆၧ လၧခိၪလီၩ့ ယ့အရံၫ့အပၪ, အဝ့ၫနီၪမွဲ ခ့ၭစလၧၫ့ လၧမုဖၩလခီၫတၭ, လ့ၩလၩ့ လၧဘ့ၭ၁ၡ့မ့ၭတၭ, လ့ၩဆၧ လၧတံမနၫ, 11 ခးအနဲၩ့နီၪ စဲၪ့ထၪ့ လၧအ့ၭကြၧၫ့ အနဲၩ့ လၧမုဖၩလခီၫတၭ, ဆၧထိၪခးအနဲၩ့နီၪ လၧၡဲကြၧၫ့ တၭ, လ့ၩဝ့ၫ လၧခိၪလီၩ့ ဘၫအလၫတၭ, စဲၪ့ထၪ့ဝ့ၫ လၧယၭဘနံၫလၭတၭ, ခးအနဲၩ့ စဲၪ့ထၪ့ခွံၬ ထီးမၫဆမံၭနဲၩ့နီၪလီၫ. 12 တၭ ခးအနဲၩ့ လၧမုနုၬလခီၫနီၪ မွဲမၫဆမံၭဖၭဒိၪ, ဒဲအနဲၩ့ထံၭနီၪလီၫ. အနီၪမွဲ ယုဒၫဖိၪ အခးနဲၩ့ ဝၬဖီၩ့ဝ့ၫ, ဘဲၫအဂံၪ့ဒီၪ့လဖၪ အၥိၭနီၪလီၫ. 13 တၭ အဝ့ၫ ဖ့ၪလၫ့ စယဖၧၫနံၫ အဖိၪခွၫ စကၫလ့ၭ အဂး လၧၦယုဒၫဖိၪ အကျၩ, ဘဲၫယဟိဝၩ မၪလူၬ စယီရှုၫအ့ၫ အၥိၭနီၪ, စအၫနၭ အဖါ စအၫဘၫ အဒိၩ့ လၧအမွဲ ဟံဘြၧၫ့နီၪလီၫ. 14 တၭ စကၫလ့ၭနီၪ နၫ့ထၪ့ခွံၬ စအၫနၭ အဖိၪခွၫ ၥၧၫ့ဂၩ, စၡံၡဲၫ, ဒဲစအၫဟဲမၫ့, ဒဲစတၫလမ့ၫ, စအၫနၭ အဖိၪခွၫလဖၪ လၧအလးထီးနီၪလီၫ. 15 တၭမွဲ အလ့ၩထၪ့ဝ့ၫ ထီးနီၪ, လၧၦဒံဘၧၫဖိၪ အအီၪလီၫ. တၭ လၧၥၫ့နီၪ ဒံဘၧၫ အမံၩ့မွဲ ကၧၫယၭစံဖၧၫလီၫ. 16 တၭ စကၫလ့ၭ စံၭဝ့ၫဒၪ, ၦလၧအဖ့ၬခွံၬ ကၧၫယၭစံဖၧၫ ဒဲ မၩန့ဝ့ၫ လဂၩနီၪ, ယမိဖ့ၪလၫ့ ယဝ့ၫ လၧယဖိၪမုၪ နးအၭစၫ လၧအမၫ အဂးလီၫ. 17 တၭ စကၫလ့ၭ အထၧၫ့ဖုဝဲ စကံနၭ အဖိၪခွၫ စအီၫၥၫနအ့လၭ လဂၩနီၪ မၩန့ဝ့ၫတၭ, အဝ့ၫဒၪ ဖ့ၪလၫ့ဝ့ၫ လၧအဖိၪမုၪ နးအၭစၫ လၧအမၫ အဂးလီၫ. 18 တၭ ၦမုၪ ဂဲၫထီၩ့နီၪ ဆၧမၩအၥၭ လၧအထိၪဂဲၩ အဝ့ၫဒၪ ဘဲၫၥိၭ အမိအၪ့ကံၩ့ ဂၪ့ခိၪလဝၩ့ လၧအဖါလီၫ. တၭ ၦမုၪနီၪ စဲၪ့လၩ့ခွံၬ လၧကၥ့ၪယီၩ့ခိၪလီၫ. တၭ စကၫလ့ၭ စံၭအဝ့ၫ, ဘၪနၥၭ လၧဆၧနီၪလမံၩ့လဲၪ. 19 တၭ ၦမုၪနီၪ စံၭဆၧၫ့ဝ့ၫ, ဖ့ၪလၫ့ယၧၩ လၧဆၧဆိၪဂ့ၩဘီၪ; အဂဲးဘဲၫယီၩ နဖ့ၪလၫ့ယူၭယၧၩ လၧခးမုခံၫ့လခီၫယူၭ, ဖ့ၪလၫ့လါ ဆ့ယၧၩ လၧထံၫထၪ့ဖျိၭလဖၪ နီၪဆံၭ. တၭ အဆၧဖ့ၪလၫ့ဝ့ၫ လၧထံၫထၪ့ဖျိၭ လၧထၭလခီၫ, ဒဲထံၫထၪ့ဖျိၭ လၧလၬလခီၫနီၪလီၫ. 20 အယီၩမွဲ ၦယုဒၫဖိၪ လဒီၪ့ အဆၧန့ၥၫ ဘဲၫအဂံၪ့လဖၪ အၥိၭနီၪလီၫ. 21 တၭ ၦယုဒၫဖိၪ လဒီၪ့ အဒိၩ့လဖၪ လၧအယဲၩ့ထုၬတီၩ လၧခးအံဒၧၫ့ အနဲၩ့ လၧမုခံၫ့လခီၫနီၪ မွဲ ကၭတဇံၫအ့လၭ, ဒဲအံဒၫ, ဒဲယၫဂၧၫ, 22 ဒဲကဲနၫ, ဒဲဒမိနၫ, ဒဲအၭဒဒၫ, 23 ဒဲက့ၭဒ့ၭ, ဒဲဟၫဇၧၫ, ဒဲအံ၁နၫ့, 24 ဇံဖၭ, ဒဲတံလံၫ့, ဒဲတံအလီၭ, 25 ဒဲဟၫဇၧၫ, ဟဒၭတၫ, ဒဲက့ၫရအီၭ, ဒဲယ့ဇရၧၫ့တၭ, အနီၪမွဲ ဟၫဇၧၫ့, 26 အၫမၩ့, ဒဲၡံမၫ, ဒဲမီလဒၪ, 27 ဒဲဟၫဇၫဂၭဒၫ, ဒဲဟ့ၡမၩ့, ဒဲဘ့ၭ၁ပၫလ့ၭ, 28 ဒဲဟၫဇၫၡူၫအ့လၭ, ဒဲဘံအၧၫၡံၫဘၫ, ဒဲဘ့ၭစယီၫ၁ယၫ, 29 ဘၫအလၫ, ဒဲအဲအံၫ့, ဒဲအ့ဇံၫ့, 30 ဒဲအ့လတိလၭ, ဒဲခံၫစ့လၭ, ဒဲဟီမၫ, 31 ဒဲဇံၭလၭ, ဒဲမၭဒမၫနၫ, ဒဲစၫ့စၫ့နၫ့, 32 ဒဲလဘၫအီၭ, ဒဲၡံလဟံၫ့, ဒဲအၫအံၩ့, ဒဲရံမၧၫ့ လီၫ. ဒိၩ့ ထီးအလူၬနီၪ မွဲ နံၫဆံၫခွံၫဒိၩ့ အီၪလၧအတဝၫ့လဖၪလီၫ. 33 လၧခိၪလီၩ့ဆူၭ အ့ၭၡတ့ၫအီလၭ, ဒဲဇိရံအၫ, ဒဲအၭၡနၫ, 34 ဒဲဇၫ့အိအၫ, အံၫ့ဂၪ့နံၫ့, တၫပုအၫ, ဒဲအံနၫ့, 35 ယၫမုၫၥၫ, ဒဲအဒၧလၫ့, စိကိၫ, ဒဲအဇံကၫ, 36 ဒဲၡရၫအံၫ့, ဒဲအဒံၭၥံၫ့, ဒဲကဒံရၫ, ဂံၫဒရီၭၥံၫ့လီၫ. ဒိၩ့ လဆံၫလံဖျိၪ့ အီၪလၧအတဝၫ့လဖၪလီၫ. 37 ဇံနၫ့, ဒဲဟၭဒၡၫ, ဒဲမံၭဂဒၫလၭဂၭ, 38 ဒဲဒံလအၫ့, ဒဲမံဇပၫ, ဒဲယီၭ၁အ့လၭ, 39 လၫခံၭ, ဒဲဘီဇကၭ, ဒဲအ့ၭဂလၫ့, 40 ဒဲကၭဘၩ့, ဒဲလၫမၩ့, ဒဲတံၭ၁လံၭ, 41 ဒဲဂဒံရီၭ, ဒဲဘ့ၭ၁ဒၫဂၧၫ့, ဒဲနၫအမၫ, ဒဲမၭကံဒၫနီၪလီၫ. မွဲဒိၩ့ လဆံၫဎူၫဒိၩ့ အီၪလၧအတဝၫ့လဖၪလီၫ. 42 လံဘနၫ, ဒဲအံၥၧၫ့, ဒဲအၫၡၫ့, 43 ယ့ၭဖတၫ, ဒဲအၭၡနၫ, ဒဲနံဇံၭ, 44 ကဲၪလၫ, ဒဲအၭဇံၭ, ဒဲမၫရၡၫလီၫ. ဒိၩ့ ခွံၫဒိၩ့ အီၪလၧအတဝၫ့လဖၪလီၫ. 45 အ့ၭကြၩ့, ဒဲအဒိၩ့လဖၪ ဒဲအတဝၫ့လဖၪလီၫ. 46 လၧအ့ၭကြၩ့ ထီၩ့လၧမၫဆမံၭနီၪ ကယဲ ဒိၩ့ အအီၪဘူၭ လၧအၭၡဒီၭ, ဒဲအတဝၫ့လဖၪ,  47 အၭၡဒီၭ, ဒဲအဒိၩ့လဖၪ ဒဲအတဝၫ့လဖၪ, ဂၫဇၫ, ဒဲအဒိၩ့လဖၪ, ဒဲအတဝၫ့လဖၪ, ဖိးလၧအံဇံၭ အထံၫမိၡါ, ဒဲမၫဆမံၭဖၭဒိၪ အနဲၩ့ထံၭနီၪလီၫ. 48 တၭ လၧခိၪလီၩ့ အလီၩ့နီၪ ၡၫမၧၫ, ဒဲယၭတၧၫ, ဒဲဝိကိၫ, 49 ဒဲဒၫ့နၫ, ဒဲကၧၫယၭစၫနၫ, အနီၪ မွဲဒံဘၧၫ, 50 အၫနၭ, ဒဲအ့ၭၡတံၫမီၭ, ဒဲအနံၩ့, 51 ဒဲဂိၡံၫ့, ဒဲဟိလၫ့ ဒဲဂဲလိၫလီၫ. ဒိၩ့ လဆံၫလဒိၩ့ အီၪ လၧအတဝၫ့လဖၪ လီၫ. 52 အၫရၭ, ဒဲဒုမၫ, ဒဲအ့ၭၡအၫ့, 53 ဒဲယၫနၧၫ့, ဒဲဘ့ၭ၁တၭပုအၫ, ဒဲအဖဲကၫ, 54 ဒဲဟုမတၫ, ဒဲကၧၫယၭအၫဘၫ, အနီၪမွဲ ဟံဘြၧၫ့, ဒဲဇဲအီၫလီၫ. ဒိၩ့ ခွံၫဒိၩ့ အီၪလၧအတဝၫ့လဖၪလီၫ. 55 မ့အၧၫ့, ဒဲကၫမလၭ, ဒဲဇံဖၭ, ဒဲယၧၭတၫ, 56 ဒဲယ့ၭစြအ့လၭ, ဒဲယီၭဒံအၫ့, ဒဲဇၫ့အိအၫ, 57 ကံၫ့, ဂံဘအၫ, ဒဲတံမနၫနီၪလီၫ. ဒိၩ့ လဆံၫ အီၪလၧအတဝၫ့လဖၪလီၫ. 58 ဟၫလဟၧလၭ, ဘ့၁ဇၧၫ, ဒဲစ့ဒၧၫ, 59 ဒဲမၫအရၭ, ဒဲဘ့ၭ၁နီၭ, ဒဲအ့လတံၫကၫ့လီၫ. ဒိၩ့ ဎူၫဒိၩ့ အီၪလၧအတဝၫ့လဖၪလီၫ. 60 ကၧယၭဘၫအလၭ, အနီၪမွဲ ကၧၫယၭယ့အရံၫ့, ဒဲရၭဘၫနီၪလီၫ. ဒိၩ့ နံၫဒိၩ့ အီၪလၧအတဝၫ့လဖၪလီၫ. 61 တၭ လၧၡါမုနၧၫ့ဖၫနီၪ ဘ့ၭၥၫရဘၫ, မံၭဒံၫ့, ဒဲစံၫကၫကၫ, 62 ဒဲနံၭဘၡၫ့, ဒဲထံၫလၪ အဒိၩ့, ဒဲအံၪ့ဂံၫဒဲၫနီၪလီၫ. ဒိၩ့ ဎူၫဒိၩ့ အီၪလၧအတဝၫ့လဖၪလီၫ. 63 အ့ၪမွဲ ၦယ့ဘုၫဖိၪ, ယရုစလံၫ့ဖိၪနီၪ, ၦယုဒၫဖိၪ နၫ့ထၪ့ခွံၬဝ့ၫၥ့ၪ အ့ၬ. တၭ ၦယ့ဘုၫဖိၪ အီၪဝ့ၫ လၧၦယုဒၫဖိၪ အကျၩ လၧယရုစလံၫ့ အဖၧၩ့ ထီးမုဆၫလနံၩယီၩလီၫ. 

1 စယိၥၭ အဖိၪ အဆၧဖၭန့နီၪ လၩ့ဘၪ လၧယီၫဒၫ့ လၧယ့ၫရခိၫ အနဲၩ့ထံၭ ထီၩ့လၧထံၫယ့ၫရခိၫ, လၧမုထၪ့လခီၫ ဖိးလၧၡါမုနၧၫ့ဖၫ လၧအလ့ၩထၪ့ခွံၬဝ့ၫ လၧယ့ၫရခိၫ ဖိးလၧခိၪလီၩ့ ဘ့၁လၭ ထၧၫ့ဖျိၪ့ယၫ, 2 ဒဲလ့ၩထၪ့ခွံၬ လၧဘ့၁လၭ ဖိးလၧလုဇၭတၭ, လ့ၩဆၧ လၧအၫခဲၫ အနဲၩ့ထံၭ ဖိးလၧအၭတရီၭ, 3 တၭ လ့ၩလၩ့ လၧမုနုၬလခီၫ လၧယၭဖျံၫတဲၫ ဖိးလၧဘ့ၭ၁ဟိရၧၫ့ လၧလၬလခီၫ ဒဲဂ့ဇၧၫတၭ, စဲၪ့ထၪ့ဝ့ၫ ထီးနီၪ လၧမၫဆမံၭနဲၩ့ လီၫ. 4 တၭ စယိၥၭ အဖိၪခွၫ, စမနၭစ့ၫ, ဒဲစအံဖြံၫ့ မၩန့ဝ့ၫ အဆၧန့ၥၫလီၫ. 5 တၭ အယီၩမွဲ စအံဖြံၫ့ အဖိၪ အခးနဲၩ့ထံၭ, ဘဲၫအဂံၪ့ဒီၪ့လဖၪ အၥိၭနီၪ, အဆၧန့ၥၫ အနဲၩ့ထံၭ လၧမုထၪ့လခီၫနီၪ မွဲအၭတရီၭအၫဒၫ ဖိးလၧဘ့၁ဟိရၧၫ့ လၧထၭလခီၫ, 6 တၭ ခးအနဲၩ့ထံၭနီၪ စဲၪ့ထၪ့ လၧမၫဆမံၭ နဲၩ့ထံၭ, လၧမံၭမံၫၥၫ လၧမုဖၩလခီၫတၭ, ခးအနဲၩ့ထံၭနီၪ ကၠၪအၥၭ လၧမုထၪ့လခီၫ လၧတၫနၭၡဲလိၫ တၭ, လ့ၩဖီၩ့ခွံၬဝ့ၫ လၧမုထၪ့လခီၫ လၧယၫ့အိအၫ. 7 တၭ လ့ၩလၩ့ခွံၬ လၧယၫ့အိအၫ ထီၩ့လၧအၭတရီၭ, ဒဲလၧနၫအရၭ, ဒဲဘၪ လၧယ့ၫရခိၫတၭ, စဲၪ့ထၪ့ခွံၬ လၧယီၫဒၫ့နီၪလီၫ. 8 ခးအနဲၩ့ထံၭနီၪ စဲၪ့ထၪ့ခွံၬ လၧတၭပုၫအၫ လၧမုနုၬလခီၫ ထီၩ့လၧထံၫချိၬ ကၫနၫတၭ, စဲၪ့ထၪ့ခွံၬဝ့ၫ ထီးနီၪ ထီၩ့မၫဆမံၭနဲၩ့ထံၭလီၫ. အနီၪမွဲ ၦအံဖြံၫ့ဖိၪ လဒီၪ့ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪလီၫ. 9 တၭ ဒိၩ့ လၧအလၩ့ဖၭ လၧအံဖြံၫ့ဖိၪ အဂးနီၪ အီၪဝ့ၫ လၧစမနၭစ့ၫဖိၪ အဆၧန့ၥၫ အဖၧၩ့နီၪ, ဒိၩ့ ထီးအလူၬ ဒဲအတဝၫ့လဖၪဆ့လီၫ. 10 တၭ အဝ့ၫၥံၪ နၫ့ထၪ့ခွံၬ ၦကၫနအၫ့ဖိၪ လၧအအီၪဝ့ၫ လၧဂ့ဇၧၫ အဖၧၩ့အ့ၬ; တၭ ၦကၫနအၫ့ဖိၪ အီၪဝ့ၫ လၧၦအံဖြံၫ့ဖိၪ အကျၩ ထီးမုဆၫလနံၩယီၩလီၫ. တၭ မၩ အဝ့ၫၥံၪအဆၧ ဒဲဖ့ၪလၫ့ အခီၫ့လီၫ. 

1 တၭ ဆၧဖၭန့ အီၪဝ့ၫ လၧစမနၭစ့ၫ လဒီၪ့ အဂးလီၫ. အဂဲးဘဲၫယီၩ မွဲဝ့ၫ လၧစယိၥၭ အဖိၪဝဲၡါလီၫ. အီၪဝ့ၫ လၧစမနၭစ့ၫ အဖိၪဝဲၡါ စမၫခၧၫ, စဂံလအၭ အဖါလဂၩနီၪ အဂးလီၫ. အဂဲးဘဲၫယီၩ မွဲၦၡၩဒုၭၥုၭ အကၠီၩ့ တၭ, ဂံလအၭ ဒဲဘၫၡၫ့နီၪ အီၪဝ့ၫ လၧအဂးလီၫ. 2 တၭ ဆၧဖၭန့ အီၪဝ့ၫ လၧစမနၭစ့ၫ အဖိၪ လၧအအီၪလၩ့ထးလဖၪ အဂး, ဘဲၫအဂံၪ့ဒီၪ့လဖၪ အၥိၭနီၪ လၧစအၭဘအံဇၧၫ အဖိၪ အဂး, ဒဲလၧစဟံလ့ၭ အဖိၪ အဂး, ဒဲလၧစအၫစြံၫအ့လၭ အဖိၪ အဂး, ဒဲလၧစၡ့ကံၫ့ အဖိၪ အဂးနီၪ, ဒဲလၧစဟံဖၧၫ အဖိၪ အဂး, ဒဲလၧၡမဲဒၫ အဖိၪ အဂး လီၫ. အဝ့ၫၥံၪနီၪမွဲ စယိၥၭ အဖိၪခွၫ စမနၭစ့ၫ အဖိၪခွၫၥံၪ, ဘဲၫအဂံၪ့ဒီၪ့လဖၪ အၥိၭနီၪလီၫ. 3 အ့ၪမွဲ စဇံၫလိဖဟၭ, စဟံဖၧၫ အဖိၪခွၫ, စဂံလအၭ အဖိၪခွၫ, စမၫခၧၫ အဖိၪခွၫ, စမနၭစ့ၫ အဖိၪခွၫနီၪ အဖိၪခွၫၥံၪ အီၪအ့ၬ; အီၪန့ၫ အဖိၪမုၪလဖၪလီၫ. တၭ အဖိၪမုၪၥံၪ အမံၩ့နီၪ မွဲ အယီၩ, နးမၫလၫ, နးနိအၫ, နးဟီၭလၫ, ဒဲနးမံလကၫ, ဒဲနးတၧဇၫလီၫ. 4 တၭ အဝ့ၫၥံၪနီၪ ၥုၭဘူၭအၥၭ လၧၦလုဆၧ စအံၫလအ့ဇၧၫ အအီၪ, ဒဲစနိၫ့ အဖိၪခွၫ စယီရှုၫအ့ၫ အအီၪ, ဒဲၦဒိၪလဖၪ အအီၪ တၭ, စံၭဝ့ၫဒၪ, ယဟိဝၩ မၪလူၬ စမိစ့ၭ ဘဲၫၥိၭ အမိဖ့ၪလၫ့ပၧၩ လၧဆၧန့ၥၫ လၧပထၧၫ့ဖုဝဲ အကျၩလီၫ. တၭ ဘဲၫယွၩအဆၧမၪလူၬ အၥိၭနီၪ ဆၧဖ့ၪလၫ့ အဝ့ၫၥံၪ လၧဆၧန့ၥၫ လၧအဖါအထၧၫ့ဖုဝဲ အကျၩလီၫ. 5 တၭ လၧခးဂံလအၭ ဒဲဘၫၡၫ့ လၧယီၫဒၫ့ ဝါလခီၫ အမ့ၬယၫနီၪ, ဆၧလၩ့ဘၪ လၧစမနၭစ့ၫ အဂးနီၪ, မွဲဆံၫပိၩ့လီၫ. 6 အဂဲးဘဲၫယီၩ စမနၭစ့ၫ အဖိၪမုၪလဖၪနီၪ န့ဘၪ ဆၧန့ၥၫ လၧအဖိၪခွၫ အကျၩ, ဒဲအဖိၪခွၫ လၧအအီၪလၩ့ထးလဖၪနီၪ န့ဘၪ ခးဂံလအၭလီၫ. 7 စမနၭစ့ၫ အခးနဲၩ့ထံၭနီၪ အီၪဝ့ၫ လၧအၭၡၧၫ ဖိးလၧမံၭမံၫၥၫ လၧအအီၪဝ့ၫ လၧၡံခံၫ့ အမ့ၬယၫတၭ, ခးအနဲၩ့ထံၭ လ့ၩဆၧ လၧစူၪထွ့ၪ လၧၦအံၪ့တၭပုၫအၫဖိၪ အအီၪလီၫ. 8 စမနၭစ့ၫ န့ဘၪ ခးတၭပုၫအၫလီၫ. အ့ၪမွဲ တၭပုၫအၫ အီၪဝ့ၫ လၧစမနၭစ့ၫ အခးနဲၩ့ထံၭနီၪ, ၦအံဖြံၫ့ဖိၪ န့ဘၪဝ့ၫလီၫ. 9 တၭ ခးအနဲၩ့ထံၭနီၪ လ့ၩလၩ့ ဖိးလၧထံၫချိၬကၫနၫ, ထံၫချိၬ လၧမုခံၫ့လခီၫလီၫ. စအံဖြံၫ့ အဒိၩ့လဖၪနီၪ အီၪဝ့ၫ လၧစမနၭစ့ၫ အဒိၩ့လဖၪ အကျၩလီၫ. စမနၭစ့ၫ အခးနဲၩ့ထံၭနီၪ, အီၪဝ့ၫ လၧထံၫချိၬ လၧမုဖၩလခီၫ, ဒဲအစဲၪ့ထၪ့ခွံၬဝ့ၫနီၪ မွဲလၧမၫဆမံၭ နဲၩ့ထံၭလီၫ. 10 လၧမုခံၫ့လခီၫ မွဲ စအံဖြံၫ့ အဆၧ, ဒဲလၧမုဖၩလခီၫနီၪ မွဲစမနၭစ့ၫ အဆၧတၭ, မၫဆမံၭနီၪ မွဲအခးနဲၩ့ထံၭလီၫ. တၭ အဝ့ၫၥံၪ ဘုၭဎုၬလိၬအၥၭနီၪ လၧမုဖၩလခီၫ မွဲလၧအၭၡၧၫ အဖၧၩ့, ဒဲလၧမုထၪ့လခီၫ လၧအံစခၫ အဖၧၩ့လီၫ. 11 တၭ လၧအံစခၫ အဖၧၩ့, ဒဲလၧအၭၡၧၫ အဖၧၩ့နီၪ စမနၭစ့ၫ အီၪလၧဘ့ၭ၁ၡံအၫ့ ဒဲအတဝၫ့လဖၪ, ဒဲအံၭဘျံၭအၫ့ ဒဲအတဝၫ့လဖၪ, ဒဲၦဒီၫဖိၪ ဒဲအတဝၫ့လဖၪ, ဒဲၦအံၪ့ဒီၫဖိၪ ဒဲအတဝၫ့လဖၪ, ဒဲၦတၫအနၭဖိၪ ဒဲအတဝၫ့လဖၪ, ဒဲၦမဂံၭဒိၫဖိၪ ဒဲအတဝၫ့လဖၪ, အခး ၥၧၫ့ဘံၪ့လီၫ. 12 မွဲလါနၫ့တၭ ၦမနၭစ့ၫဖိၪလဖၪ နၫ့ထၪ့ခွံၬ ၦဒိၩ့ဖိၪၥ့ၪ အ့ၬ. အ့ၪမွဲ ၦကၫနအၫ့ဖိၪ အီၪဒၪဆၧ လၧခးဖၧၩ့နီၪလီၫ. 13 ၦအံၫစရ့လၭဖိၪ ဆီၪ့ထၪ့တၭ ဆၧမၩအၥၭ လၧအအၪ့မၧၫ့ ၦကၫနအၫ့ဖိၪ ဖ့ၪလၫ့ အခီၫ့လီၫ. အ့ၪမွဲ နၫ့ထၪ့ခွံၬဝ့ၫ တၡါအ့ၬ. 14 စယိၥၭ အဖိၪလဖၪနီၪ ချဲၩ့ဆၧ လၧစယီရှုၫအ့ၫတၭ, စံၭဝ့ၫဒၪ, မွဲနဖ့ၪလၫ့ယၧၩ လၧဆၧဖၭန့, န့ၫလမံၩ့ ဒဲလပိၩ့ လၧယမိန့ၥၫနီၪ မွဲဘၪလဲၪ; ယမွဲ ၦခမျၧးဖၭဒိၪလီၫ. အဂဲးဘဲၫယီၩ ခီးဘိၩ့နဲၪ့ယီၩ ယဟိဝၩ ဆိၪဂ့ၩယၧၩ လီၫ. 15 စယီရှုၫအ့ၫ စံၭဆၧၫ့ဝ့ၫဒၪ, န အ့ၪမွဲ ၦခမျၧးဖၭဒိၪ တၭ, ခိၪလီၩ့ အံဖြံၫ့ အ့ၪအံၪ့လါကဲၪကၩ လၧနဂးနီၪ, လ့ၩထၪ့ လၧၥံၪ့ကျၩတၭ ခူၬလၩ့ခွံၬ လၧနဂးဒၪနဝ့ၫ ထီးနီၪ လၧၦပံရ့ၭဖိၪ, ဒဲၦဂဲးဆီၪ့ဖိၪ အခးဖၧၩ့နီၪဆံၭ. 16 တၭ စယိၥၭ အဖိၪလဖၪ စံၭဝ့ၫဒၪ, ခိၪလီၩ့ လဖျိၪ့နီၪ လၧၫ့ လၧပဂးအ့ၬ; အဂဲးဘဲၫယီၩ ၦကၫနအၫ့ဖိၪ လၧအအီၪ လၧခိၪလီၩ့ဆူၭ အဖၧၩ့နီၪ အီၪဝ့ၫ လၧလဲၪ့ၥုၭထၭၥံၪ ၦၡၩ လၧဘ့ၭ၁ၡံအၫ့, ဒဲအတဝၫ့လဖၪ, ဒဲၦလၧယ့ၭစြအ့လၭ အခိၪလီၩ့ဆူၭဖၧၩ့နီၪလီၫ. 17 တၭ စယီရှုၫအ့ၫ ချဲၩ့ဆၧ လၧစယိၥၭ အၡၩဂံၪ့ဖိၪ, ဒဲစအံဖြံၫ့ ဒဲစမနၭစ့ၫတၭ, စံၭဝ့ၫဒၪ, နမွဲ ၦခမျၧးဖၭဒိၪတၭ, နစီၩ့နမၩ့ဒိၪဝ့ၫလီၫ. နမိန့ဘၪန့ၫ ဆၧဖၭန့လမံၩ့ မွဲအ့ၬ. 18 တၭ ခိၪလီၩ့လဖျိၪ့နီၪ မိကဲၪထၪ့ နဆၧလီၫ. အဂဲးဘဲၫယီၩ မွဲ ၥံၪ့အလးလီၫ. တၭ နမိဘၪခူၬလၩ့ခွံၬဝ့ၫတၭ, အထုၬလဖၪနီၪ မိကဲၪထၪ့ နဆၧလီၫ. အဂဲးဘဲၫယီၩ ၦကၫနအၫ့ဖိၪ အီၪလၧလဲၪ့ၥုၭထၭ, ဒဲအဂဲးဆီၪ့အဘၭဆီၪ့ လါနၫ့တၭ နမိနၫ့ထၪ့ခွံၬနဝ့ၫလီၫ. 

ယီၡူၫအ့ၫ Joshua 18 

1 ၦအံၫစရ့လၭဖိၪ အဆၧအီၪကီၪ့ ထီးအလူၬနီၪ အီၪကိၩ့အီၪကီၪ့ ထီးၡဲလိၫနီၪတၭ, မၩထၪ့ ဆၧအီၪကီၪ့ အတဲၩဆံၫ့ဎံၪ ထီးနီၪတၭ, ၦခးဖိၪနီၪ စၪဝ့ၫ လၧအဝ့ၫၥံၪ အမ့ၬယၫလီၫ. 2 တၭ ၦလၧအလန့ဒံၭဘၪ ဆၧန့ၥၫနီၪ ၦနွ့ၫဒီၪ့ အီၪလၩ့ထးဝ့ၫ လၧၦအံၫစရ့လၭဖိၪ အကျၩလီၫ. 3 တၭ စယီရှုၫအ့ၫ စံၭ ၦအံၫစရ့လၭဖိၪလဖၪနီၪ, ဘဲၫၥိၭ နၥံၪ လမၩန့ဒံၭဘၪ ထံၫၥံၪခးၥံၪ လၧယဟိဝၩ နၥံၪအဖါလဖၪအယွၩ ဖ့ၪလၫ့ နၥံၪ, မွဲနၥံၪ မိအီၪက့ၪဆါ နၥံၪအဂဲးအဘၭ ဆံၭယံၬလဲၪ. 4 လၧနၥံၪ အကျၩနီၪ, ဖ့ၪလၫ့ လၧလဒီၪ့ ၦၥၧၫ့ဂၩ, လဒီၪ့ ၦၥၧၫ့ဂၩ ဆုၬဆုၬဆံၭ. ယမိအၪ့မၧၫ့လၩ့ အဝ့ၫၥံၪတၭ, မွဲအမိဂဲထုၪ့တၭ, လ့ၩဆၧ လၧခးထၧၫ့ဘံၪ့ယၫ အဖၧၩ့, ဒဲကွ့ၭဆၧ လၧအဂဲးအကၠီၪ့ ဘဲၫအဆၧန့ၥၫ အၥိၭတၭ, မိဘၪ ဂဲၫထဲၩ့ထဲၩ့ လၧယအီၪလီၫ. 5 တၭ အဝ့ၫၥံၪ မိဘၪအၪ့နၩ့ဖၭဝ့ၫ လၧနွ့ၫဝၩ့လီၫ. စယုဒၫ အီၪလၧအနဲၩ့ထံၭ လၧမုခံၫ့လခီၫ, စယိၥၭ အၡၩဂံၪ့ဖိၪ ဘၪအီၪလၧအနဲၩ့ထံၭ လၧမုဖၩလခီၫနီၪလီၫ. 6 တၭ နၥံၪ မိဘၪကွ့ၭဆၧ လၧခး အဂဲးအကၠီၪ့ လၧနွ့ၫဝၩ့ ဒဲဂဲၫထဲၩ့ဆိၬ လၧယအီၪ ထီးယီၩတၭ, ယမိဖၭဆၧ ထီးယီၩ, လၧနၥံၪ အဂး လၧယဟိဝၩ ပယွၩ အမ့ၬယၫလီၫ. 7 အ့ၪမွဲ ၦလံဝဲၫဖိၪ အဂး အီၪလၧနၥံၪ အကျၩအ့ၬ. အဂဲးဘဲၫယီၩ ယဟိဝၩ အၡၩလုဆၧအလးနီၪ မွဲအဝ့ၫၥံၪ အဆၧန့ၥၫလီၫ. ဒဲစဂၭ, ဒဲစရုဘံၫ့, ဒဲစမနၭစ့ၫ အလခီၫဒီၪ့နီၪ, န့ဘၪယူၭ အဆၧန့ၥၫ လၧယီဒၫ့ အဝါ လၧမုထၪ့လခီၫ, လၧယဟိဝၩ အခ့ၫအၡၩ စမိစ့ၭ ဖ့ၪလၫ့ဝ့ၫလီၫ. 8 ၦလဖၪနီၪ ဂဲထုၪ့တၭ, လ့ၩဆၧတၭ, စယီရှုၫအ့ၫ မၪလူၬဝဲၩ ၦလၧအလ့ၩဆၧလဖၪ, လၧအမိဘၪကွ့ၭ ဂၪ့ခိၪ အဂဲးအကၠီၪ့တၭ, စံၭဝ့ၫဒၪ, လ့ၩစဲၪ့ဝံၩ့ဝၩ့ လၧထံၫၥံၪခးၥံၪ အဖၧၩ့, ဒဲကွ့ၭဆၧ လၧအဂဲးအကၠီၪ့တၭ, ဂဲၫထဲၩ့ထဲၩ့ လၧယအီၪဆံၭ; တၭ ယမိဖၭဆၧ ထီးယီၩ လၧနၥံၪ အဂး လၧယဟိဝၩ အမ့ၬယၫ လၧၡဲလိၫ အဖၧၩ့လီၫ. 9 ၦလဖၪနီၪ လ့ၩဆၧ ဒဲခၫ့ဂၬ ထံၫၥံၪခးၥံၪတၭ, ကွ့ၭဝ့ၫ လၧလံၬဖၧၩ့ ဘဲၫအဒိၩ့လဖၪ အီၪဝ့ၫ အၥိၭ လၧနွ့ၫဝၩ့ နီၪ, ဂဲၫထဲၩ့ထဲၩ့ လၧစယီရှုၫအ့ၫ အအီၪ လၧၦၥုၪ့တဲၩအလး လၧၡဲလိၫ အဖၧၩ့နီၪလီၫ. 10 တၭ စယီရှုၫအ့ၫ ဖၭဆၧ လၧအဝ့ၫၥံၪ အဂး လၧၡဲလိၫ အဖၧၩ့ လၧယဟိဝၩ အမ့ၬယၫလီၫ. တၭ စယီရှုၫအ့ၫ အၪ့နၩ့ဖၭ ထံၫၥံၪခးၥံၪ လၧၦအံၫစရ့လၭဖိၪ အဂး ဘဲၫအဆၧအၪ့နၩ့ဖၭ အၥိၭနီၪလီၫ. 11 ၦဘံၪ့ယမံၫ့ဖိၪ လဒီၪ့ အဆၧဖၭန့ လၧအဂးနီၪ ဂဲၫထၪ့ ဘဲၫအဂံၪ့ဒီၪ့လဖၪ အၥိၭနီၪ, အဆၧဖၭ လၧအခးနဲၩ့ထံၭနီၪ ဂဲၫထၪ့ လၧစယုဒၫ အဖိၪ, ဒဲစယိၥၭ အဖိၪ အဘိၩ့ဆၧၩ့နီၪလီၫ. 12 တၭ အဝ့ၫၥံၪ အခးနဲၩ့ထံၭ လၧမုဖၩလခီၫ အီၪဝ့ၫ လၧယီၫဒၫ့, ဒဲခးအနဲၩ့ထံၭနီၪ လ့ၩထၪ့ လၧယ့ၫရခိၫ အနဲၩ့ထံၭ လၧမုဖၩလခီၫ, လ့ၩထၪ့ဖျီၫ့ ခိၪလီၩ့ ဖိးလၧမုနုၬလခီၫတၭ, စဲၪ့ထၪ့ခွံၬနီၪ ထီးၡါမုနၧၫ့ဖၫ ဘ့ၭ၁အ့ဝံၫ့လီၫ. 13 တၭ ခးအနဲၩ့ထံၭနီၪ ခၫ့ဂၬဆၧ ထီးနီၪ တီၩလၧလုဇၭ, လၧလုဇၭ အနဲၩ့ထံၭ လၧမုခံၫ့လခီၫ, အနီၪမွဲ ဘ့၁လၭတၭ, ခးအနဲၩ့ထံၭနီၪ လ့ၩလၩ့ လၧအၭတရီၭအၫဒၧၫ, ဘူၭ လၧခိၪလီၩ့ လဖျိၪ့ အီၪလၧဘ့ၭ၁ဟိရၧၫ့ လၧလၬလခီၫ လၧဒိၩ့အမုခံၫ့လခီၫ. 14 ဆၧထိၪခးအနဲၩ့ထံၭတၭ, လ့ၩဎဲၪ့ မၫဆမံၭအနိၪ့ လၧမုခံၫ့လခီၫ လၧခိၪလီၩ့ လဖျိၪ့ လၧအအီၪ လၧဘ့ၭ၁ဟိရၧၫ့ အမ့ၬယၫ လၧမုခံၫ့လခီၫ, ဒဲစဲၪ့ထၪ့ခွံၬဝ့ၫနီၪ ထီးကၧၫယၭဘၫအလၭ, အနီၪမွဲ ကၧၫယၭယ့အရံၫ့, ၦယုဒၫဖိၪလဖၪ အဒိၩ့လဒိၩ့လီၫ. အနီၪမွဲ အနဲၩ့ထံၭ မုနုၬလခီၫလီၫ. 15 အမုခံၫ့လခီၫ အီၪဝ့ၫ လၧကၧၫယၭယ့အရံၫ့ အထုၬ တၭ, ခးအနဲၩ့နီၪ စဲၪ့ထၪ့ခွံၬ လၧမုနုၬလခီၫတၭ, လ့ၩဆၧ လၧန့ၭဖၥိၫအၫ အထံၫထၪ့ဖျိၭ အဖၧၩ့ အအီၪ, 16 တၭ ခးအနဲၩ့ထံၭနီၪ လ့ၩလၩ့ လၧခိၪလီၩ့လဖျိၪ့အထုၬ လၧအအီၪဝ့ၫ လၧစဟံၪ့နၧၫ့ အဖိၪခွၫ အခိၪလီၩ့ဆူၭ အမ့ၬယၫ, လၧအအီၪ လၧၦဂဲးဆီၪ့ဖိၪ အခိၪလီၩ့ဆူၭ အဖၧၩ့ လၧမုဖၩလခီၫတၭ, လ့ၩလၩ့ လၧခိၪလီၩ့ဆူၭ ဟံၪ့နၧၫ့, လၧယဘုစဲၫ အနဲၩ့ လၧမုခံၫ့လခီၫတၭ, လ့ၩလၩ့ လၧအံၫ့ရိဂလၭ, 17 ဆၧထိၪ လၧမုဖၩလခီၫတၭ, လ့ၩထၪ့ဝ့ၫ လၧအံၪ့ၡံၫမ့ၭတၭ, လ့ၩထၪ့ လၧဂ့လလီၭ, လၧအအီၪဆဲၫဎၩ့ လၧအလ့ၩထၪ့ လၧအဒၧမံၫ့တၭ, လ့ၩလၩ့ လၧစရုဘံၫ့ အဖိၪခွၫ စဘိဟၫ့ အလိးလဖျိၪ့ အအီၪ, 18 တၭ လ့ၩဆၧ လၧအနဲၩ့ထံၭ လၧအအီၪဆဲၫဎၩ့ လၧအၫရဘၫ လၧမုဖၩလခီၫတၭ, လ့ၩလၩ့ လၧအၫရဘၫ, 19 တၭ ခးအနဲၩ့ထံၭနီၪ လ့ၩဆၧ လၧဘ့ၭ၁ဟီၭလၫ အနဲၩ့ လၧမုဖၩလခီၫတၭ, စဲၪ့ထၪ့ခွံၬဝ့ၫ ထီးနီၪ ထီၩ့မၫဆမံၭထံၫလၪ အဆၧဒူၩ့ကဲၪ့ဖၧၩ့ လၧမုဖၩလစီၪ့ လၧယီၫဒၫ့ မုခံၫ့လခီၫလီၫ. အနီၪမွဲ ခးအနဲၩ့ထံၭ လၧမုခံၫ့လခီၫလီၫ. 20 တၭ ယီၫဒၫ့မွဲ ခးအနဲၩ့ လၧမုထၪ့လခီၫလီၫ. အနီၪမွဲ ၦဘံၪ့ယမံၫ့ဖိၪလဖၪ အဆၧန့ၥၫ, ဘဲၫအခးနဲၩ့လဖၪ အီၪဝၬဖီၩ့ဝ့ၫ အၥိၭ, ဘဲၫအဂံၪ့ဒီၪ့လဖၪ အၥိၭနီၪလီၫ. 21 တၭ ၦဘံၪ့ယမံၫ့ဖိၪ လဒီၪ့ အဒိၩ့လဖၪ ဘဲၫအဂံၪ့ဒီၪ့လဖၪ အၥိၭနီၪ, မွဲယ့ၫရခိၫ, ဒဲဘ့ၭ၁ဟီၭလၫ, ဒဲကံဇံၭ အခိၪလီၩ့ဆူၭ. 22 ဒဲဘ့ၭ၁အၫရဘၫ, ဒဲဇံၫ့မရံၫ့, ဒဲဘ့၁လၭ. 23 ဒဲအၫဝံၫ့, ဒဲဖၫရၫ, ဒဲအီဖြၩ. 24 ဒဲခံဖၫဟၫအၫမန့ၫ, ဒဲအီဖနဲၫ, ဒဲဂၫဘၫလီၫ. ဒိၩ့ လဆံၫနံၫဒိၩ့ အီၪလၧအတဝၫ့လဖၪလီၫ. 25 ဂံဘအၧၫ့, ဒဲရၫမၫ, ဒဲဘံရီၭ, 26 ဒဲမံဇပၫ, ဒဲခ့ၭဖဲရၫ, ဒဲမိဇၫ, 27 ဒဲရံကံၫ့, ဒဲအၧၫပံၫအ့လၭ, ဒဲတၫရလၫ. 28 ဒဲဇံလၫ, ဒဲအ့လ့ၭ, ဒဲယဘုစဲၫ, အနီၪမွဲ ယရုစလံၫ့, ဂံဘံၫအၭ, ဒဲကၧၫယၭနီၪလီၫ ဒိၩ့ လဆံၫလံဒိၩ့ အီၪလၧအတဝၫ့လဖၪလီၫ. အနီၪမွဲ ၦဘံၪ့ယမံၫ့ဖိၪ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪလီၫ. 

1 ဆၧဖၭန့ နံၫမံၩ့လမံၩ့နီၪ ဂဲၫထၪ့ လၧစစံမအၧၫ့ အဂး, လၧစစံမအၧၫ့ဖိၪ လဒီၪ့ အဂး, ဘဲၫအဂံၪ့ဒီၪ့လဖၪ အၥိၭနီၪလီၫ. တၭ အဝ့ၫၥံၪ အဆၧန့ၥၫ အီၪဝ့ၫ လၧၦယုဒၫဖိၪ အဆၧန့ၥၫ အဖၧၩ့လီၫ. 2 တၭ လၧအဆၧန့ၥၫ အကျၩနီၪ အီၪဝ့ၫ လၧဘံၫအၧၫၡံဘၫ ဒဲၡံဘၫ, ဒဲမိလဒၫ, 3 ဒဲဟၫဇၫရှုၫအ့လၭ, ဒဲဘၫလၫ, ဒဲအၫဇံၫ့, 4 ဒဲအ့လတိၫလၭ, ဒဲဘ့ၫၥူၫအ့လၭ, ဒဲဟီၫမၫ, 5 ဒဲဇံၭလၭ, ဒဲဘ့ၭ၁မၫကဘီၭ, ဒဲဟၫဇၫရှုၫစၫ, 6 ဒဲဘ့ၭ၁လ့ၭဘအီၭ, ဒဲၡရုဟံၫ့, ဒိၩ့ လဆံၫၥၧၫ့ဒိၩ့ အီၪလၧအတဝၫ့လဖၪလီၫ. 7 အၫအံၫ့, ရ့မၧၫ့, ဒဲအံၫၥၧၫ ဒဲအၫၡၫ့; ဒိၩ့ လံဒိၩ့ အီၪလၧအတဝၫ့လဖၪလီၫ. 8 တၭ ကယဲ တဝၫ့ လၧအအီၪဝၬဖီၩ့ ဒိၩ့လဖၪ ဖိးလၧဘၫအလၭဘံအၧၫ, ရၫမၭ လၧမုခံၫ့လခီၫ လီၫ. အဝ့ၫနီၪမွဲ ၦစံမအၧၫ့ဖိၪ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪလီၫ. 9 ဆၧမၩန့ ၦစံမအၧၫ့ဖိၪ အဆၧန့ၥၫ လၧၦယုဒၫဖိၪ အဆၧန့ၥၫ အကျၩလီၫ. အဂဲးဘဲၫယီၩ ၦယုဒၫဖိၪ အဂးနီၪ အၪလါကဲၪကၩ လၧအဂးလီၫ. မၩအၥၭဘဲၫနီၪတၭ, ၦစံမအၧၫ့ဖိၪ န့ဘၪ အဆၧန့ၥၫ လၧအဝ့ၫၥံၪ အဆၧန့ၥၫ အကျၩလီၫ, 10 တၭ ဆၧဖၭန့ ၥၧၫ့မံၩ့လမံၩ့နီၪ ဂဲၫထၪ့ လၧၦဇ့ၭဘလၧၫ့ဖိၪ အဂး ဘဲၫအဂံၪ့ဒီၪ့လဖၪ အၥိၭနီၪတၭ, အဝ့ၫၥံၪ အဆၧန့ၥၫ အနဲၩ့ထံၭနီၪ အီၪဝ့ၫ လၧစၫရံၭ, 11 တၭ အနဲၩ့ထံၭနီၪ လ့ၩထၪ့ လၧမၫဆမံၭနဲၩ့, ဒဲမၫရလၫ, ဒဲထီၩ့လၧဒၭဘၡ့ၭတၭ, ထီၩ့လၧထံၫချိၬ အီၪလၧယီၭနံၫအၫ့ အမ့ၬယၫ, 12 ကၠၪအၥၭ လၧစၫရံၭ လၧမုထၪ့လခီၫ ဖိးလၧခံစလီၭတၫဘၧၫ အနဲၩ့ထံၭတၭ, ထီးနီၪလဖၧၫ့ စဲၪ့ထၪ့ခွံၬဝ့ၫ လၧဒၪဘရၭ, ဒဲလ့ၩထၪ့ဝ့ၫ လၧယၫဖဲအၫ, 13 လ့ၩထၪ့ခွံၬဝ့ၫ ထီးနီၪ ဖိးလၧမုထၪ့လခီၫ, ထီၩ့ လၧဂံတၫဟံဖၧၫ, လၧအံတၫကၭဇံၫ့တၭ, စဲၪ့ထၪ့ဝ့ၫ လၧရ့ၫမၧၫ့ မ့ၭၥိအၫ, ထီၩ့လၧန့အၫတၭ, 14 အနဲၩ့ထံၭ လၧမုဖၩလခီၫနီၪ လ့ၩဎဲၪ့ဆၧ လၧဟၫ့နၫၥၫ့တၭ, စဲၪ့ထၪ့ခွံၬ ထီးနီၪ ထီးခိၪလီၩ့ဆူၭ ယံဖၥၫအ့လၭ, 15 ဒဲကၭတၫ ဒဲနဟၫလလၭ, ဒဲၡံမရၧၫ့, ဒဲအံဒလၫ, ဒဲဘ့ၭ၁လံၫဟံၫ့လီၫ. ဒိၩ့ လဆံၫနံၫဒိၩ့ အီၪလၧအတဝၫ့လဖၪလီၫ. 16 (အဝ့ၫယီၩ မွဲ ၦဇ့ၭဘလၧၫ့ဖိၪလဒီၪ့ လၧအဆၧန့ၥၫ ဘဲၫအဂံၪ့ဒီၪ့လဖၪ အၥိၭနီၪ, ဒိၩ့လဖၪနီၪ အီၪလၧအတဝၫ့လဖၪလီၫ. ထံၫခး လၧၦအံစခၫဖိၪ အဒီၪ့ န့ဘၪဝ့ၫ. 17 တၭ ဆၧဖၭန့ လံမံၩ့လမံၩ့ ဂဲၫထၪ့ လၧစအံစခၫ အဂး, လၧၦအံစခၫဖိၪ အဂး ဘဲၫအဂံၪ့ဒီၪ့လဖၪ အၥိၭနီၪလီၫ. 18 တၭ အဝ့ၫၥံၪ အနဲၩ့ထံၭနီၪ, အီၪဝ့ၫ လၧယ့ၭစြအ့လၭ, ဒဲခစၧၫလီၭ, ဒဲရှုနံၫ့, 19 ဒဲဟၭဖရ့အံၫ့, ဒဲၡဲဟီၫ့, ဒဲအၫနဟၫရ့ၭ. 20 ဒဲရၫဘံၭ, ဒဲကံၭၡအၧၫ့, ဒဲအၫဘ့ၭ. 21 ဒဲရံမ့ၭ, ဒဲအံၫ့ဂၪ့နံၫ့, ဒဲအံၫ့ဟၭဒၫ, ဒဲဘ့ၭ၁ပၭဇ့ၭ, 22 ဒဲအနဲၩ့ထံၭနီၪ ထီၩ့လၧတၫဘီၫ, ဒဲၡဟၭဇမၭ, ဒဲဘ့ၭ၁ၡ့မ့ၭတၭ, အနဲၩ့ထံၭနီၪ စဲၪ့ထၪ့ ထီးနီၪ, ထီၩ့လၧယီၫဒၫ့ လီၫ. ဒိၩ့လဆံၫဎူၫဒိၩ့ အီၪလၧအတဝၫ့လဖၪလီၫ. 23 အနီၪမွဲ ၦအံစခၫဖိၪလဒီၪ့ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪ, ဒိၩ့လဖၪနီၪ အီၪလၧအတဝၫ့လဖၪလီၫ. 24 တၭ ဆၧဖၭန့ ယဲမံၩ့လမံၩ့နီၪ ဂဲၫထၪ့ လၧၦအၭၡၧၫဖိၪလဒီၪ့ အဂး, ဘဲၫအဂံၪ့ဒီၪ့လဖၪ အၥိၭနီၪလီၫ. 25 တၭ အဝ့ၫၥံၪ အနဲၩ့ထံၭနီၪ မွဲဟ့လကၭ, ဒဲဟၫလဲၫ, ဒဲဘံတံၫ, ဒဲအၪကၡၭ. 26 ဒဲအလၫ့မလ့ၭ, ဒဲအၫမၭ, ဒဲမၡံအ့လၭ, ဒဲထီၩ့လၧကၫမလၭ မုနုၬလခီၫ, ဒဲဖိးလၧၡဲၫဟီၫလံၭဘနၫ, 27 တၭ ကၠၪအၥၭ လၧမုထၪ့, လၧဘ့ၭ၁ဒၫဂၫ့, ဒဲထီၩ့လၧဇ့ၭဘလၧၫ့, ဒဲဖိးလၧခိၪလီၩ့ဆူၭ ယံၭဖၥၫအ့လၭ လီၩ့လၧဘ့ၭၥံၫမ့ၭ, ဒဲနံၫအ့လၭ လၧမုဖၩလခီၫတၭ, စဲၪ့ထၪ့ဝ့ၫ လၧကၫဘုလၭ လၧစူၪစ့ၪလခီၫ, 28 ဒဲဟံဘြၧၫ့, ဒဲရံဟီၭ, ဒဲဟၫမၫ့, ဒဲကၫနၫ, ဖိးလၧဇဲဒၧၫ့ ဖၭဒိၪ. 29 တၭ အနဲၩ့ထံၭနီၪ ကၠၪအၥၭ လၧရၫမၫ, ဒဲလၧဒိၩ့ဂုးခၧၫ့ တဲအၫ; ဒဲအနဲၩ့ထံၭနီၪ ကၠၪအၥၭ လၧဟိစၫတၭ; စဲၪ့ထၪ့ဝ့ၫနီၪ မွဲထီၩ့မၫဆမံၭနဲၩ့, လၧအနဲၩ့ထံၭနီၪ 30 ထီၩ့လၧအၭဇံၭ, ဒဲအၧၫမၫ, ဒဲအၫဖ့ၭ, ဒဲရံဟီၭ နီၪလီၫ. ဒိၩ့ နံၫဆံၫနံၫဒိၩ့ အီၪလၧအတဝၫ့လဖၪလီၫ. 31 အနီၪမွဲ ၦအၭၡၧၫဖိၪလဒီၪ့ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪ, ဒိၩ့လဖၪနီၪ အီၪလၧအတဝၫ့လဖၪ လီၫ. 32 တၭ ဆၧဖၭန့ ဎူၫမံၩ့လမံၩ့နီၪ ဂဲၫထၪ့ လၧၦနၭ၁လဲၫဖိၪ အဂး, လၧၦနၭ၁လဲၫဖိၪ အဂး ဘဲၫအဂံၪ့ဒီၪ့လဖၪ အၥိၭနီၪလီၫ. 33 တၭ အဝ့ၫၥံၪ အနဲၩ့ထံၭနီၪ စဲၪ့ထၪ့ခွံၬဝ့ၫ လၧဟ့လ့ၭ, လၧအၫလၫ့ ထီၩ့လၧဇၫအနၫနံၫ့, ဒဲအၫဒမံၫ, ဒဲနံက့ၭ, ဒဲယၭဘနံၫလၭ ဖိးလၧလၫကၧၫ့တၭ, စဲၪ့ထၪ့ခွံၬဝ့ၫနီၪ မွဲထီၩ့ယီၫဒၫ့, 34 တၭ အနဲၩ့ထံၭနီၪ ကၠၪအၥၭ လၧမုနုၬလခီၫ, လၧအၭဇနီၭတၫဘီၫတၭ, စဲၪ့ထၪ့ဝ့ၫ ထီးနီၪ လၧဟၧၭကီတၭ, ထီၩ့လၧဇ့ၭဘလၧၫ့ လၧမုခံၫ့လခီၫ, ဒဲထီၩ့လၧအၭၡၧၫ လၧမုနုၬလခီၫတၭ, ဖိးလၧယုဒၫ လၧယီၫဒၫ့ အနဲၩ့လီၩ့ လၧမုထၪ့လခီၫနီၪလီၫ. 35 တၭ ဒိၩ့ အီၪလၧအခိၪဒၧၩ့နီၪ မွဲဇံၭဒံၫ့, ဒဲဇၧၫ, ဒဲဟၫမၭ, ရၭကၭ, ဒဲခံၫ့နရ့ၭ, 36 အၫဒမၫ, ဒဲရၫမၫ, ဒဲဟၫဇၧၫ, 37 ဒဲက့ဒ့ၭ, ဒဲအ့ဒြအဲၫ, ဒဲအံၪ့ဟၫဇၧၫ, 38 ဒဲအဲရၧၫ့, ဒဲမံၭဒလ့လၭ, ဒဲဟိရံၫ့, ဒဲဘ့ၭၥၫနၭ, ဒဲဘ့ၭ၁ၡံမ့ၭလီၫ. ဒိၩ့ လဆံၫခွံၫဒိၩ့ အီၪလၧအတဝၫ့လဖၪလီၫ. 39 အနီၪမွဲ ၦနၭ၁လဲၫဖိၪ လဒီၪ့ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪ, ဒိၩ့လဖၪနီၪ အီၪလၧအတဝၫ့လဖၪလီၫ. 40 တၭ ဆၧဖၭန့ နွ့ၫမံၩ့လမံၩ့နီၪ ဂဲၫထၪ့ဝ့ၫ လၧၦဒၫ့ဖိၪ လဒီၪ့ အဂး, ဘဲၫအဂံၪ့ဒီၪ့လဖၪ အၥိၭနီၪလီၫ. 41 တၭ အဆၧန့ၥၫ အနဲၩ့ထံၭနီၪ, မွဲဇိရၫ, ဒဲအ့ၭၡတ့ၫအီလၭ, ဒဲအၧၫၡံမ့ၭ, 42 ဒဲၡၫအၫလဘံၫ့, ဒဲအၭဇလၧၫ့, ဒဲယံၭ၁လၫ, 43 ဒဲအံလၧၫ့, ဒဲတံၫ့မန့ၥၭ, ဒဲအ့ကြၧၫ့, 44 ဒဲအ့ၫတံလကံၫ, ဒဲဂံၭဘံၫၥၧၫ့, ဒဲဘၫအလၭ, 45 ဒဲယ့ဟၧၭ, ဘံၫ့န့ၫဘံရၭ, ဒဲဂၭ၁ရံမၧၫ့, 46 ဒဲမယၫကၧၫ့, ဒဲရၫကၧၫ့ တၭ, အနဲၩ့ထံၭ အီၪဝ့ၫ လၧယီၫပၫ အမ့ၬယၫလီၫ. 47 တၭ ၦဒၫ့ဖိၪ အခးနဲၩ့ထံၭနီၪ စဲၪ့ထၪ့ခွံၬ လၧအဝ့ၫၥံၪ အဂးလီၫ. တၭ ၦဒၫ့ဖိၪ လ့ၩဒုၭ ဆၧထၫ့ဒၩ လံၡံၫ့တၭ, မၩန့ဝ့ၫတၭ ဖ့ၬခွံၬဝ့ၫ လၧနၭအနါတၭ, မၩန့ဆီၪ့ဝ့ၫ ဒဲအီၪလၧအဖၧၩ့တၭ, ဖျိၬ လံၡံၫ့အမံၩ့ လၧဒၫ့ ဘဲၫအဖါအမံၩ့ ဒၫ့ အၥိၭနီၪလီၫ. 48 အနီၪမွဲ ၦဒၫ့ဖိၪလဒီၪ့ အဆၧန့ၥၫ, ဘဲၫအဂံၪ့ဒီၪ့လဖၪ အၥိၭနီၪ, ဒိၩ့လဖၪနီၪ အီၪလၧအတဝၫ့လဖၪလီၫ. 49 ထီးအဝ့ၫၥံၪ အၪ့နၩ့ဖၭ ခး လၧအဆၧန့ၥၫ အဂး အဆၧၫ့, ဘဲၫခးအနဲၩ့ထံၭလဖၪ အၥိၭနီၪ ဂီၩ့တၭ, ၦအံၫစရ့လၭဖိၪ ဖ့ၪလၫ့ စနိၫ့ အဖိၪခွၫ စယီရှုၫအ့ၫ အဆၧန့ၥၫ လၧအဝ့ၫၥံၪ အကျၩ, 50 ဘဲၫဆၧလၧယဟိဝၩအလူ အၥိၭနီၪ အဝ့ၫၥံၪ ဖ့ၪလၫ့ ဒိၩ့လဒိၩ့ လၧအအၪ့ကံၩ့ဝ့ၫ, တံၫမနၭစံရၫ လၧခိၪလီၩ့ အံဖြံၫ့ အလီၩ့လီၫ. တၭ အဝ့ၫဒၪ မၩကဲၪထၪ့ ဒိၩ့နီၪ, အီၪဝ့ၫ ထီးနီၪလီၫ.  51 အဝ့ၫၥံၪနီၪမွဲ ဆၧန့ၥၫလဖၪ လၧၦလုဆၧ စအံၫလအ့ဇၧၫ, ဒဲစနိၫ့ အဖိၪခွၫ စယီရှုၫအ့ၫ, ဒဲၦအံၫစရ့လၭဖိၪ အဒီၪ့ အဖါအခိၪလဖၪ ဖၭဆၧ အကၠီၩ့တၭ, အၪ့နၩ့ဖၭဝ့ၫ လၧဆၧန့ၥၫ အဂး လၧၡဲလိၫ အဖၧၩ့ လၧယဟိဝၩ အမ့ၬယၫ, ထီးဆၧအီၪကီၪ့ အတဲၩဆံၫ့ဎံၪ အတရၫ့နီၪလီၫ. တၭ အဝ့ၫၥံၪ အၪ့နၩ့ဖၭ ထံၫၥံၪခးၥံၪ အဆၧၫ့ ဂီၩ့ဝ့ၫဒၪ ဘဲၫနီၪလီၫ. 

1 ယဟိဝၩ ချဲၩ့ဆၧ လၧစယီၡုၫအ့ၫတၭ, စံၭဝ့ၫဒၪ, 2 ချဲၩ့ဆၧ လၧၦအံၫစရ့လၭဖိၪတၭ, စံၭ, အီၪက့ၪ ဒိၩ့ဖလ့ၬ လၧနၥံၪ အဂး ဘဲၫလၧယချဲၩ့ဆၧ လၧနၥံၪ လၧစမိစ့ၭ အစူၪဖၧၩ့ လၧအဂဲးအကၠီၪ့, 3 ဘဲၫၥိၭ ၦလၧအမၩၥံၫခွံၬ ၦလဂၩ လၧအမၩၥံၫရှုၭဆၧ အကၠီၩ့တၭ လၥ့ၪယၫဘၪဝ့ၫနီၪ မိစဲၪ့ လၧအအီၪတၭ, မိကဲၪထၪ့ ဆၧဖီၩ့ဖျ့ၭ လၧနၥံၪ အဂး လၧၦအၪ့ဎၬဆၧၥွံၪ လဂၩနီၪလီၫ. 4 တၭ ထီးၦလၧအစဲၪ့ဆၧ လၧဒိၩ့နီၪ လဖျိၪ့ဖျိၪ့ မိဆၧၫ့ထုၪ့ လၧဒိၩ့အတရၫ့တၭ, မိချဲၩ့ဆၧ လၧဒိၩ့ အၦၥုၪ့က့ၭၥၭၡါ အနါဖၧၩ့တၭ, အဝ့ၫၥံၪ မိဘၪမၩန့ဝ့ၫ လၧဒိၩ့ဖၧၩ့ လၧအအီၪတၭ, ဖ့ၪလၫ့ဝ့ၫ လၧအလး, ဘဲၫၥိၭ အမိအီၪက့ၪဝ့ၫ လၧအကျၩလီၫ. 5 တၭ ၦအၪ့ဎၬဆၧၥွံၪ လဂၩနီၪ အ့ၪလီၩ့ဆီးဝ့ၫတၭ အဝ့ၫၥံၪ ထီးဖ့ၪလၫ့ခွံၬ ၦမၩၥံၫဆၧ လၧအဝ့ၫဒၪ အစူၪဖၧၩ့ လဂ့ၩ. အဂဲးဘဲၫယီၩ မွဲအလၥ့ၪယၫဘၪဝ့ၫတၭ, ဖ့ၬဘၪ ၦလၧအနဲၩ့ထံၭတၭ, မ့ၬလဲၩဝ့ၫဒၪ လၧအခီၩနီၪအ့ၬ. 6 မွဲအမိဘၪ အီၪလၧဒိၩ့ဖၧၩ့နီၪ ထီးအဆၧၫ့ထုၪ့ လၧဆၧအီၪကီၪ့ အမ့ၬယၫ လၧဆၧစ့ၩရၫ့ အဂး, ဒဲထီးၦလုဆၧအခိၪ လၧအအီၪ လၧမုနံၩလဖၪနီၪ ၥံၫဝ့ၫလီၫ. ထီးနီၪလဖၧၫ့ ၦမၩၥံၫဆၧ မိဂဲၫထဲၩ့ထဲၩ့ဝ့ၫ လၧအဒိၩ့ဒၪဝ့ၫနီၪ ဒဲလၧအဂံၪ့ဒၪဝ့ၫ, လၧဒိၩ့လဖျိၪ့ လၧအစဲၪ့ထၪ့ခွံၬဝ့ၫ လၧအဖၧၩ့လီၫ. 7 တၭ အဝ့ၫၥံၪ အီၪက့ၪလၩ့ဝ့ၫ လၧကၫဒ့ၭ လၧဂၫလလံၫ အဖၧၩ့, လၧခိၪလီၩ့ နၭ၁လဲၫ အလီၩ့, ဒဲၡံခံၫ့ လၧခိၪလီၩ့ အံဖြံၫ့ အလီၩ့, ဒဲကၧၫယၭအၫဘၫ, အနီၪမွဲ ဟံဘြၧၫ့ လၧခိၪလီၩ့ ယုဒၫ အလီၩ့လီၫ. 8 တၭ လၧယီၫဒၫ့ ဝါလခီၫ, ဆဲၫဎၩ့ လၧယ့ၫရခိၫ လၧမုထၪ့လခီၫနီၪ အဝ့ၫၥံၪ အီၪက့ၪလၩ့ဝ့ၫ လၧဘံဇၧၫ, လၧၡါမုနၧၫ့ဖၫ လၧဆၧပျၩ့ဖၧၩ့ လၧစရုဘံၫ့ လဒီၪ့ အကျၩ, ဒဲရၫမီၭ လၧဂံလအၭ အဖၧၩ့ လၧစဂၭ လဒီၪ့ အကျၩ, ဒဲဂိလၫ့ လၧဘၫၡၫ့ အဖၧၩ့ လၧစမနၭစ့ၫ လဒီၪ့ အကျၩလီၫ. 9 တၭ အဝ့ၫၥံၪနီၪမွဲ ဒိၩ့ လၧအဘၪ ဆၧအီၪက့ၪလၩ့ဝ့ၫ လၧၦအံၫစရ့လၭဖိၪ ထီးအလူၬ အဂး, ဒဲလၧၦလခီၫဘၩ့မုးဖိၪ လၧအအီၪဝ့ၫ လၧအကျၩ အဂး, ဘဲၫၥိၭ ထီးဒၪ ၦလၧအမၩၥံၫရှုၭ ၦလဂၩ လၧအလၥ့ၪယၫဘၪဆၧ အကၠီၩ့ လဂၩဂၩနီၪ မိစဲၪ့ဝ့ၫ ထီးနီၪတၭ, ဘိၩ့အလချုၭ ဆၧၫ့ထုၪ့ဒံၭဘၪ လၧဆၧအီၪကီၪ့ အမ့ၬယၫနီၪ, လမိၥံၫဘၪ လၧၦအၪ့ဎၬဆၧၥွံၪ လဂၩ အစူၪဖၧၩ့လီၫ. 

1 တၭ ၦလံဝဲၫဖိၪ အဖါအခိၪလဖၪ ၥုၭဘူၭအၥၭ လၧၦလုဆၧ စအံၫလအ့ဇၧၫ, ဒဲစနိၫ့ အဖိၪခွၫ စယီရှုၫအ့ၫ, ဒဲလၧၦအံၫစရ့လၭဖိၪ အဒီၪ့လဖၪ အဖါၥံၪ အခိၪလဖၪ အအီၪ, 2 တၭ ချဲၩ့ဆၧ လၧအဝ့ၫၥံၪ လၧၡဲလိၫ လၧကၫနအၫ့ အဖၧၩ့တၭ, စံၭဝ့ၫဒၪ, ယဟိဝၩ မၪလူၬဆၧ လၧစမိစ့ၭ အစူၪဖၧၩ့ လၧအမိဖ့ၪလၫ့ ပၧၩ လၧဒိၩ့လဖၪ, ဘဲၫၥိၭ ပမိအီၪ လၧအဖၧၩ့, ဒဲအဆၧအၪ့အဆၪအလးလဖၪ လၧပဆၧဖိၪဆၧဎါ အဒိၩ့လဖၪ အဂးလီၫ. 3 တၭ ၦအံၫစရ့လၭဖိၪ ဖ့ၪလၫ့ ၦလံဝဲၫဖိၪ အဆၧန့ၥၫ လၧအကျၩ ဘဲၫယဟိဝၩ အဆၧမၪလူၬ အၥိၭနီၪ, ဒိၩ့လဖၪယီၩ, ဒဲအဆၧအၪ့အဆၪအလးလဖၪနီၪလီၫ. 4 တၭ ဆၧဖၭန့နီၪ ဂဲၫထၪ့ လၧၦကိဟၭဖိၪ အဂံၪ့ဒီၪ့လဖၪ အဂး; ဒဲၦလုဆၧ စအၫရၧၫ့ အဖိၪ လၧၦလံဝဲၫဖိၪ အကျၩနီၪ ဖၭဆၧတၭ, န့ ဒိၩ့ လဆံၫၥၧၫ့ဒိၩ့ လၧစယုဒၫ လဒီၪ့ အကျၩ, ဒဲလၧစစံမအၧၫ့ လဒီၪ့ အကျၩ, ဒဲလၧစဘံၪ့ယမံၫ့ လဒီၪ့ အကျၩနီၪလီၫ. 5 တၭ ၦကိဟၭဖိၪ လၧအအီၪလၩ့ထးလဖၪနီၪ ဖၭဆၧ တၭ, န့ဘၪ ဆံၫဒိၩ့ လၧစအံဖြံၫ့ လဒီၪ့ အဂံၪ့ဒီၪ့လဖၪ အကျၩ, ဒဲလၧစဒၫ့ လဒီၪ့ အကျၩ, ဒဲလၧစမနၭစ့ၫ လခီၫဒီၪ့ အကျၩလီၫ. 6 ၦဂၧၡၧၫ့ဖိၪနီၪ ဖၭဆၧတၭ, န့ဘၪ ဒိၩ့ လဆံၫၥၧၫ့ဒိၩ့, လၧစအံစခၫ လဒီၪ့ အဂံၪ့ဒီၪ့လဖၪ အကျၩ, ဒဲလၧစအၭၡၧၫ လဒီၪ့ အကျၩ, လၧစနၭ၁လဲၫ လဒီၪ့ အကျၩ ဒဲလၧစမနၭစ့ၫ လခီၫဒီၪ့ အကျၩ လၧဘၫၡၫ့ အဖၧၩ့လီၫ. 7 တၭ ၦမရၫရဲၫဖိၪ, ဘဲၫအဂံၪ့ဒီၪ့လဖၪ အၥိၭနီၪ န့ဘၪ ဒိၩ့ လဆံၫနံၫဒိၩ့, လၧစရုဘံၫ့ လဒီၪ့ အကျၩ, ဒဲလၧစဂၭ လဒီၪ့ အကျၩ, ဒဲလၧစဇ့ၭဘလၧၫ့ လဒီၪ့ အကျၩလီၫ. 8 တၭ ၦအံၫစရ့လၭဖိၪ ဖၭဆၧတၭ, ဖ့ၪလၫ့ ၦလံဝဲၫဖိၪ လၧဒိၩ့လဖၪနီၪ, ဒဲအဆၧအၪ့အဆၪအလးလဖၪ, ဘဲၫ ယဟိဝၩ မၪလူၬဆၧ လၧစမိစ့ၭ အစူၪဖၧၩ့ အၥိၭနီၪလီၫ. 9 တၭ လၧၦယုဒၫဖိၪ လဒီၪ့ အကျၩ, ဒဲၦစံမအၧၫ့ဖိၪ လဒီၪ့ အကျၩနီၪ, အဝ့ၫၥံၪ ဖ့ၪလၫ့ဝ့ၫ လၧဒိၩ့လဖၪယီၩ လၧၦကိၭအမံၩ့ ဘဲၫယီၩ, 10 လၧစအၫရၧၫ့ အဖိၪ, လၧၦကိဟၭဖိၪ အဂံၪ့ဒီၪ့လဖၪ အကျၩ, လၧၦလံဝဲၫဖိၪ အကျၩနီၪ န့ဘၪ ဆၧဖၭန့ လၧအခၪ့ထံၭ လမံၩ့, 11 တၭ အဝ့ၫၥံၪ ဖ့ၪလၫ့ဝ့ၫ လၧစအၫဘၫ အဒိၩ့, စအၫနၭ အဖါ, အဝ့ၫနီၪ မွဲဟံဘြၧၫ့ အီၪဝ့ၫ လၧယုဒၫ အခိၪလီၩ့ ထိၩ့ချိၬ, အီၪလၧအဆၧအၪ့အဆၪအလး ဝၬဖီၩ့ဝ့ၫလီၫ. 12 အ့ၪမွဲ ဂၪ့ခိၪ အဝၩ့လဖၪ ဘၪဆဲၫ့ လၧဒိၩ့နီၪ, ဒဲအတဝၫ့လဖၪ, ဖ့ၪလၫ့ဝ့ၫ လၧစယဖၧၫနံၫ အဖိၪခွၫ စကၫလ့ၭ လၧအဆၧန့ၥၫ အဂးလီၫ. 13 တၭ အဝ့ၫၥံၪ ဖ့ၪလၫ့ဝ့ၫ လၧၦလုဆၧ စအၫရၧၫ့ အဖိၪ လၧဟံဘြၧၫ့ အီၪလၧအဆၧအၪ့အဆၪအလး, ဒိၩ့ဖလ့ၬ လၧၦမၩၥံၫဆၧ အဂး, ဒဲလံၭဘနၫ အီၪလၧအဆၧအၪ့အဆၪအလး, 14 ဒဲယၭတၧၫ, ဒဲအဆၧအၪ့အဆၪအလး, ဒဲအ့ၡတ့ၫမိအၫ, ဒဲအဆၧအၪ့အဆၪအလး, 15 ဒဲဟိလၧၫ့ ဒဲအဆၧအၪ့အဆၪအလး, ဒဲဒံဘၧၫ ဒဲအဆၧအၪ့အဆၪအလး, 16 ဒဲအၫအံၫ့ ဒဲအဆၧအၪ့အဆၪအလး, ဒဲယၧၭတၫ ဒဲအဆၧအၪ့အဆၪအလး, ဒဲဘ့ၭ၁ၡံမ့ၭ ဒဲအဆၧအၪ့အဆၪအလး, ဒိၩ့ ခွံၫဒိၩ့ လၧၦနံၫဒီၪ့နီၪ အကျၩလီၫ. 17 တၭ လၧစဘံၪ့ယမံၫ့ လဒီၪ့ အကျၩနီၪ, ဂံဘအၧၫ့ ဒဲအဆၧအၪ့အဆၪအလး, ဒဲဂ့ဘၫ ဒဲအဆၧအၪ့အဆၪအလး, 18 အၫ့နၥီၭ ဒဲအဆၧအၪ့အဆၪအလး, အၫလမၧၫ့ ဒဲအဆၧအၪ့အဆၪအလး, ဒိၩ့ လံဒိၩ့လီၫ. 19 ၦလုဆၧ စအၫရၧၫ့ အဖိၪၥံၪအဒိၩ့ ထီးအလူၬနီၪ မွဲဒိၩ့ လဆံၫၥၧၫ့ဒိၩ့ အီၪလၧအဆၧအၪ့အဆၪအလးလဖၪလီၫ. 20 တၭ ၦကိဟၭဖိၪၥံၪ အဂံၪ့ဒီၪ့လဖၪ, ၦလံဝဲၫဖိၪ လၧအအီၪလၩ့ထး လၧၦကိဟၭဖိၪ အကျၩနီၪ, အဝ့ၫၥံၪ န့ဘၪ အဆၧဖၭ အဒိၩ့လဖၪ လၧစအံဖြံၫ့ လဒီၪ့ အကျၩ လီၫ. 21 တၭ အဝ့ၫၥံၪ ဖ့ၪလၫ့ဝ့ၫ လၧၡံခံၫ့ ဒဲအဆၧအၪ့အဆၪအလး လၧခိၪလီၩ့ အံဖြံၫ့ အလီၩ့, ဒိၩ့ဖလ့ၬ လၧၦမၩၥံၫဆၧ အဂး, ဒဲဂ့ဇၧၫ ဒဲအဆၧအၪ့အဆၪအလး, 22 ကံၭဘဇ့ၭအံၫ့ ဒဲအဆၧအၪ့အဆၪအလး, ဒဲဘ့ၭ၁ဟိရၧၫ့ ဒဲအဆၧအၪ့အဆၪအလး, ဒိၩ့ လံဒိၩ့လီၫ. 23 တၭ လၧစဒၫ့ လဒီၪ့ အကျၩနီၪ အ့ၫလတံက့ၫ ဒဲအဆၧအၪ့အဆၪအလး, ဂံဘၥၧၫ့ ဒဲအဆၧအၪ့အဆၪအလး, 24 အၭဇလၧၫ့ ဒဲအဆၧအၪ့အဆၪအလး, ဂၭ၁ရံမၧၫ့ ဒဲအဆၧအၪ့အဆၪအလး, ဒိၩ့ လံဒိၩ့လီၫ. 25 တၭ လၧစမနၭစ့ၫ အလခီၫဒီၪ့ အကျၩနီၪ တၫနၭ ဒဲအဆၧအၪ့အဆၪအလး, ဒဲဂၭ၁ရံမၧၫ့ ဒဲအဆၧအၪ့အဆၪအလး, ဒိၩ့ နံၫဒိၩ့ လီၫ. 26 ဒိၩ့ ထီးအလူၬ အီၪလၧအဆၧအၪ့အဆၪအလးလဖၪ လၧၦကိဟၭဖိၪ အဂံၪ့ဒီၪ့လဖၪ လၧအအီၪလၩ့ထး အဂးနီၪ ဆံၫဒိၩ့လီၫ. 27 တၭ ၦဂၧၡၧၫ့ဖိၪၥံၪ အဂံၪ့ဒီၪ့လဖၪ လၧၦလံဝဲၫဖိၪ အကျၩနီၪ, န့ဘၪ ကိလၫ့ ဒဲအဆၧအၪ့အဆၪအလး လၧဘၫၡၫ့ အဖၧၩ့, ဒိၩ့ဖလ့ၬ လၧၦမၩၥံၫဆၧ အဂး ဒဲဘံၫၡတ့ရၫ ဒဲအဆၧအၪ့အဆၪအလး, ဒိၩ့ နံၫဒိၩ့ လၧစမနၭစ့ၫ အလခီၫဒီၪ့ အကျၩလီၫ. 28 တၭ လၧအံစခၫ လဒီၪ့ အကျၩနီၪ ကံၡၧၫ့ ဒဲအဆၧအၪ့အဆၪအလး, ဒဲဒၫဘရံၫ ဒဲအဆၧအၪ့အဆၪအလး, 29 ယၫမုၫၥၫ ဒဲအဆၧအၪ့အဆၪအလး, အံၪ့ဂၫ့နံၫ့ ဒဲအဆၧအၪ့အဆၪအလး, ဒိၩ့ လံဒိၩ့လီၫ. 30 တၭ လၧအၭၡၧၫ လဒီၪ့ အကျၩနီၪ မဲၡလၭ ဒဲအဆၧအၪ့အဆၪအလး, ဒဲအၭဘဒၫ့ ဒဲအဆၧအၪ့အဆၪအလး, 31 ဟ့လကၭ ဒဲအဆၧအၪ့အဆၪအလး, ဒဲရ့ဟီၭ ဒဲအဆၧအၪ့အဆၪအလး, ဒိၩ့ လံဒိၩ့လီၫ. 32 တၭ လၧနၭ၁လဲၫ လဒီၪ့ အကျၩနီၪ ကၫဒ့ၭ လၧဂၫလလံၫ အဖၧၩ့ ဒဲအဆၧအၪ့အဆၪအလး, ဒိၩ့ဖလ့ၬ လၧၦမၩၥံၫဆၧ အဂး, ဒဲဟၫမီၭဒီၫ ဒဲအဆၧအၪ့အဆၪအလး, ဒဲကၫတၫ့ ဒဲအဆၧအၪ့အဆၪအလး, ဒိၩ့ ၥၧၫ့ဒိၩ့လီၫ. 33 ၦဂၧၡၧၫ့ဖိၪ အဒိၩ့ ထီးအလူၬ ဘဲၫအဂံၪ့ဒီၪ့လဖၪ အၥိၭနီၪ မွဲဒိၩ့ လဆံၫၥၧၫ့ဒိၩ့ အီၪလၧအဆၧအၪ့အဆၪအလးလဖၪလီၫ. 34 တၭ ၦမရၫရဲၫဖိၪၥံၪ အဂံၪ့ဒီၪ့လဖၪ, ၦလံဝဲၫဖိၪ လၧအအီၪလၩ့ထး လၧစဇ့ၭဘလၧၫ့ အဒီၪ့ အကျၩလဖၪနီၪ န့ဘၪ ယီၭနံၫအၫ့ ဒဲအဆၧအၪ့အဆၪအလး, ဒဲကၫတၫ ဒဲအဆၧအၪ့အဆၪအလး, 35 ဒံၫမနၫ ဒဲအဆၧအၪ့အဆၪအလး, နဟၫလအ့လၭ ဒဲအဆၧအၪ့အဆၪအလး, ဒိၩ့ လံဒိၩ့လီၫ. 36 တၭ လၧစရုဘံၫ့ လဒီၪ့ အကျၩနီၪ, ဘံဇၧၫ ဒဲအဆၧအၪ့အဆၪအလး, ဒဲယဟၫဇၫ, ဒဲအဆၧအၪ့အဆၪအလး, 37 က့ဒမီၭ ဒဲအဆၧအၪ့အဆၪအလး, ဒဲမံၫဖၫအၭ ဒဲအဆၧအၪ့အဆၪအလး, ဒိၩ့ လံဒိၩ့လီၫ. 38 တၭ လၧစဂၭ လဒီၪ့ အကျၩနီၪ ရၫမီၭ ဒဲအဆၧအၪ့အဆၪအလး, လၧဂံလအၭ အဖၧၩ့, ဒိၩ့ဖလ့ၬ လၧၦမၩၥံၫဆၧ အဂး, ဒဲမၫဟန့အံၫ့ ဒဲအဆၧအၪ့အဆၪအလး, 39 ဟ့ၭၡဘၫ့ ဒဲအဆၧအၪ့အဆၪအလး, ဒဲယၫဇၧၫ ဒဲအဆၧအၪ့အဆၪအလး, ဒိၩ့ ထီးအလူၬမွဲ ဒိၩ့ လံဒိၩ့လီၫ. 40 တၭ ၦမရၫရဲၫဖိၪၥံၪ ဘဲၫအဂံၪ့ဒီၪ့လဖၪ အၥိၭ, လၧအအီၪလၩ့ထး လၧၦလံဝဲၫဖိၪ အဂံၪ့ဒီၪ့လဖၪ အကျၩနီၪ အဆၧဖၭန့ အဒိၩ့ ထီးအလူၬမွဲ ဒိၩ့ လဆံၫနံၫဒိၩ့လီၫ. 41 တၭ ၦလံဝဲၫဖိၪ အဒိၩ့ ထီးအလူၬ လၧအအီၪဝ့ၫ လၧၦအံၫစရ့လၭဖိၪ အဆၧန့ၥၫ အကျၩနီၪ မွဲဒိၩ့ လံဆံၫဎိၭဒိၩ့ အီၪလၧအဆၧအၪ့အဆၪအလးလဖၪလီၫ. 42 ဒိၩ့လဖၪနီၪ မွဲလဒိၩ့ လၧအဆၧအၪ့အဆၪအလး ဝၬဖီၩ့ဝ့ၫ, လဒိၩ့ အီၪလၧအဆၧအၪ့အဆၪအလး ဝၬဖီၩ့ဝ့ၫ ဆုၬဆုၬလီၫ. ဒိၩ့ ထီးအလူၬနီၪ အီၪ ဘဲၫနီၪလီၫ. 43 တၭ ယဟိဝၩ ဖ့ၪလၫ့ အံၫစရ့လၭ လၧထံၫၥံၪခးၥံၪ ထၧၫ့ဘံၪ့ယၫ ဘဲၫအဆိၪလၩ့အၥၭ လၧအဖါလဖၪ အၥိၭ လၧအမိဖ့ၪလၫ့ဝ့ၫတၭ, အဝ့ၫၥံၪ မၩန့ဝ့ၫတၭ, အီၪဝ့ၫ လၧအဖၧၩ့လီၫ. 44 တၭ ယဟိဝၩ ဖ့ၪလၫ့ဝ့ၫ လၧဆၧအီၪပွံၭ ဝၬဖီၩ့ဝ့ၫ, ဘဲၫကယဲ ဆၧလၧအဆိၪလၩ့အၥၭ လၧအဖါလဖၪ အၥိၭနီၪတၭ, ၦလၧအဒုၪအဒၩ အကျၩနီၪ ဆၧၫ့ထုၪ့ဘၪ လၧအမ့ၬယၫနီၪ နးဂၩအ့ၬ. ယဟိဝၩ ဖ့ၪလၫ့ခွံၬ အဒုၪအဒၩ ထီးအလူၬ လၧအစူၪဖၧၩ့လီၫ. 45 လၧကယဲ ဆၧချဲၩ့အဂ့ၩ အကျၩ လၧယဟိဝၩ လီၩဘၪ အံၫစရ့လၭ အၡၩဂံၪ့ဖိၪနီၪ လၩ့မါ နးထံၪအ့ၬ, လၧၫ့ထၪ့ဎွ့ၩထၪ့ဝ့ၫ ထီးအလူၬလီၫ. 

1 ထီးနီၪလဖၧၫ့ စယီရှုၫအ့ၫ ကိၭန့ ၦရုဘံၫ့ဖိၪ ဒဲၦဂၭဖိၪ, ဒဲၦမနၭစ့ၫဖိၪ အလခီၫဒီၪ့, 2 တၭ စံၭ အဝ့ၫၥံၪ, နၥံၪ ထီးန့ယူၭ ကယဲ ဆၧလၧယဟိဝၩ အခ့ၫအၡၩ စမိစ့ၭ မၪလူၬ နၥံၪတၭ, နၥံၪ ခိၭနၪယူၭ ယလူ လၧကယဲ ဆၧလၧယမၪလူၬနၥံၪယူၭ. 3 အၪနံၩအၪၥၫ့ ထီးမုဆၫလနံၩယီၩ, နၥံၪလ့ၩဒၪနၥံၪ အထၧၫ့ဖုဝဲအ့ၬ. နၥံၪ ထီးန့ယူၭ ဆၧအလူ ဘၪဆဲၫ့ လၧယဟိဝၩ နၥံၪအယွၩ အဆၧမၪလူၬလီၫ. 4 တၭ ဘိၩ့နဲၪ့ယီၩ ယဟိဝၩ နၥံၪအယွၩ ဖ့ၪလၫ့ယူၭ ဆၧအီၪပွံၭ လၧနၥံၪ အထၧၫ့ဖုဝဲယူၭ, ဘဲၫအချဲၩ့ဝဲၩဆၧ လၧအဝ့ၫၥံၪ အၥိၭနီၪတၭ, ဘိၩ့နဲၪ့ယီၩ ထဲၩ့ထဲၩ့ နၥံၪဝ့ၫ လၧနၥံၪ အတဲၩဖၧၩ့, လၧနၥံၪန့ၥၫဝ့ၫနီၪ လၧယဟိဝၩ အခ့ၫအၡၩ စမိစ့ၭ ဖ့ၪလၫ့ နၥံၪ လၧယီၫဒၫ့ ဝါလခီၫနီၪဆံၭ. 5 တၭ ထီးလၩ့နၥံၪအၥၭ တၡါ ဘဲၫၥိၭ နၥံၪ မိထီးန့ ဆၧမၪလူၬ, ဒဲဆၧၥီၪ့ဆၧၥၫ့ လၧယဟိဝၩ အခ့ၫအၡၩ စမိစ့ၭ မၪလူၬ နၥံၪ လၧနၥံၪ မိဘၪအဲၪ ယဟိဝၩ နၥံၪအယွၩ ဒဲဖိၬအဖၧၩ့ၥၭ ထီးအလူၬ, ဒဲထီးန့ အဆၧမၪလူၬ, ဒဲဖီၪ့ထၬ အဝ့ၫဒၪ ဒဲမၩ အဆၧ လၧနၥံၪအၥၭ ထၧၫ့ဖျိၪ့ယၫ, ဒဲနၥံၪအၥၭၡီၩ့ ထီးအလူၬနီၪဆံၭ. 6 စယီရှုၫအ့ၫ ဆိၪဂ့ၩဆိၪဘွၩ အဝ့ၫၥံၪနီၪ, ကွဲၪဖျါခွံၬဝ့ၫတၭ, အဝ့ၫၥံၪ ထဲၩ့ထဲၩ့ လၧအတဲၩလဖၪ အဖၧၩ့ လီၫ. 7 တၭ စမိစ့ၭ ဖ့ၪလၫ့ယူၭ ဆၧလၧစမနၭစ့ၫ အလခီၫဒီၪ့ လၧဘၫၡၫ့ အဖၧၩ့, ဒဲစယီရှုၫအ့ၫ ဖ့ၪလၫ့ဆၧ လၧအလခီၫဒၪ လၧအထၧၫ့ဖုဝဲ အကျၩ လၧယီၫဒၫ့ အမုနုၬ လၧယီၩလခီၫလီၫ. ထီးစယီရှုၫအ့ၫ ကွဲၪဖျါခွံၬ အဝ့ၫၥံၪဆ့ ဘဲၫၥိၭ အမိလ့ၩ လၧအတဲၩဖၧၩ့တၭ, မွဲအဆိၪဂ့ၩဆိၪဘွၩဝ့ၫလီၫ. 8 တၭ ချဲၩ့ဆၧ လၧအဝ့ၫၥံၪတၭ, စံၭဝ့ၫဒၪ, ထဲၩ့ထဲၩ့ လၧနၥံၪ အတဲၩဖၧၩ့ အီၪလၧဆၧစူၪလးခၪ့ခိၪ လၧအအၪ, ဒဲဆၧဖိၪဆၧဎါအဒိၩ့ အၪအၪလ့ၬ, ဒဲကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, ဒဲထီးၥံၪၡၬၥံၪ, ဒဲထၭ, ဒဲဆၧအကီၩ့အၥိၭ အၪအၪလ့ၬနီၪဆံၭ, ဆၧအၪ့ဂူၬန့ လၧနၥံၪအဒုၪအဒၩနီၪ အၪ့နၩ့ဖၭ လၧနၥံၪ အထၧၫ့ဖုဝဲလဖၪနီၪဆံၭ. 9 တၭ ၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫ အလခီၫဒီၪ့နီၪ ထဲၩ့ထဲၩ့ဝ့ၫတၭ, စဲၪ့ထၪ့ခွံၬဝ့ၫ လၧၦအံၫစရ့လၭဖိၪ အအီၪ လၧၡဲလိၫ အဖၧၩ့ လၧအအီၪ လၧခးကၫနအၫ့ အဖၧၩ့, ဘဲၫၥိၭ အမိလ့ၩထၪ့ လၧခးဂံလအၭ အဆၧန့ၥၫ အဂၪ့ခိၪ လၧအန့ဘၪဝ့ၫ ဘဲၫယဟိဝၩ အဆၧမၪလူၬ လၧစမိစ့ၭ အစူၪဖၧၩ့ အၥိၭနီၪလီၫ. 10 ထီးအဂဲၫထီၩ့ လၧယီၫဒၫ့ အနဲၩ့ လၧခးကၫနအၫ့ အဖၧၩ့နီၪတၭ, ၦရုဘံၫ့ဖိၪ, ဒဲၦဂၭဖိၪ ဒဲၦမနၭစ့ၫဖိၪ အလခီၫဒီၪ့နီၪ မၩထၪ့ ဆၧလုလး လၧယီၫဒၫ့ အနဲၩ့ထံၭ, ဆၧလုလး ဖျီၪဖၭဒိၪ လဖျိၪ့လီၫ. 11 တၭ ၦအံၫစရ့လၭဖိၪ နါဂၧၫ့ ၦစံၭဝ့ၫ, ယိခွါ, ၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ အလခီၫဒီၪ့ မၩထၪ့ ဆၧလုလး ဆဲၫဎၩ့ လၧခးကၫနအၫ့ လၧယီၫဒၫ့ အနဲၩ့ထံၭ ထီးၦအံၫစရ့လၭဖိၪ ခၫ့ဂၬဆၧအလးနီၪလီၫ. 12 တၭ ထီးၦအံၫစရ့လၭဖိၪ နါဂၧၫ့ဝ့ၫတၭ, ၦအံၫစရ့လၭဖိၪ အဆၧအီၪကီၪ့ ထီးအလူၬနီၪ အီၪကီၪ့ လၧၡဲလိၫ အဖၧၩ့ ဘဲၫၥိၭ အမိလ့ၩဒုၭၥုၭ ထၫ့ဒၩ အဝ့ၫၥံၪလီၫ. 13 တၭ ၦအံၫစရ့လၭဖိၪ အၪ့မၧၫ့လၩ့ ၦလုဆၧ စအံၫလအ့ဇၧၫ အဖိၪခွၫ စဖံနအၭ လဂၩ, လၧၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ အလခီၫဒီၪ့ လၧအအီၪ လၧခးဂံလအၭ အဖၧၩ့, 14 တၭ လၧအဝ့ၫဒၪ အၥိၭနီၪ ၦဒိၪ ဆံၫဂၩ, လဂံၪ့ အခိၪလဂၩ, လဂံၪ့ အခိၪလဂၩ, လၧအံၫစရ့လၭအဒီၪ့ ထီးအလူၬ အကျၩတၭ, လဂၩမွဲ အဖါအဂံၪ့ခိၪ, လဂၩ အဖါအဂံၪ့ခိၪ လၧအံၫစရ့လၭ အထီၫ့လဖၪ အကျၩနီၪ ဆုၬဆုၬလီၫ. 15 တၭ အဝ့ၫၥံၪ ဂဲၫဝ့ၫ လၧၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ အလခီၫဒီၪ့ အအီၪ, လၧဂံလအၭတၭ, ချဲၩ့ဆၧ လၧအဝ့ၫၥံၪတၭ, စံၭဝ့ၫဒၪ, 16 ယဟိဝၩ အဆၧအီၪကီၪ့ ထီးအလူၬ စံၭဘဲၫယီၩ, ဆၧမၩ လၧနၥံၪမၩမၪဘၪ အံၫစရ့လၭအယွၩယီၩ မွဲဘဲၫၥ့ၪလဲၪ; လၧနၥံၪ ကၠၪခွံၬနၥံၪအၥၭ လၧဆၧဖိၬ ယဟိဝၩ အခဲၫ့ လၧမုဆၫလနံၩယီၩ, လၧနၥံၪ မၩထၪ့ ဆၧလုလး ဘဲၫၥိၭ နၥံၪ မိပိၩ့ထၪ့ ယဟိဝၩ လၧမုဆၫလနံၩယီၩ မၬလဲၪ. 17 ပံအီၫ အဆၧအၧၩ့ လၧပလဆံၫ့ထၪ့ဒံၭဘၪ ခီးမုဆၫလနံၩယီၩ, မွဲ ဆံၭခိၬဖိၪ လၧပဂးဆ့ဧၪ. ဆၧၥံၫဖျဲၪ အီၪထၪ့ လၧယဟိဝၩ အဆၧအီၪကီၪ့ လါနၫ့တၭ, 18 နၥံၪ မိကၠၪခွံၬ နၥံၪအၥၭ လၧဆၧဖိၬ ယဟိဝၩ အခဲၫ့ လၧမုဆၫလနံၩယီၩဆ့ဧၪ. တၭ ဆၧမိမၩအၥၭ လၧနၥံၪ မိပိၩ့ထၪ့ ယဟိဝၩ လၧမုဆၫလနံၩယီၩတၭ, ကဲဂီၩလနံၩနီၪ အဝ့ၫဒၪ မိၥၭထၪ့ဘၪ အံၫစရ့လၭ အဆၧအီၪကီၪ့ ထီးအလူၬ လီၫ. 19 မွဲလါနၫ့ နၥံၪအဆၧဖီၪ့ထၬ အခး အ့ၪလဆံၫ့ဘၪ တၭ, ခၫ့ဂၬ လၧယဟိဝၩ အဆၧန့ၥၫ အခးဖၧၩ့, ထီးယဟိဝၩ အတဲၩဆံၫ့ဎံၪနီၪ အီၪဝ့ၫတၭ, မၩန့ဆၧ လၧပကျၩဆံၭ. အ့ၪမွဲ နၥံၪမၩ ဆၧလုလး လၧယဟိဝၩ ပယွၩ အဆၧလုလး အဖၫ့ခိၪတၭ, မွဲနၥံၪ ထီးပိၩ့ထၪ့ဘၪ ယဟိဝၩ လဂ့ၩ, ဒဲမွဲနၥံၪ ထီးပိၩ့ထၪ့ပၧၩ လဂ့ၩ, 20 စဇံရၫ အဖိၪခွၫ စအၫခၫ့ မၩမၪဆၧ လၧဆၧဆိၪအၧၩ့, ဒဲဆၧၥၭထၪ့ လၩ့ဘၪ လၧအံၫစရ့လၭ အဆၧအီၪကီၪ့ ထီးအလူၬ အဖၫ့ခိၪနီၪ မွဲအ့ၬဧၪ. တၭ ၦလဂၩနီၪ ဂၭဂီၩ့ လဂၩဎး လၧအဆၧအၧၩ့ အဖၧၩ့အ့ၬ. 21 ထီးနီၪလဖၧၫ့ ၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ အလခီၫဒီၪ့ ချဲၩ့ဆၧၫ့ဆၧတၭ, စံၭအံၫစရ့လၭ အထီၫ့ၥံၪ အခိၪလဖၪ. 22 ယဟိဝၩ, ယွၩလဖၪအယွၩ; ယဟိဝၩ ယွၩလဖၪအယွၩ, အဝ့ၫဒၪနီၪ ၥ့ၪယၫဝ့ၫ, ဒဲအံၫစရ့လၭ မိၥ့ၪယၫဆ့လီၫ. အ့ၪမွဲ ဆၧပိၩ့ထၪ့, ဒဲဆၧမၩမၪဘၪ ယဟိဝၩတၭ, ထီးမၩဖီၩ့မၩဖျ့ၭပၧၩ လၧမုဆၫလနံၩယီၩ လဂ့ၩ. 23 ပ အ့ၪမၩထၪ့ ဆၧလုလးယီၩ, ဘဲၫၥိၭ ပမိကၠၪခွံၬပၥၭ လၧဆၧဖိၬယဟိဝၩအခဲၫ့ မွဲဂ့ၩ, ဘဲၫၥိၭ မိလုထၪ့ ဆၧလုမ့ၪ မွဲဂ့ၩ, ဆၧမၩဘိၪ့ကိၪမုၬ မွဲဂ့ၩ, လၧအဖၫ့ခိၪ, အ့ၪမွဲ ဘဲၫပမိလုထၪ့ ဆၧလုဘၪလိၬအိၭလိၬ လၧအဖၫ့ခိၪ မွဲဂ့ၩတၭ, မွဲယဟိဝၩအနၫ့ဆါဒၪဝ့ၫ အၪ့ဎၬဆၧ ဆံၭ. 24 တၭမွဲ ပမၩ လၧပအၪ့ယိၪ ဆၧယီၩ အကၠီၩ့, ကဲခိၬနီၪ နၥံၪအဖိၪအလံၩ မိချဲၩ့ဆၧ လၧပဖိၪပလံၩတၭ, မိစံၭ, နၥံၪ မၩဆၧ လၧယဟိဝၩ အံၫစရ့လၭအယွၩ ဘဲၫၥ့ၪလဲၪ; 25 တၭ ယဟိဝၩ အီၪက့ၪ ယီၫဒၫ့ လၧဆၧအနဲၩ့အဎီၩ့ လၧနၥံၪ ဒဲပၧၩ အဘိၩ့ဆၧၩ့, ၦရုဘံၫ့ဖိၪ, ဒဲၦဂၭဖိၪၥံၪဧ့, နၥံၪ အဂး အီၪလၧယဟိဝၩ အဖၧၩ့ နးစီၪ့အ့ၬ. ဘဲၫနီၪၥိၭတၭ နၥံၪအဖိၪအလံၩ မိဒုၭ မၩဂၭဂီၩ့ ပဖိၪပလံၩ လၧအဆၧၥၭမဲၪယဟိဝၩ လီၫ. 26 မၩအၥၭဘဲၫနီၪတၭ ပစံၭ, မွဲပတဲၩ့ဝဲၩပၥၭ မၩ ဆၧလုလးဆံၭ. ဘဲၫၥိၭ ပမိမၩထၪ့ ဆၧလုလး လၧဆၧလုမ့ၪ အဂး မွဲအ့ၬ, လၧၦလုထၪ့ဆၧ အဂး မွဲအ့ၬ. 27 မွဲဘဲၫၥိၭ အမိကဲၪထၪ့ ဆၧထိးအၥၭ လၧပဘိၩ့ဆၧၩ့, ဒဲနၥံၪ အဘိၩ့ဆၧၩ့, ဒဲလၧပဆၨၩပဆၬၥံၪ လၧပလးခဲၫ့ အဂး, ဘဲၫၥိၭ ပမိမၩ ယဟိဝၩအဆၧ လၧအမ့ၬယၫ ဒဲပဆၧလုမ့ၪ, ဒဲပဆၧလုထၪ့လဖၪ, ဒဲပဆၧလုဘၪလိၬအိၭလိၬ, ဘဲၫၥိၭ ကဲခိၬနီၪ, နၥံၪအဖိၪအလံၩ ထီးစံၭ ပဖိၪပလံၩ, နၥံၪအဂး လအီၪဘၪ လၧယဟိဝၩ အဖၧၩ့နီၪ, လဂ့ၩ. 28 မၩအၥၭဘဲၫနီၪတၭ ပစံၭ, ကဲခိၬနီၪ ထီးအစံၭဆၧ လၧပၧၩ မွဲဂ့ၩ, လၧပဆၨၩပဆၬ မွဲဂ့ၩတၭ, ဆၧမၩအၥၭ လၧပမိစံၭပဝ့ၫ, ယိခွါ, ယဟိဝၩ အဆၧလုလးအဂၩ့ လၧပဖါလဖၪ မၩဝ့ၫ လၧဆၧလုမ့ၪ အဂး မွဲအ့ၬ. ဒဲလၧလုထၪ့ဆၧ အဂး မွဲအ့ၬ; အ့ၪမွဲ ဆၧထိးအၥၭ လၧနၥံၪ ဒဲပၧၩ အဘိၩ့ဆၧၩ့လီၫ. 29 လၧယဟိဝၩ ပယွၩ အဆၧလုလး လၧအအီၪဝ့ၫ လၧတဲၩဆံၫ့ဎံၪ အမ့ၬယၫနီၪ, ဆၧလုလး လၧဆၧလုမ့ၪ အဂး မွဲဂ့ၩ, လၧဆၧမၩဘိၪ့ကိၪမုၬ အဂး မွဲဂ့ၩ, လၧလုထၪ့ဆၧ အဂး မွဲဂ့ၩ, မွဲပထီးမၩထၪ့ဝ့ၫ ဒဲပိၩ့ထၪ့ဘၪ ယဟိဝၩ, ဒဲကၠၪခွံၬပၥၭ လၧဆၧဖိၬယွၩအခဲၫ့ လၧမုဆၫလနံၩယီၩ လဂ့ၩ. 30 တၭ ၦလုဆၧ စဖံနအၭ, ဒဲဆၧအီၪကီၪ့ အၦဒိၪ, ဒဲအံၫစရ့လၭ အထီၫ့ၥံၪအခိၪလဖၪ လၧအအီၪဝ့ၫ လၧအဝ့ၫဒၪ အၥိၭနီၪ နါဂၧၫ့ ဆၧချဲၩ့ လၧၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ ချဲၩ့ဝ့ၫနီၪ, ဂ့ၩဝ့ၫ လၧအဝ့ၫၥံၪ အမ့ၬယၫ လီၫ. 31 တၭ ၦလုဆၧ စအံၫလအ့ဇၧၫ အဖိၪခွၫ စဖံနအၭနီၪ စံၭၦရုဘံၫ့ဖိၪ, ဒဲၦဂၭဖိၪ, ဒဲၦမနၭစ့ၫဖိၪ, ဆၧလၧမုဆၫလနံၩယီၩ ပၥ့ၪယၫ လၧယဟိဝၩ အီၪဝ့ၫ လၧပကျၩ လီၫ. အဂဲးဘဲၫယီၩ နၥံၪ မၩမၪ ယဟိဝၩ လၧဆၧမၩယီၩအ့ၬ; မွဲနၥံၪ မၩဖီၩ့မၩဖျ့ၭယူၭ ၦအံၫစရ့လၭဖိၪ လၧယဟိဝၩ အစူၪဖၧၩ့ယူၭ. 32 တၭ ၦလုဆၧ စအံၫလအ့ဇၧၫ အဖိၪခွၫ စဖံနအၭ ဒဲၦဒိၪၥံၪနီၪ စဲၪ့ထၪ့ခွံၬ လၧၦရုဘံၫ့ဖိၪ, ဒဲလၧၦဂၭဖိၪ အအီၪ လၧဂံလအၭ အဖၧၩ့, ထဲၩ့ဝ့ၫ ထီၩ့လၧခးကၫနအၫ့ အဖၧၩ့ လၧၦအံၫစရ့လၭဖိၪ အအီၪတၭ, ထဲၩ့ဆိၬဝ့ၫ လၧဆၧချဲၩ့နီၪလီၫ. 33 မွဲအဂ့ၩဝ့ၫ လၧၦအံၫစရ့လၭဖိၪ အမ့ၬယၫတၭ, ၦအံၫစရ့လၭဖိၪ စံၭထၪ့အၪ့အူၭ ယွၩ တၭ, စံၭလၧအမိလ့ၩဒုၭၥုၭ ဘဲၫၥိၭ အမိမၩဂၭဂီၩ့ ထံၫၥံၪခးၥံၪ ထီးၦရုဘံၫ့ဖိၪ ဒဲၦဂၭဖိၪ အီၪဝ့ၫ လၧအဖၧၩ့နီၪ အ့ၬ. 34 တၭ ၦရုဘံၫ့ဖိၪ, ဒဲၦဂၭဖိၪ, ကိၭ ဆၧလုလးနီၪ အမံၩ့ ဆၧထိးအၥၭလီၫ. အဂဲးဘဲၫယီၩ မွဲဆၧထိးအၥၭ လၧပဘိၩ့ဆၧၩ့ လၧယဟိဝၩမွဲ ယွၩလီၫ. 

1 လၧယဟိဝၩ ဒုၭအီၪပွံၭ အံၫစရ့လၭ လၧအဒုၪအဒၩ အီၪဝၬဖီၩ့ဝ့ၫ အလးခဲၫ့ ယံၬယံၬတၭ, ဆၧမၩအၥၭ လၧစယီရှုၫအ့ၫ အၥၭၡါယူၭ, ဒဲလ့ၩနုၬယူၭ လၧမုနံၩလဖၪ အကျၩလီၫ. 2 တၭ စယီရှုၫအ့ၫ ကိၭန့ ၦအံၫစရ့လၭ ထီးအလူၬ, အၡၩၥုၪ့က့ၭၥၭၡါ, ဒဲအခိၪလဖၪ, ဒဲအၡၩစ့ၩရၫ့ခွးလဖၪ, ဒဲအၦဒိၪလဖၪတၭ, စံၭအဝ့ၫ,ၥံၪ, ယၥၭၡါဖီၩ, ယလ့ၩနုၬ လၧမုနံၩလဖၪ အကျၩ ယူၭ. 3 တၭ နၥံၪ ဒၪဘၪယူၭ ကယဲ ဆၧလၧယဟိဝၩ နၥံၪအယွၩ မၩ ၦဆၨၩလဖၪယီၩ လၧနၥံၪ အကၠီၩ့ယူၭ, အဂဲးဘဲၫယီၩ ယဟိဝၩ နၥံၪအယွၩ မွဲၦလၧအဒုၭဆၧ လၧနၥံၪ အဂးလီၫ. 4 ယိခွါ, လၧဖၭဆၧ အကၠီၩ့တၭ ယအၪ့နၩ့ဖၭယူၭ ၦဆၨၩလဖၪ လၧအအီၪလၩ့ထး လၧဆၧန့ၥၫ လၧနၥံၪအဒီၪ့လဖၪ အဂး, လၧယီၫဒၫ့ ဒဲကယဲ ၦဆၨၩ ထီးအလူၬ လၧယဒၪ့ထ့ၬခွံၬဝ့ၫ ဖိးလၧမၫဆမံၭဖၭဒိၪ လၧမုနုၬလခီၫယူၭ. 5 တၭ ယဟိဝၩ နၥံၪအယွၩနီၪ မိဒုၭစဲၪ့ထၪ့ခွံၬ အဝ့ၫၥံၪ လၧနၥံၪ အမ့ၬယၫ, ဒဲမိနၫ့ထၪ့ခွံၬဝ့ၫ ထီးနၥံၪ လဒၪဘၪတၭ, နၥံၪ မိန့ၥၫ အခး, ဘဲၫယဟိဝၩ နၥံၪအယွၩ ချဲၩ့ဝဲၩဆၧ လၧနၥံၪ အၥိၭနီၪလီၫ. 6 တၭ အီၪက့ၪဆီၪ့ နၥံၪအၥၭ တၡါ ဘဲၫၥိၭ နၥံၪ မိထီးန့ ဒဲမၩ ကယဲ ဆၧကွ့ၭအၥၭ လၧစမိစ့ၭ အလံၬဆၧၥီၪ့ဆၧၥၫ့ အဖၧၩ့, ဘဲၫၥိၭ အစူၪထွ့ၪ မွဲဂ့ၩ, အစူၪစ့ၪ မွဲဂ့ၩ, နၥံၪ ထီးကၠၪပဲၩဝ့ၫ လဂ့ၩ, 7 ဘဲၫၥိၭ နၥံၪ ထီးလ့ၩ လၧၦဆၨၩ လၧအအီၪလၩ့ထးလဖၪ အကျၩ, ဒဲနၥံၪ ထီးကိၭထၪ့ အယွၩလဖၪ အမံၩ့, ဒဲနၥံၪ ထီးဒုၭဆိၪလၩ့ နၥံၪအၥၭ လၧအမ့ၬယၫ, ဒဲနၥံၪ ထီးမၩအဆၧ, ဒဲနၥံၪ ထီးဘိၪ့ထၪ့ဘၩထၪ့ အဝ့ၫၥံၪနီၪ လဂ့ၩ လီၫ. 8 အ့ၪမွဲ နၥံၪ ဘၪဖီၪ့ထၬ ယဟိဝၩ နၥံၪအယွၩ ဘဲၫ နၥံၪ မၩယူၭ ခီးမုဆၫလနံၩယီၩ အၥိၭနီၪလီၫ. 9 တၭ ယဟိဝၩ နၫ့ထၪ့ခွံၬ ၦဆၨၩလဖၪ အဒိၪဝ့ၫ, ဒဲဆီၪ့ဝ့ၫ လၧနၥံၪ အမ့ၬယၫလီၫ. အ့ၪမွဲ နၥံၪဝ့ၫလဖၪယီၩ ခီးမုဆၫလနံၩယီၩ ၦၡၩ ဆၧၫ့ထုၪ့ လၧနၥံၪအမ့ၬယၫ ၥ့ၪနီၪ အီၪနးဂၩအ့ၬ. 10 ၦလၧနၥံၪအကျၩ လဂၩနီၪ မိဒုၭစဲၪ့ ၦလထီၫ့ လီၫ. အဂဲးဘဲၫယီၩ ယဟိဝၩ နၥံၪအယွၩ မွဲၦလၧအဒုၭဆၧ လၧနၥံၪ အဂး, ဘဲၫအချဲၩ့ဝဲၩ လၧနၥံၪ အဂး အၥိၭနီၪလီၫ. 11 ထီးလၩ့တၡါ နၥံၪအၥၭ ဘဲၫၥိၭ နၥံၪ မိအဲၪ ယဟိဝၩ နၥံၪအယွၩဆံၭ. 12 အ့ၪမွဲ နၥံၪ အ့ၪထဲၩ့ထဲၩ့တၭ, ဖီၪ့ထၬ ၦဆၨၩလဖၪ လၧအအီၪလၩ့ထး လၧနၥံၪအကျၩ, ဒဲဖျၫ့လိၬ နၥံၪအၥၭ လၧအဝ့ၫၥံၪ, ဒဲလ့ၩနုၬ လၧအဝ့ၫၥံၪအအီၪ, အဝ့ၫၥံၪနီၪ ဂဲၫနုၬ လၧနၥံၪအအီၪတၭ, 13 ၥ့ၪယၫ တၡါ လၧယဟိဝၩ, နၥံၪအယွၩ မိနၫ့ထၪ့ခွံၬလၧၩ့ ၦဆၨၩလဖၪနီၪ လၧနၥံၪ အမ့ၬယၫအ့ၬ; တၭ အဝ့ၫၥံၪ မိကဲၪထၪ့ ဖျံၩခွၩ့, ဒဲချီၩ့ၥံၪ လၧနၥံၪ အဂး ဒဲနိၪဖျ့ၪ လၧနၥံၪ အဂုၭပၪ အလီၩ့, ဒဲဆၧဆူၪလဖၪ လၧနၥံၪ အမ့ၬၥၪဖၧၩ့ ထီးနၥံၪ ထီၩ့လၧဆၧဂၭဂီၩ့ လၧခးဂ့ၩလဘံၪ့ယီၩ အဖၧၩ့ လၧယဟိဝၩ နၥံၪအယွၩ ဖ့ၪလၫ့ယူၭ နၥံၪလီၫ. 14 ယိခွါ, လၧမုဆၫလနံၩယီၩ ယမိဖိၬ ၦဂၪ့ခိၪဖိၪ ထီးအလူၬ, အဖၧၩ့ၥၭတၭ, နၥံၪ ၥ့ၪယၫ လၧနၥံၪအၥၭ ထီးအလူၬ, ဒဲလၧနၥံၪအၥၭၡီၩ့ ထီးအလူၬ အဖၧၩ့, လၧကယဲ ဆၧဂ့ၩအကျၩ လၧယဟိဝၩ နၥံၪအယွၩ ချဲၩ့ဆၧ လၧနၥံၪ အဂဲးအကၠီၪ့နီၪ ဆၧလၩ့မါဘၪဝ့ၫ နးမံၩ့အ့ၬ. ကယဲ ဆၧထီးအလူၬနီၪ မၩအၥၭ လၧနၥံၪ အဂးတၭ, လၩ့မါဘၪ လၧအကျၩနီၪ နးမံၩ့အ့ၬ. 15 မၩအၥၭဘဲၫနီၪတၭ ဘဲၫယဟိဝၩ ဒုၭကဲၪထၪ့ လၧနၥံၪ အဂး လၧကယဲ ဆၧအဂ့ၩလဖၪ လၧယဟိဝၩ နၥံၪအယွၩ ချဲၩ့ဝဲၩ လၧအမိဖ့ၪလၫ့ နၥံၪနီၪ, ဘဲၫနီၪၥိၭဆ့, ဆၧမိမၩအၥၭ လၧယဟိဝၩ မိဒုၭကဲၪထၪ့ လၧနၥံၪ အဂး လၧကယဲ ဆၧအၧၩ့ လမံၩ့လါလါ, ထီးအမၩဂၭဂီၩ့ခွံၬ နၥံၪ လၧခးလဘံၪ့ယီၩ အဖၧၩ့ လၧယဟိဝၩ နၥံၪအယွၩ ဖ့ၪလၫ့ယူၭ နၥံၪယူၭလီၫ. 16 ထီးနၥံၪ လၨၪခၫ့ဖၬ ယဟိဝၩ နၥံၪအယွၩ အဆၧအုၩ့လၩ့ လၧအမၪလူၬ နၥံၪ, ဒဲလ့ၩမၩ ယွၩအဂူၫဂၩလဖၪ အဆၧ ဒဲဘိၪ့ထၪ့ဘၩထၪ့ အဝ့ၫၥံၪတၭ, ယဟိဝၩ အၥၭထၪ့ မိခဲၩထၪ့ ထၫ့ဒၩ နၥံၪတၭ, နၥံၪ မိဂၭဂီၩ့ခွံၬ ချဲၫ့ချံၭ လၧခးဂ့ၩ လၧအဖ့ၪလၫ့ယူၭ နၥံၪ လဘံၪ့ယီၩ အဖၧၩ့လီၫ. 

1 စယီရှုၫအ့ၫ ဒုၭအီၪကိၩ့အီၪကီၪ့ ကယဲ ၦအံၫစရ့လၭ အဒီၪ့လဖၪ လၧၡံခံၫ့တၭ, ကိၭန့ ၦအံၫစရ့လၭ အၡၩၥုၪ့က့ၭၥၭၡါ, ဒဲအခိၪ ဒဲအၡၩစ့ၩရၫ့ခွး ဒဲအၦဒိၪလဖၪနီၪတၭ, အဝ့ၫၥံၪ အီၪက့ၪလၩ့ အနၫ့ဆါဒၪဝ့ၫ လၧယဟိဝၩ အမ့ၬယၫလီၫ. 2 တၭ စယီရှုၫအ့ၫ စံၭၦခမျၧးနီၪ, ယဟိဝၩ အံၫစရ့လၭအယွၩ စံၭဘဲၫယီၩ, လၧဖျိၩ့လံၩလံၩနီၪ, နၥံၪအဖါလဖၪ အီၪဝ့ၫ လၧထံၫမိၡါ ဝါလခီၫ, စအၫဘြဟၫ့ အဖါ, ဒဲစနၫဟီၫအဖါ စတံရၫတၭ, အဝ့ၫၥံၪ မၩဝ့ၫ လၧယွၩအဂူၫဂၩလဖၪ အဆၧလီၫ. 3 တၭ ယမၩန့ နၥံၪအဖါ စအၫဘြဟၫ့ လၧထံၫမိၡါ ဝါလခီၫ, ဒဲဒုၭလ့ၩဝံၩ့ဝၩ့ အဝ့ၫ လၧခးကၫနအၫ့ ထၧၫ့ခးယၫ အဖၧၩ့, ဒဲမၩအၪထၪ့ အချံၫအၥၪ, ဒဲယဖ့ၪလၫ့ဝ့ၫ လၧစအံစၭလီၫ. 4 တၭ ယဖ့ၪလၫ့ စအံစၭနီၪ လၧစယၫကူၭ, ဒဲစအံစီၫတၭ, ယဖ့ၪလၫ့ စအံစီၫနီၪ လၧခိၪလီၩ့ စံအၫ လၧဆၧန့ၥၫ အဂးလီၫ. အ့ၪမွဲ စယၫကူၭ, ဒဲအဖိၪအလံၩ လ့ၩလၩ့ လၧအံဇံၭ အဖၧၩ့လီၫ. 5 တၭ ယအၪ့မၧၫ့လၩ့ စမိစ့ၭ ဒဲစအၫရၧၫ့, ဒဲယထး ၦအံဇံၭဖိၪ, ဘဲၫဆၧလၧယမၩ လၧအကျၩ အၥိၭနီၪတၭ, လၧခဲၫ့ထဲၩ့ ယဒုၭစဲၪ့ထၪ့ခွံၬ နၥံၪလီၫ. 6 တၭ ယဒုၭစဲၪ့ထၪ့ခွံၬ နၥံၪအဖါလဖၪ လၧအံဇံၭ အဖၧၩ့ တၭ, နၥံၪ ဂဲၫလၧမၫဆမံၭနဲၩ့တၭ, ၦအံဇံၭဖိၪ လီၩ့ဆီး နၥံၪအဖါလဖၪ အီၪလၧလဲၪ့ၥုၭ, ဒဲၦထူၬကၥ့ၪလဖၪ ထီၩ့လၧမၫဆမံၭဝီၩနီၪလီၫ. 7 ထီးအဝ့ၫၥံၪ ကိၭထၪ့ ယဟိဝၩတၭ, အဝ့ၫဒၪ အီၪက့ၪ ဆၧခံၭ လၧနၥံၪ ဒဲၦအံဇံၭဖိၪ အဘိၩ့ဆၧၩ့တၭ, ဒုၭဂဲၫ မၫဆမံၭ လၧအဝ့ၫၥံၪ အဖၫ့ခိၪ ဒဲလုၬဘံၭခွံၬ အဝ့ၫၥံၪလီၫ. တၭ ဆၧလၧယမၩ လၧအံဇံၭ အဖၧၩ့နီၪ နၥံၪအမ့ၬၥၪ ဒၪဘၪယူၭ; တၭ နၥံၪ အီၪလၧၡါမုနၧၫ့ဖၫ အၪနံၩအၪၥၫ့လီၫ. 8 ယဒုၭဂဲၫယူၭ နၥံၪ လၧၦအၫမိၫဖိၪ အခးဖၧၩ့ လၧအအီၪဝ့ၫ လၧယီၫဒၫ့ ဝါလခီၫတၭ, အဝ့ၫၥံၪနီၪ ဒုၭဆၧထၫ့ဒၩ နၥံၪတၭ, ယဖ့ၪလၫ့ အဝ့ၫၥံၪ လၧနၥံၪ အစူၪဖၧၩ့ ဘဲၫၥိၭ နၥံၪ မိမၩန့ အခးတၭ, ယမၩဂၭဂီၩ့ အဝ့ၫၥံၪ လၧနၥံၪ အမ့ၬယၫလီၫ. 9 ထီးနီၪလဖၧၫ့ စဇံၭဖီၫ အဖိၪခွၫ စဘၫလၭ, မိအၭ အစဎွၩနီၪ, ဂဲထုၪ့တၭ, ဒုၭဆၧထၫ့ဒၩ အံၫစရ့လၭတၭ, အၪ့မၧၫ့လၩ့ ဆၧကိၭန့ စဘံအီၫ အဖိၪခွၫ စဘၫလၫ့ ဘဲၫၥိၭ အမိဆိၪအၧၩ့ နၥံၪလီၫ. 10 တၭ ယအီၪက့ၪယၥၭ လၧယမိခိၭနၪ စဘၫလၫ့အလူအ့ၬ. တၭ အဝ့ၫဒၪ ဆိၪဂ့ၩ နၥံၪ တၡါလီၫ. တၭ ယမိမၩဖီၩ့မၩဖျ့ၭ နၥံၪ လၧအစူၪဖၧၩ့လီၫ. 11 နၥံၪ ခၫ့ဂၬ ယီၫဒၫ့တၭ, ဂဲၫ လၧယ့ၫရခိၫတၭ, ၦယ့ၫရခိၫဖိၪ ဒုၭဆၧထၫ့ဒၩ နၥံၪ, ၦအၫမိၫဖိၪ ဒဲၦပံရ့ၭဖိၪ, ဒဲၦကၫနအၫ့ဖိၪ, ဒဲၦဟံၥၭဖိၪ, ဒဲၦဂၧဂၡဲၭဖိၪ, ဒဲၦဟံဝဲၫဖိၪ, ဒဲၦယ့ဘုၫဖိၪနီၪ, တၭ ယဖ့ၪလၫ့ယူၭ အဝ့ၫၥံၪ လၧနၥံၪ အစူၪဖၧၩ့လီၫ. 12 တၭ ယအၪ့မၧၫ့လၩ့ ဖျိၭၥံၪဖျၧၩ့ၥံၪ လ့ၩလၧနၥံၪ အမ့ၬယၫ, လၧအနၫ့ထၪ့ခွံၬယူၭ ၦအၫမိၫဖိၪ အစဎွၩ နံၫဂၩ လၧနၥံၪ အမ့ၬယၫနီၪလီၫ. လၧနနၭနဖၩ့, လၧနချံၫနဖျါအ့ၬ. 13 တၭ ယဖ့ၪလၫ့ယူၭ နၥံၪအခးလဘံၪ့ လၧနၥံၪ လမၩဘၪဆၧ လၧအဖၧၩ့, ဒဲဒိၩ့ၥံၪတဝၫ့ၥံၪ လၧနၥံၪ လတဲၩ့ဘၪဝ့ၫလဖၪနီၪ နၥံၪ အီၪဘၪ လၧအဖၧၩ့လီၫ. စဘံၭမုအလး ဒဲၥံၪ့အလဲအိၫ့အလး လၧနၥံၪ လၥုၪ့ဘၪဝ့ၫလဖၪနီၪ နၥံၪ အၪ့ဘၪဆၧ လၧအဝ့ၫၥံၪလီၫ. 14 မၩအၥၭဘဲၫနီၪတၭ ဘိၩ့နဲၪ့ယီၩ ၥၭမဲၪ ယဟိဝၩ တၭ, မၩ အဆၧ လၧၫ့လၧၫ့ဎွ့ၩဎွ့ၩ တီၩတီၩလီၩ့လီၩ့ တၭ, ၥုၭခွံၬ ယွၩလဖၪ လၧနၥံၪအဖါၥံၪ မၩအဆၧ လၧထံၫမိၡါ ဝါလခီၫ, ဒဲလၧအံဇံၭ အဖၧၩ့တၭ, မၩ နၥံၪဝ့ၫ ယဟိဝၩအဆၧဆံၭ. 15 လၧနၥံၪ မိမၩ ယဟိဝၩအဆၧနီၪ, အ့ၪမွဲ ဆၧအၧၩ့ လၧနၥံၪ အမ့ၬယၫတၭ, ယွၩလဖၪ လၧနၥံၪ အဖါၥံၪ မၩ အဆၧ လၧအအီၪ လၧထံၫမိၡါ ဝါလခီၫ မွဲဂ့ၩ, ၦအၫမိၫဖိၪ လၧနၥံၪ အီၪလၧအခးဖၧၩ့ အယွၩလဖၪ မွဲဂ့ၩ, ၦလၧနၥံၪ မိမၩ အဆၧနီၪ, ရွံန့ နၥံၪဝ့ၫ လၧမုဆၫလနံၩယီၩဆံၭ, အ့ၪမွဲ ယဝ့ၫဒၪယီၩ ဒဲယၡၩဂံၪ့ဖိၪလဖၪ, ပမိမၩ ယဟိဝၩအဆၧလီၫ. 16 ၦခမျၧး စံၭဆၧၫ့ဆၧတၭ, စံၭဝ့ၫဒၪ, မွဲပထီးစဲၪ့ဒၪခွံၬ ယဟိဝၩ ဘဲၫၥိၭ ပမိမၩ ယွၩအဂူၫဂၩလဖၪ အဆၧ လဂ့ၩ. 17 အဂဲးဘဲၫယီၩ ယဟိဝၩ ပယွၩ မွဲ ၦလၧအဒုၭစဲၪ့ထၪ့ခွံၬပၧၩ, ဒဲပဖါလဖၪ လၧခးအံဇံၭ အဖၧၩ့, ဒဲလၧၦဎီးဖိၪ အဂံၪ့ဖၧၩ့, ဒဲမၩ ဆၧလၩ့လၭဖၭဒိၪ လၧပမ့ၬယၫ တၭ, ယိထဲၩ့ခွါထဲၩ့ ပၧၩ လၧဖၧၩ့ၥၭ လၧပဖိၬဝ့ၫ ထၧၫ့ဘီၩ့ယၫ, ဒဲလၧကယဲ ၦခမျၧးအကျၩ လၧပလ့ၩခၫ့ဂၬဝ့ၫနီၪလီၫ. 18 တၭ ယဟိဝၩ နၫ့ထၪ့ခွံၬ ၦခမျၧး ထီးအလူၬ လၧပမ့ၬယၫ, ၦအၫမိၫဖိၪ လၧအအီၪဝ့ၫ လၧထံၫၥံၪခးၥံၪ အဖၧၩ့နီၪလီၫ. ပဝ့ၫဒၪ ပမိမၩဆ့ ယဟိဝၩအဆၧ လီၫ. အဂဲးဘဲၫယီၩ အဝ့ၫဒၪမွဲ ပယွၩလီၫ. 19 တၭ စယီရှုၫအ့ၫ စံၭၦခမျၧး, နၥံၪမၩ ယဟိဝၩအဆၧ ကဲၪအ့ၬ. အဂဲးဘဲၫယီၩ မွဲယွၩဆံၫ့ဎံၪ, ယွၩအၥၭကဲၪ့ဆၧလီၫ. မိကွဲၪဖျါခွံၬ နၥံၪအဆၧမၪ ဒဲနၥံၪအဆၧဒဲၩဘၭအ့ၬ. 20 နၥံၪ အ့ၪစဲၪ့ဒၪခွံၬ ယဟိဝၩ, ဒဲမၩ ၦလခီၫဘၩ့မုးဖိၪ အယွၩလဖၪ အဆၧတၭ, အဝ့ၫဒၪ မိကၠၪအၥၭတၭ မၩအၧၩ့ နၥံၪတၭ, လၧအမၩဂ့ၩ နၥံၪ အလးခဲၫ့နီၪ မိမၩလူၬခွံၬ နၥံၪလီၫ. 21 တၭ ၦခမျၧး စံၭစယီရှုၫအ့ၫ, မွဲအ့ၬ; ပမိမၩ ယဟိဝၩအဆၧလီၫ. 22 တၭ စယီရှုၫအ့ၫ စံၭၦခမျၧး, နၥံၪမွဲ ၦထိးအၥၭ ထၫ့ဒၩ နၥံၪအနၫ့ဆါဒၪ နၥံၪဝ့ၫ လၧနၥံၪရွံန့ယူၭ ယဟိဝၩ ဘဲၫၥိၭ နၥံၪ မိမၩ အဆၧလီၫ. တၭ အဝ့ၫၥံၪ စံၭဝ့ၫဒၪ, ပမွဲ ၦထိးအၥၭလီၫ. 23 ဘိၩ့နဲၪ့ယီၩ ၥုၭခွံၬ ၦလခီၫဘၩ့မုးဖိၪ အယွၩလဖၪ လၧအအီၪ လၧနၥံၪ အကျၩတၭ, အီၪက့ၪ နၥံၪအၥၭ လၧယဟိဝၩ အံၫစရ့လၭအယွၩ အဖၧၩ့ဆံၭ. 24 တၭ ၦခမျၧး စံၭစယီရှုၫအ့ၫ, ယဟိဝၩ ပယွၩနီၪ ပမိမၩ အဆၧ, ဒဲအလူအထၫနီၪ ပမိခိၭနၪလီၫ. 25 ဆၧလၧမုလနံၩနီၪ, စယီရှုၫအ့ၫ မၩ ဆၧအုၩ့လၩ့ လၧၦခမျၧးတၭ, အီၪက့ၪလၩ့ ဆၧမၪလူၬ လၧအဂး, ဒဲဆၧစ့ၩရၫ့ လၧၡံခံၫ့ အဖၧၩ့လီၫ. 26 စယီရှုၫအ့ၫ ကွ့ၭ ဆၧချဲၩ့လဖၪယီၩ လၧယွၩ အဆၧၥီၪ့ဆၧၥၫ့ အလံၬဖၧၩ့တၭ, မၩန့ လိးဖၭဒိၪ လဖျိၪ့တၭ, ဘိၭဆၧၫ့ထုၪ့ဝ့ၫ ထီးနီၪ လၧၥံၪ့ထိၭဖၫ လထံၭ အဖၫ့လၬ လၧအအီၪဝ့ၫ လၧယဟိဝၩ အလးဆံၫ့ဎံၪ အနဲၩ့ထံၭနီၪလီၫ. 27 တၭ စယီရှုၫအ့ၫ စံၭ ၦခမျၧး ထီးအလူၬ, ယိခွါ, လိးလဖျိၪ့ယီၩ, မိကဲၪထၪ့ ဆၧထိးအၥၭ လၧပဂးလီၫ. အဂဲးဘဲၫယီၩ မွဲအနါဂၧၫ့ဝ့ၫ လၧကယဲ ယဟိဝၩ အဆၧချဲၩ့ လၧအချဲၩ့ဆၧ လၧပၧၩလီၫ. တၭ မိကဲၪထၪ့ဝ့ၫ လၧဆၧထိးအၥၭ လၧနၥံၪ အဂး, ဘဲၫၥိၭ နၥံၪ ထီးမီၪ့ဘံၭ နၥံၪအယွၩ လဂ့ၩလီၫ. 28 တၭ စယီရှုၫအ့ၫ ကွဲၪဖျါခွံၬ ၦခမျၧးနီၪ, လဂၩ လၧအဆၧန့ၥၫ, လဂၩ လၧအဆၧန့ၥၫ ဆုၬဆုၬလီၫ. 29 တၭ ဆၧလဖၪနီၪ အလးခဲၫ့ ယဟိဝၩ အခ့ၫအၡၩ စနိၫ့ အဖိၪခွၫ စယီၡုၫအ့ၫ, အၥၭၡါ အနံၪ့ လယၩလဆံၫတၭ, ၥံၫဝ့ၫလီၫ. 30 တၭ ၦလဖၪနီၪ ခုၪ့လၩ့ဘၧၩ့ဝ့ၫ လၧအဆၧန့ၥၫ အနံၩ့ထံၭ လၧတံမနၭစံရၫ လၧအအီၪ လၧခိၪလီၩ့ အံဖြံၫ့ အလီၩ့ လၧခိၪလီၩ့ ဂၫအၭ လၧမုဖၩလခီၫနီၪလီၫ. 31 တၭ အံၫစရ့လၭ မၩ ယဟိဝၩ အဆၧ လၧစယီၡုၫအ့ၫ အမုနံၩ ထီးအလူၬ, ဒဲအၡၩၥုၪ့က့ၩၥၭၡါ လၧအမၧၫ့ဒံၭ လၧစယီၡုၫအ့ၫ အလးခဲၫ့, ဒဲၥ့ၪယၫ ယဟိဝၩ အဆၧမၩ ထီးအလူၬ, လၧအမၩယူၭ လၧအံၫစရ့လၭ အဂးလဖၪ လၧမုနံၩ ထီးအလူၬနီၪလီၫ. 32 တၭ စယိၥၭ အဎွံၪ လၧၦအံၫစရ့လၭဖိၪ ဂဲၫထဲၩ့ ဆိၬထၪ့ခွံၬ လၧခးအံဇံၭ အဖၧၩ့နီၪ ၦခုၪ့လၩ့ဘၧၩ့ခွံၬဝ့ၫ လၧဂၪ့ခိၪလဝၩ့ လၧၡံခံၫ့ အဖၧၩ့ လၧစယၫကူၭ ဎွ့ၩန့ လၧစၡံခံၫ့ အဖါ စဟၫမီၫ အဖိၪခွၫလဖၪ လၧကစံတၫ လယၩ အဂးလီၫ. တၭ ကဲၪထၪ့ဝ့ၫ လၧစယိၥၭ အဖိၪၥံၪ အဆၧန့ၥၫလီၫ. 33 စအၫရၧၫ့ အဖိၪခွၫ စအံၫလအ့ဇၧၫနီၪ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧခိၪလီၩ့ လဖျိၪ့ အလီၩ့ လၧအဘၪဆဲၫ့ လၧအဖိၪခွၫ စဖံနအၭ လၧဆၧဖ့ၪလၫ့ အဝ့ၫ လၧခိၪလီၩ့ အံဖြံၫ့ အလီၩ့နီၪလီၫ.